Bidheyseen'ge mahsala bossunlaigen dhiyaee eyruge Labour Minister,...\nބިދޭސީންގެ މައްސަލަ ބޮއްސުން ލައިގެން ދިޔައީ އޭރުުގެ ލޭބަރ މިނިސްޓަރ އަބްދުﷲ ޔާމީންގެ އިހުމާލުން!\nކަންކަން ބޮއްސުންލައިގެން ދިޔައީ މަގާމުތަކުގައި ތިބި މީހުންނަށް ޒިންމާ އަދާ ނުކުރެވުމުން\nއިމިގްރޭޝަންގައި ބޮޑެތި ކޮރަޕްޝަންގެ ކަންކަން ހިންގާފައިވޭ\nބޮޑެތި ކުންފުނިތަކުން ބިދޭސީން ގެނެސް ހާލުގައި ޖައްސާފައިވޭ\nކ. މާލެ | 19 ޖުލައި 2020 | އާދީއްތަ 12:40 | 7,866\nރެގިއުލަރައިޒޭޝަން ޕްރޮގުރާމްގެ ދަށުން ބިދޭސީން ރަޖިސްޓަރ ވުމަށް ގަލޮޅު ދަނޑުގައި - ރާއްޖެއެމްވީ\nބިދޭސީ މަސައްކަތްތެރިންގެ ހައްގުތައް ނިގުޅައިގަނެފައިވާކަން އެއީ އެންމެންވެސް ދަންނަ އެއް ހަގީގަތެވެ. ހިއުމަން ޓްރެފިކިންގް އިން ފެށިގެން ގޮސް، ކުޑަ އުޖޫރައަށް މަސައްކަތު ގެނެސް އެމީހާއަށް މުސާރަ ނުދީ ބޮޑެތި ކުންފުނިތަކުން ޒިންމާތަކުން ރެކެން މަސައްކަތް ކުރާކަން ވަރަށް ބޮޑަށް ސާބިތުވެގެންދެއެވެ. މައްސަލަ ބޮއްސުންލައިގެން ގޮސްފައި އޮތް ހިސާބު ތަސައްވަރު ކޮށްލާންވެސް ދަތިއިރު ރާއްޖޭގައި ބިދޭސީން ގަވާއިދާއި ހިލާފަށް އުޅޭ އަދަދުވެސް ކަމާބެހޭ އިދާރާތަކަށް ނޭނގެއެވެ.\nމިކަން މިހާހިސާބަށް ދާންޖެހުނީ، ގިނަ ބައެއްގެ އިހުމާލުން ކަން އެނގެން އެބައޮތެވެ. މިނިސްޓްރީ އޮފް ހަޔަ އެޑިއުކޭޝަން، އެމްޕްލޯއިމަންޓް އެންޑް ސޯޝަލް ސެކިއުރިޓީގެ 2007 ވަނަ އަހަރީ އޮޑިޓް ރިޕޯޓުގައި ކަންކަން ހިނގައިގެން ގޮސްފައިވާގޮތް ވަރަށް ރަނގަޅަށް ބަޔާންކޮށްފައިވެއެވެ. އެގޮތުން، 27 އޮކްޓޯބަރ 2008 ވަނަ އަހަރު، އެއިރުގެ އޮޑިޓަރ ޖެނެރަލް އިބްރާހިމް ނައީމް ސޮއިކުރައްވައި ނެރެފައިވާ ރިޕޯޓުގައި އެތައް ކަމެއް އިސްލާހުކުރަން އަންގާފައިވެއެވެ.\nއެގޮތުން އެ މިނިސްޓްރީގެ ހިސާބުތަކުން ދެއްކި ގޮތުން، 2008 ވަނަ އަހަރުގެ ޖޫން މަހުގެ ނިޔަލަށް ރާއްޖޭގައި 76،755 ބިދޭސީން ވަޒީފާ އަދާކުރަމުން ދިޔައެވެ. އެއީ ބަންގްލަދޭޝްއަށް ނިސްބަތްވާ 34،00 މިހަކާއި އިންޑިއާއަށް ނިސްބަރް ވާ 23000އެއްހާ މީހަކާއި އެހެނިހެން ގައުމުތަކަށް ނިސްބަތްވާ 18،000އެއްހާ ބިދޭސީން ވަޒީފާ އަދާކުރަމުން ދިޔައެވެ. އެކިއެކި މަސައްކަތް ކުރުމަށްޓަކައި ރާއްޖެއަށް ގެންނަ ބިދޭސީން ކަންތައްތައް ބެލެހެއްޓުމަށްޓަކައި، 1997 ވަނަ އަހަރު އިންފޯޓެކް ކިޔާ ކުންފުންޏަކާއި ގުޅިގެން ކޮމްޕިއުޓަރ ސޮފްޓްވެއަރ އެއް ތައްޔާރުކޮށްފައިވާއިރު، ސްފޮޓްވެއަރ ބޭނުންކުރަމުން އައީ ބިދޭސީ މުވައްޒަފުންގެ ނަން، ގައުމު، ކުރާ މަސައްކަތް ފަދަ އާންމު މައުލޫމާތު ބެލެހެއްޓުމަށެވެ. 2008 ވަނަ އަހަރާއި ހަމަޔަށް އެ ހިސާބުތައް ދެއްކި ނަމަވަސް، ލޭބަރ މިނިސްޓްރީން ސޮފްޓްވެއަރ އަށް ގެނެވޭ ބަދަލުތަކެއް، އިތުބާރު ހުރި ގޮތެއްގައި މަސައްކަތް ކުރޭތޯ ބަލާފައެއް ނުވެއެވެ.\nއޭގެ އިތުރަށް، 1997ގައި ބޮޑު އަގެއް ދިނުމަށްފަހު، މިނިސްޓްރީގެ މަސައްކަތްތަކަށް ފަރުމާކުރެވިފައިވާ ސޮފްޓްވެއަރގެ މިލްކުވެރިކަން 2008 ވަނަ އަހަރުގެ ނިޔަލަށްވެސް އޮތީ އިންފޯޓެކް އަތުގައެވެ. އެ މެއިންޓެއިން ކުރުމާއި ބެލެހެއްޓުމުގެ ކަންތަކުގެ އެއްބަސްވުން 2001 ވަނަ އަހަރުގެ ނިޔަލަށް ހަމަވީ ނަމަވެސް، ހުރިހާ ދުވަހު އެކަންކުރީ އެގްރީމަންޓްއަކާ ނުލައެވެ. އަދި އިންފޯޓެކްގެ މުވައްޒަފުންނަށް ކޮންމެ ތަނެއްގައި ހުރެވެސް ސިސްޓަމްސްގެ ކޮންޓްރޯލްއާއި ކުޅެވެއެވެ. އެ ހުރިހައި ކަންތައްތަކެއް އިސްލާހުކޮށް ބިދޭސީންގެ މައުލޫމާތު ފުރިހަމައަށް ބެއްލެވުމަށް ވަނީ ލަފާދިފައެވެ. އަދި އޮޑިޓަރ ޖެނެރަލް ވަނީ، ބިދޭސީންގެ އަދަދުތައް ނުބެލެހެއްޓުމުގެ ނުރައްކާ އޮތް މިންވަރުވެސް ހިއްސާކޮށް އިސްލާހުކުރުމަށް ހުށަހަޅާފައެވެ.\n2004 ވަނަ އަހަރުން ފެނިގެން އެއަރޕޯޓް އިމިގްރޭޝަންގެ ކޮމްޕިއުޓަރުން ލޭބަރ މިނިސްޓްރީގެ ޑޭޓާބޭސްއަށް މަޢުލޫމާތު އަޅާބަލަހައްޓަމުން ގެންގޮސްފައިވާއިރު ޑޭޓާބޭސް ބޭނުންކުރަމުން ގެންގޮސްފައިވަނީ ރާއްޖޭގައި މަސައްކަތް ކުރުމަށް އަންނަ ބިދޭސީ މީހުން ރާއްޖެ އެތެރެވާ ތާރީޚާއި އަދި ރާއްޖޭން ބޭރުވާ ތާރީޚުތައް ޑޭޓާބޭސްއަށް އެންޓަރ ކުރުމަށެވެ. ނަމަވެސް މިފަދަބޭސްއެއް ބަލަހައްޓަންޖެހޭ މިންވަރަށް މި ޑޭޓާބޭސް ބަލަހައްޓަމުން ނުގެންދެވޭ ކަމުގައި އޮޑިޓަރ ޖެނެރަލް ފާހަގަކުރެއްވިއެވެ.\nއެގޮތުން، ލޭބަރ މިނިސްޓްރީން މައުލޫމާތު ބަދަލުނުކުރުމުގެ ޝަކުވާއާއި އިންފޯޓެކްގެ ފަރާތުން އެއްބާރުލުން ނުލިބުން ފާހަގަކޮށްލެވޭއިރު 2008 ގެ ޖޫންގެ ނިޔަލަށް 100 މުވައްޒަފުންނަށް ޑޭޓަބޭސް އަށް ވަދެވުނު ނަމަވެސް، އެ ބޭނުންކުރާ ފަރާތްތައް އެނގޭނެ އޮޑިޓް ލޮގެއްވެސް ހަދާފައި ނެތެވެ. އަދި ކޮރަޕްޝަންގެ އަމަލުތައް ފާހަގަވެ، މަސައްކަތްކުރާ ބިދޭސީންވެސް ފުރާފައިވާކަން ގަސްދުގައި ލޮގްކޮށްފައިވެއެވެ.\nއިމިގްރޭޝަން މުވައްޒަފުންވެސް ޑޭޓާ ބޭސްއަށް ދޮގުހަދާފައިވާކަން އެއިރުވެސް ހާމަވެފައި އޮތެވެ. އަދި ވޯކް ޕާރމިޓް ފީގެ ގޮތުގައި ދައުލަތަށް ލިބެންޖެހޭ 37 މިލިއަން ރުފިޔާ 2004ގެ ނިޔަލަށްވެސް ދައްކާފައެއް ނުވެއެވެ. އެއީ ރެކޯޑްތަކުން އެނގެން އޮތް މިންވަރު ނަމަވެސް 2007 ވަނަ އަހަރުގެ ނިޔަލަށް ފީގެ ގޮތުގައި ދައްކަންޖެހޭ އަދަދު ލިޔެކިޔެމެއްނެތުމުން، އެނގިފައެއް ނުވެއެވެ. އަދި ފައިސާ ނުދައްކާ ހުރި ފަރާތްތަކަކީ ކޮބައިކަން ދެނެގަނެ، ފައިސާހޯދުމަށްވެސް ވަނީ އަންގަވާފައެވެ.\nބިދޭސިންގެ ކަންކަން ބޮއްސުން ލައިގެން ދިއުމުގައި ލޭބަރ މިނިސްޓްރީގެ މުވައްޒަފުން ބޭރު މީހުން ގެންނަ އެޖެންސީތައް ހުޅުވައި ސީދާ ގޮތުންނާއި ނުސީދާ ގޮތުން އެކަމުގެ މަންފާ ނަގަމުން ދިޔަކަން ތާރީޙުގެ ތެރެއިން ފެންނަން އެބައޮތެވެ. އަދި ބޮޑެތި މައްސަލަތައް ދިމާވީ މި ސަބަބާއި ހުރެކަންވެސް އެނގޭއިރު އެކަން ހައްލުކުރުމަށް އެކަށީގެންވާ މަސައްކަތްތަކެއް ކޮށްފައެއް ނުވެއެވެ. ވަކި ހަމައެއް ލަމައެއް ބެލުމެއްނެތި ކޯޓާ ދޫކޮށްފައިވާއިރު، ގާނޫނާއި ގަވާއިދާއި ހިލާފަށް އެކަން ކޮށްފައިވާކަންވެސް ފެންނާން އެބައޮތެވެ. ކޯޓާ ދޫކުރުމަށް ކަނޑައަޅާފައިވާ ކޮމިޓީން ވަކި މެމްބަރުން ނާޖާއިޒު ފައިދާ ނަގައި އުސޫލުތަކުން ބޭރުން ކަންތައް ކޮށްފައިވެއެވެ.\n2007 ވަނަ އަހަރުގެ ތެރޭގައިވެސް ފިލައިގެން ނުވަތަ ގެއްލިގެން 1968 ބިދޭސީން އުޅޭކަމުގެ މައްސަލަ ރިޕޯޓުކޮށްފައިވާއިރު، އެ ރިޕޯޓުކުރި ގިނަ ކުންފުނިތަކަކީވެސް ވާރކްޕާމިޓް ފީ މިނިސްޓްރީއަށް ނުދައްކާ ފަރާތްތަކެވެ. އެގޮތަށް ނާޖާއިޒު ފައިދާނަގައި ޒިންމާތަކުން ރެކިގެން ދައުލަތައް ދައްކަންޖެހޭ ފައިސާ ނުދައްކައި އެއިރުގައިވެސް އެތައް ފަރާތެއް ތިބިއިރު، އެ ކުންފުނިތަކުން އެމީހުން ހޯދައި އަނބުރާ ގައުމަށް ފޮނުވުމަށް ލަފާދިން އިރު އެކަންވެސް ކޮށްފައިނުވެއެވެ. ބިދޭސީން ރާއްޖެއަށް ގެނައުމަށް މިނިސްޓްރީގައި ބަހައްޓަންޖެހޭ 1،154،690 ޑޮލަރު މިނިސްޓްރީއަކަށް ލިބިފައެއް ނުވެއެވެ. ކޮރަޕްޓް މުވައްޒަފުން ވަޒީފާގައި ބެހެއްޓުމަކީވެސް ބޮއްސުން ލައިގެން ދިޔަ ކަންކަމެވެ.\nމިދެއްކީ ހައްތާވެސް 2008 ވަނަ އަހަރުގެ ނިޔަލަށް ކަންތައްތައް ހިނގައިފައި ހުރި މިންވަރުގެ ވާހަކައެވެ.\nމިއަދު ބިދޭސީންގެ އަދަދުވެސް ނޭނގޭއިރު، އެތައް އިޖްތިމާއީ މައްސަލަތަކެއް ދަނީ ފެންމަތި ވަމުންނެވެ. ގައުމީ ސަލާމަތައް ނުރައްކާވެ، ދިވެހިން ރަހީނު ކުރާ ހިސާބަށްވެސް ކަންތައްތައް ގޮސްފައި އެބަވެއެވެ. މުއައްސަސާތަކަށް ޒިންމާ އަދާނުކުރެވޭކަމުގެ ހެއްކަކީ، މިކަންތައް ހައްލުކުރުމަށް އެދެވޭ ފިޔަވަޅެއް ނޭޅުމެވެ. އިމިގްރޭޝަންއަށްވެސް ޒިންމާ އަދާ ނުވުމެވެ.\nމިހާހިސާބަށް ބިދޭސީންގެ މައްސަލަ ދިޔައީ ރައީސް މައުމޫން އަބްދުލް ގައްޔޫމްގެ އާއިލީ ވެރިކަމުގައި އެ ވުޒާރާ ހިންގަވަން ހުންނެވި އެމަނިކުފާނުގެ އެއްބަފާ ކޮއްކޯފުޅު ޔާމީން އަބްދުލް ގައްޔޫމްވެސް މައްސޫލިއްޔަތު އަދާނުކުރުމުގެ ސަބަބުންނެވެ. މިއީ މުއައްސަސާތަކުގައި އިސްކޮށް ތިއްބެވި ބޭފުޅުން ގައުމުގައި ހިނގި ކަންތައްތަކަށް ބީރު ކަންފަތެއް ދިނުމުގެ ނަތީޖާއެވެ. މަގާމުގެ މަސްއޫލިއްޔަތު އަދާނުކުރުމުގެ ނަތީޖާއެވެ. އެއިރު އިސްލާހުކުރިނަމަ މިއަދު މި ހާލަތަށް ގައުމު ނުދިޔައީސްކަން ކަށަވަރެވެ.


Covid Ah Fassivi Adhurey Ge Haalu Annanee Rangalhu Vamun - Vaguthu\nކޮވިޑް-19 ގެ ރޯގާއަށް ފައްސިވި ފަހުން ހާލަތު ވަރަށް ގޯސްކޮށް ދިއުމަށް ފަހު މިހާރު ހާލަތު ވަރަށް ބޮޑަށް ރަނގަޅު ވަމުން އަންނަ ކަމަށް އިދިކޮޅު ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) މިއަދު ވިދާޅުވެއްޖެއެވެ.\nއިދިކޮޅު ކޯލިޝަންގައި ހިމެނޭ ޕީއެންސީގެ ރައީސް އަބްދުއްރަހީމް "ވަގުތަށް" ވިދާޅުވީ ބައްޔަށް ފައްސިވި ފަހުން ވަރަށް ދަތިކޮށް ވެސް ދުވަސްތަކެއް ދިޔަ ކަމަށެވެ.\n"ހާލަތު ވަރަށް ދަށްކޮށް އުޅުމަށް ފަހު، ﷲ ގެ އިރާދަފުޅާއެކު، މިހާރު އަންނަނީ ހާލަތު ރަނގަޅު ވަމުން، ހާލު ވަރަށް ރަނގަޅު މިހާރު،" އަބްދުއްރަހީމް ވިދާޅުވިއެވެ.\nއަބްދުއްރަހީމްއަކީ ހައި ރިސްކް ނުވަތަ ހިރާސް ބޮޑު ބޭފުޅެކެވެ. ދިމާވި ހިތުގެ މައްސަލައަކާ ގުޅިގެން އޭނާ ވަނީ އޭނާގެ ހިތަށް ޕޭސް މޭކަރެއް ލައްވައިފައެވެ. އަބްދުއްރަހީމް ގެންދަވަނީ ހިތުގެ މައްސަލަތަކެއް ހުރި ބައްޔަކަށް ވެސް ފަރުވާ ހޯއްދަވަމުންނެވެ.\nއޭނާއަކީ މިހާރު އިދިކޮޅު ސިޔާސީ ހަރަކާތްތައް ހިންގުމުގައި އެންމެ އިސްކޮށް ހަރަކާތްތެރި ވަޑައިގަންނަވާ ލީޑަރެވެ.\nއަބްދުއްރަހީމްގެ ސިޔާސީ ހަޔާތް ފެއްޓެވީ ވެސް ކުރީގެ ރައީސް އަބްދުﷲ ޔާމީންއާ އެކުގައެވެ. ރައީސް ޔާމީނާ އެކު ސިޔާސީ ޕާޓީއެއް އުފައްދަވަން ތިން ފަހަރެއްގެ މަތިން އުޅުއްވިއެވެ. ޕީއޭގެ ފަހުން ޕީޕީއެމް، އަދި ދާދި ފަހުން ޕީއެންސީ އުފެއްދެވުމުގައި ވެސް އިސްކޮށް ހުންނެވި އެއް ބޭފުޅަކީ ވެސް އަބްދުއްރަހީމެވެ. އޭނާ ވަނީ ރައްޔިތުންގެ މަޖިލިހުގެ ފޮނަދޫ ދާއިރާގެ މެމްބަރު ކަން ވެސް ކުރައްވައިފައެވެ.\nމެއި 29, 2021 13:25\nމެއި 29, 2021 13:30\nއަ ދުރޭ އަށް ދިގު މުއް ދަތަކަށް\nހިސާބް ޓީޗަރައް ކޮންކަލަ ބައްޔެއްޖެހުނީތަ ހަލްރަގަޅޭތިބުނަނީ\nދާންވީނު ސިޔާމް އާއި ފިނިފެންމާ ގޮވައިގެން މުސްކުޅި އަންހެނުން ނެރެ މުޒާހަރާ ކުރަން. އެހެން ގޮތެއް ނެތިއްޔާ ގޭގަ ތިބޭނީ ގޮތް ފެންނަންދެން. ދެންވެސް ބަލިމަޑުކަމެއް ތެރޭގަ ބަޔަކު ގޮތަކަށް އުޅުނަސް އަދުރޭމެން ނޫޅޭނެ ކަމަށް އުއްމީދު ކުރަން. އަވަހަށް ބަލިން ފަސޭހަވެ ކުރިއަށްވުރެ ހެޔޮ ސިއްހަތެއް ދެއްވައިތޯ ދުއާ ކުރަން. އާމީން\nމެއި 29, 2021 14:38\nގައިމު ބުނި ކޮވިޑެއް ނޫޅެއޭ އެއީ ސަރުކާރުން އެމީހުން މުޒާހަރާ ކުރާތީ ޖައްސާ ގޭމެކޭ އެހެންވީމާ ކަށިނެއްދޫ ހިތުހުރިގޮތަކަށް ބޭނުންނުކުރާނީ ސިޔާސީ މަންފާ ހޯދުމަށް.\nމެއި 29, 2021 19:50\nދެރައީ އަތްޖަހައިފަ ނަށާ ބައިގަނަޑަށް ނުވިސްނޭކަން. ގިނައީ އޭގެ މީހުން. ނުވިސްނެނީއެއް ވެސް ނޫން. އަމިއްލަ އެދުން ބޮޑުވެފަ ހިސާބަށްވުރެ ނުލަފާއީ. ގައުމާއި ދީން ދެކެ ލޯބިވާ ބަޔަކު މި ސިޔާސީ ބައިގަނޑު ފަހަތުން ނުދުވާނެ.\nމެއި 29, 2021 14:45\nދެރަ ޚަބަރެއް. އަވަސް ޝިފާއަކަށް އެދެން.\nމެއި 29, 2021 14:52\nއަދުރޭ ފަދަ އިހްލާސްތެރިން ވާނަމަ ގައުމު ޔާނުސޮޕީޑުގާ ކުރިޔައްޖެހިލުމަކީ ދާދި ފަސޭހަ ހަމެއް އަވަސް ޝިފާއަކައް\nމެއި 29, 2021 15:15\nމެއި 29, 2021 15:47\nގައިމު އަދުރޭ ބުނި ކޮވިޑް އަކީ މިސަރުކާރުން ކޮށްގެން އުޅޭ ކަމެކޭ ! އެހެންވީމަ މިސަރުކާރުން ކަލެއަށް ކޮވިޑް ޖައްސާފަ ރަގަޅުވެސް ކުރީތަ ؟ މިތިބީ ދެއުޅިއެއްނުވާ މީހުން ! ހަމަ ރަގަޅުވާއިރަށް ދެދަޅައަށް މަގުމަތީގަ މުޒާހަރާ ކުރާނަމޭ ގޮވަމުން ދުވާތި !\nމެއި 29, 2021 19:03\nއަދުރޭއައް ދިގު ޢުމުރެއް ދެއްވާށި\nމެއި 29, 2021 19:10\nއަދުރޭއައް އަވަސް ށިފާއަކައް އެދެދދދން


Dhaulathge haradhuge 78 percent hingumuge haradhah | Mihaaru\nފިނޭނޭސް މިނިސްޓްރީގެ އިމާރާތް--ފޮޓޯ:މުހައްމަދު ޝަރުހާން/މިހާރު\nދައުލަތުގެ ޚަރަދުގެ 78 ޕަސެންޓް ރިކަރަންޓަށް\n09 މެއި 2019 - 11:38 11 comments\nމިދިޔަ ހަތަރު މަސް ދުވަހު ދައުލަތުން ކުރި ހޭދައިގެ 78 ޕަސެންޓަކީ ސަރުކާރު ހިންގުމުގެ ރިކަރަންޓް ހަރަދު ކަމަށް ފިނޭންސް މިނިސްޓްރީންގެ ތަފާސް ހިސާބުތަކުން ދައްކައިފި އެވެ.\nފިނޭންސް މިނިސްޓްރީން އާންމުކޮށްފައިވާ އެންމެ ފަހުގެ ތަފާސް ހިސާބުތަކުން ދައްކާ ގޮތުން، ރިކަރަންޓް ހަރަދުގެ ގޮތުގައި މިހާތަނަށް 5.9 ބިލިއަން ރުފިޔާ ހޭދަކޮށްފައިވެ އެވެ. މީގެ ތެރެއިން ދައުލަތުގެ މުވައްޒަފުންނަށް ދޭ މުސާރަ އާއި އިނާޔަތްތަކަށް 3.2 ބިލިއަން ރުފިޔާ ހަރަދުކޮށްފައިވެ އެވެ. އަދި އިދާރީ ގޮތުންނާއި ހިންގުމަށް ކުރަންޖެހޭ ހަރަދުތަކުގެ ގޮތުގައި 2.3 ބިލިއަން ރުފިޔާ ވެސް ހިމެނެ އެވެ.\nތަރައްގީގެ މަޝްރޫއުތައް ހިންގުމަށް މިހާތަނަށް ހޭދަކުރީ 1.5 މިލިއަން ރުފިޔާ އެވެ. މީގެ ތެރެއިން ޕަބްލިކް ސެކްޓާ އިންވެސްޓްމެންޓް ޕްރޮގްރާމު (ޕީއެސްއައިޕީ) މަޝްރޫއުތަކަށް ހޭދަކުރީ 655 މިލިއަން ރުފިޔާ އެވެ. ތަރައްގީގެ ބޮޑެތި މަޝްރޫއުތަކަށް ހޭދަކުރީ 462 މިލިއަން ރުފިޔާ އެވެ.\nކުރީ އަހަރުތަކުގައި ވެސް ދައުލަތުން އެންމެ ބޮޑު ހަރަދެއް ކޮށްފައިވަނީ ސަރުކާރުގެ ހިންގުމަށެވެ. އެގޮތުން މިދިޔަ އަހަރު 25.3 ބިލިއަން ރުފިޔާ ހަރަދު ކުރި އިރު ގާތްގަނޑަކަށް 70 ޕަސެންޓަކީ ރިކަރަންޓް ހަރަދެވެ. އެއީ 17.7 ބިލިއަން ރުފިޔާ އެވެ.\nމިއަހަރުގެ މިހާތަނަށް ދައުލަތުން 7.5 ބިލިއަން ރުފިޔާ ހަރަދުކޮށްފައިވާ އިރު ދައުލަތަށް ލިބުނު އާމްދަނީ ވަނީ 7.9 ބިލިއަން ރުފިޔާއަށް އަރާފަ އެވެ. މިއަހަރަށް ކަނޑައަޅާފައިވާ ބަޖެޓަކީ 30.2 ބިލިއަން ރުފިޔާ އެވެ.\nއިތުރު ލިޔުންތައް ފިނޭންސް މިނިސްޓްރީ ފިނޭންސް މިނިސްޓަރު ދައުލަތުގެ ބަޖެޓް 2018 ދައުލަތުގެ ބަޖެޓް ދައުލަތުގެ ހަރަދު\nމަޖިލިހަށް ފޮނުވީ ބަޖެޓްގެ އަދަދު، ތަފްސީލެއް ނެތް!


Germany group eh vana ah, Netherlands kuriah | Mihaaru\nލަނޑު ޖެހުމަށް ފަހު ޖަރުމަނުގެ ނަބްރީ އުފާފާޅުކުރަނީ.-- ފޮޓޯ: އޭއެފްޕީ\n10 ސެޕްޓެމްބަރ 2019 - 10:04 1 comment\nބެލްފާސްޓް (ސެޕްޓެމްބަރު 10) - ޔޫރޯ ކޮލިފައިންގައި ރޭ ނޮދަން އަޔަލެންޑް އަތުން 2-0 އިން ހޯދި މޮޅާ އެކު ޖަރުމަނު ގްރޫޕް ސީގެ އެއް ވަނަ އަށް ޖެހިލިއިރު، ރަށުން ބޭރުގައި ނެދަލެންޑްސް އިން 4-0 އިން އެސްޓޯނިއާ ބަލިކޮށްފި އެވެ.\nގްރޫޕް ސީގެ އެއް ވަނައިގައި މި ވަގުތު ޖަރުމަނު އޮތީ ދެ ވަނައިގައި އޮތް ނޮދަން އަޔަލެންޑާ އެއް ވަރަށް ފަސް މެޗުން 12 ޕޮއިންޓް ހޯދައިގެންނެވެ. ޖަރުމަނަށް ކުރި ލިބެނީ ފައިދާ ގޯލުންނެވެ. ގްރޫޕްގެ ތިން ވަނައިގައި އޮތީ ރޭގެ ތިން ޕޮއިންޓާ އެކު ހަތަރު މެޗުން ނުވަ ޕޮއިންޓް ހަމަކޮށްފައިވާ ނެދަލެންޑްސް އެވެ.\nރޭގެ މެޗު ފަށައިގެން ފުރަތަމަ ހާފްގައި ނޮދަން އަޔަލެންޑަށް ލީޑުނަގަން ރަނގަޅު ފުރުސަތުތަކެއް ލިބި ވަނީ ބޭކާރުވެފަ އެވެ. އޭގެ ތެރެއިން ނޮދަން އަޔަލެންޑްގެ ކޮނާ ވޮޝިންޓަން ޖެހި ބޯޅައެއް ޖަރުމަނުގެ ކީޕަރު މެނުއަލް ނޯޔާ ވަނީ މަތަކޮށްފަ އެވެ. ޖަރުމަނު މޮޅުވީ ދެ ވަނަ ހާފުގައި ޖެހި ދެ ގޯލާ އެކު އެވެ. އެ ޓީމުގެ ލަނޑުތައް ޖެހީ މާސެލް ހަލްސްޓެންބާގާއި ސާޖް ގްނަބްރީ އެވެ.\nޒުވާން ގިނަ ކުޅުންތެރިން ޓީމުގައި ހިމަނައިގެން ޖަރުމަނުން ކުޅެމުން އަންނައިރު އެ ޓީމުގެ ކޯޗު ޔަކީމް ލޯ ބުނީ މިއީ އެ ގައުމުގެ ފުޓްބޯޅައިގެ ބަދަލުވުމުގެ މަރުހަލާއެއް ކަމަށާއި ޓީމުގައި ތިބި ގިނަ ކުޅުންތެރިންނަކީ ބައިނަލްއަގުވާމީ ފުޓްބޯޅައިގައި ތަޖުރިބާ ހޯދަމުން އަންނަ ކުޅުންތެރިން ކަމަށެވެ.\n"މި ޓީމު މި އަންނަނީ ކަންތައްތަކެއް ދަސްކުރަމުން. ފުރަތަމަ ހާފު ދިޔައީ އަހަރެން ބޭނުންވި ގޮތަަކަށް ނޫން. އެކަމަކު ނޮދަން އަޔަލެންޑުގެ ޕްރެޝަރާ މި ކުޅުންތެރިން ކުރިމަތިލައިފި. ދެ ވަނަ ހާފް ދިޔައީ އަހަރެން ބޭނުންވި ސްޓައިލަށް،" ލޯ ބުންޏެވެ.\nއެސްޓޯނިއާ ކުޅުންތެރިއަކު ކައިރިން ބަބެލް (ވ) ބޯޅަ ފޮނުވާލަނީ. -- ފޮޓޯ: އޭއެފްޕީ\nއެސްޓޯނިއާގެ ޓަލީންގައި ރޭ ކުޅުނު މެޗުގައި އެ ގައުމު ކޮޅަށް ނެދަލެންޑްސްގެ ހަތަރު ގޯލުގެ ތެރެއިން ދެ ލަނޑު ޖެހީ ރަޔާން ބަބެލް އެވެ. މިއީ ގައުމީ ޓީމުގެ އެއް މެޗެއްގައި ބަބެލް ދެ ގޯލު ޖެހި ފުރަތަމަ ފަހަރެވެ. އެ ޓީމުގެ އަނެއް ދެ ލަނޑު ޖެހީ މެމްފިސް ޑީޕާއި އަދި މި ވަގުތު ރަނގަޅު ފޯމެއްގައި ހުރި މިޑްފީލްޑަރު ޖިއޮޖީނިއޯ ވައިނަލްޑަމް އެވެ.\nކޮންމެ ގްރޫޕަކުން ދެ ޓީމު ޔޫރޯ އަށް ކޮލިފައިވާއިރު މި ގްރޫޕުން ދާނެ ދެ ޓީމެއް އެނގޭނީ ފަހު މެޗުތަކުންނެވެ. ނޮދަން އަޔަލެންޑަށް އޮތް ކަންބޮޑުވުމަކީ ރަށުން ބޭރުގައި ނެދަލެންޑްސް އާއި ޖަރުމަނާ ދެކޮޅަށް ކުޅެން ޖެހޭ ދެ މެޗު އޮތުމެވެ. މި ވަގުތު ފޯމަށް ބަލާއިރު މެޗު ހަމަވާއިރު ނެދަލެންޑްސް ގްރޫޕްގެ އެއް ވަނަ އަށް އެރުމުގެ ފުރުސަތު ބޮޑެވެ.\nދުނިޔޭގެ ރޭންކިން އެއް ވަނައިގައި އޮތް ބެލްޖިއަމް ރޭ ކޮލިފައިންގައި ކުޅުނު މެޗުން ވަނީ ސްކޮޓްލެންޑް އަތުން 4-0 އިން މޮޅުވިއިރު، މެޗުގައި ވިދާލީ ކެވިން ޑިބްރޭނާ އެވެ. އޭނާ ވަނީ ލަނޑެއް ޖެހުމުގެ އިތުރުން އެ ޓީމުން ކާމިޔާބުކުރި އަނެއް ތިން ލަނޑު ޖަހަން ފުރުސަތު ތަނަވަސްކޮށްދީފަ އެވެ. އެ ގޯލުތައް ޖެހީ ރޮމެލޫ ލުކާކޫ، ޓޯބީ އަލްޑަވެއިރަލްޑް އަދި ތޯމަސް ވަމާއެލަން އެވެ.\nނެދަލެންޑްސް އިން ފަހަތުން އަރައި ޖަރުމަން ބަލިކޮށްފި


ރުސްތުމް - ވިކިޕީޑިއާ\nރުސްތުމް (Persian: رُستَم) އަކީ ބުނެވޭގޮތުގައި އީރާންޝަހަރުގެ ޒުބަލިސްތާނަށް އުފަން އެގައުމުގެ ގައުމީ ބަތަލެކެވެ. އޭނާ އަކި ޒާލް އާއި ރުދަބާގެ ފިރިހެން ދަރިއެވެ. ވާހަކަތަކުގައި ރުސްތުމް ސިފަކޮށްފައި ހުންނަނީ އައްސާސިދު ގެ ވެރިކަމުގެ ޒަމާނުގައި ކުރެވުނު ހަނގުރާމަކުގައި ގަދަފަދަ ފަހުލަވާނެއް އަދި ފާތިހެއްގެ ގޮތުގައެވެ. 10 ވަނަ ގަރުނުގެ މަޝްހޫރު ޅެންވެރިޔާ ފިރުދޯސީ، އޭނާ ލިޔުނު ޝާހްނާމާގައި ރުސްތުމްގެ ހާދިސާތައް ސިފަކޮށްދީފައި ވެއެވެ.\n1.2 ހަފްތު ޚާން\nފިރުދޯސީގެ ޝާހްނާމާގައި ބަޔާންކޮށްފައި ވާގޮތުން ރުސްތުމަކީ އީރާނުގެ ބަތަލެވެ. އޭނާއަކީ ފާތިހުންގެ ފާތިހެވެ. ޝާހުނާމާގެ އެންމެ ހިތްގައިމު ވާހަކަތަކުގައި ރުސްތުމް ބައިވެރިވެއެވެ. އޭނަގެ ޅަފުރާގައި ރަސްގެފާނު މަނޫޝެހެރް ގެންގުޅުނު މޮޔަވެފައިވާ ހުދުއެތް، އޭނާގެ ކާފަ ސާމް ގެ ވާރުތައިން ލިބުނު ގުރުޒުން އެއްފަހަރުން ޖެހިޖެހީނުން މަރާލިއެވެ. އޭގެ ފަހުން އޭނާ މަޝްހޫރު ރަޚުޝް އޮޅުކުށް ކިޔަމަން ކުރިއެވެ. ރުސްތުމް މި ނަން އުފެދިގެން އައީ "ރޯދު" އާއި "ތަހުމަ" މި ދެ ލަފުޒުން ކަމަށް ބެލެވެއެވެ. ރޯދު ގެ މާނަ އަކީ ހެދި ބޮޑުވުން، ފައްކާވުން ނުވަތަ ތަރައްގީވުމެވެ. ތަހުމަ ގެ މާނައަކީ ހިތްވަރުގަދަކަމެވެ.\nފާރިސީ ފުލޯކުތަކުގައި ބުނެފައިވާ ގޮތުން ރުސްތުމް ވިހެއުމުގައި އޭނާގެ މަންމަ ރުދަބާ އަށް އުނދަގޫތަކެއް ކުރިމަތިވެ ދިގުދެމިގެން ދިޔައެވެ. އެއީ އެ ދަރިފުޅުގެ ސައިޒު ބޮޑުކަމުންނެވެ. އަދި ވިހެއުމުގެ އުނދަގޫތަކަށް ކެތް ނުކުރެވިގެން ރުދަބާ މަރުވެދާނެކަމަށް އޭނާގެ ފިރި ޒާލް ދުއްޓެވެ. އެހައި ހިސާބުން ޒާލް ސިމާގު ގެ އެހީއަށް އެދުނެވެ. ދެން ސިމާގް ހާޒިރުވެ "ރުސްތުމްޒާދު" (ކަފާލައިގެން ދަރިފުޅު ނެގުން) ކުރާނެ ގޮތް ކިޔައިދީ ދެމައިންގެ ފުރާނަ ސަލާމަތް ކޮށްދިނެވެ.\nހަފްތު ޚާން[އުނިއިތުރު ގެންނަވާ]\nކީކާއުސް، ރުސްތުމްގެ ރަސްގެފާނު މަޒަންދަރުގެ އިފުރީތެއްގެ ހައްޔަރުގެ ދަށަށް ދިޔައެވެ. ރަސްގެފާނު މި އިފުރީތުގެ ފުށުން ސަލާމަތް ކުރުމަށް ރުސްތުމް ވަރުގަދަ އަދި ކާމިޔާބު ދަތުރެއް ކުރިއެވެ. މި ދަތުރަށް ފާރިސި ބަހުން ކިޔަނި ހަފްތު ޚާނޭ ރުސްތުމް އެވެ.\nރުސްތުމް އާއި، އަޔަލެންޑްގެ ވާހަކަތަކުގައި ސިފަކޮށްފައިވާ ހިތްވަރުގަދަ ބާނީ ކޫޝުލަން އާ ދެމެދު އެއްގޮތް ވާހަކަތަކެއް އައިސްފައި ވެއެވެ. މި ދެ ފަހުލަވާނުންވެސް، ޒުވާން އުމުރުގައި ބޮޑެތި އިރުފީތު ބަލިކުރިއެވެ. އަދި ހަނގުރާމައިގައި އެމީހުންގެ އަތުން އަމިއްލަ ދަރި ގަތުލު ކުރެވެއެވެ. މީގެ އިތުރުން މި ދެމީހުންނަކީވެސް ހަނގުރާމައިގެ ހުނަރުވެރިކަމުގެ ސަބަބުން، "ބަލިނުކުރެވޭނެ" ކަމުގައި ބުނެވޭ ދެމީހުނެވެ. މި ދެ ބަތަލުންމެ މަރާލެވުނީ ހިޔާނާތްތެރިއެއްގެ ދުޝްމަނެއްގެ ރޭވުމަކުން ނެވެ. އަދި މި ކޮންމެ މީހަކުވެސް، ފަހުނޭވާގައި، ދުޝްމަނު ގަތުލުކުރެއެވެ.\nރުސްތުމް ކައިވެނި ކުރީ ސަންގަމަންގެ ރަސްގެފާނުގެ އަންހެންދަރި ތަހުމީނާ އާ އެވެ. މި ދެމީހުންނަށް ފިރިހެން ދަރިޔަކު ލިބުނެވެ. ނަމަކީ ސޮހްރަބް އެވެ. ބުނެވޭ ގޮތުގައި ސޮހްރަބް ގަތުލުކުރެވުނީ ހަނގުރާމައިގެ ތެރޭގައި ރުސްތުމްގެ އަތުންނެވެ. ރުސްތުމަށް ގަތުލު ކުރެވުނީ އޭނާގެ ދަރި ކަން އެނގުނީ ޒަހަމް ކުރެވުމަށް ފަހުއެވެ.\nފަހުން އޭނާއަށް އަންހެން ދަރިއަކު ލިބުނެވެ. ނަމަކީ ގުޝްސަބް އެވެ. އަދި ހަމަ އެ ބަނޑަށް ފިރިހެން ދަރިއަކުވެސް ލިބުނެވެ. ނަމަކީ ފަރާމަރަޒް އެވެ. މި ދެމީހުންނަކީ ވެސް ތޫރާނާއި އިންޑިޔާގައި މަޝްހޫރު ބަތަލުންނެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 23 ޑިސެމްބަރު 2017، 22:43 ގައެވެ.


ޕާކިސްތާނުގެ ސަރުކާރުގެ ރަސްމީ އެކައުންޓުން ޔޯގާގެ ފައިދާތަކުގެ ވާހަކަ – Dhen.mv\nޕާކިސްތާނުގެ ސަރުކާރުގެ ރަސްމީ އެކައުންޓުން ޔޯގާގެ ފައިދާތަކުގެ ވާހަކަ\nޢާއިޝަތު އަރީނާ June 22, 2022 - 7:26 pm\nމުސްލިމް މެޖޯރިޓީއެއް އޮންނަ ޕާކިސްތާނުގެ ސަރުކާރުގެ ރަސްމީ އެކައުންޓުން ޔޯގާގެ ފައިދާތަކާއި ގުޅޭ ގޮތުން ޓްވީޓްކޮށްފިއެވެ.\nޔޯގާއަކީ ހިންދޫ ދީނީ އަޅުކަމެއް ކަމަށް ބުނެ މިއީ ހަރާމް ކަމެއް ކަމަށް ގިނަ ދީނީ އިލްމުވެރިން ފަތުވާ ނެރުއްވައެވެ. އަދި އަނެއްބައި ދީނީ އިލްމުވެރިން ދެކިލައްވާ ގޮތުގައި ކަސްރަތު ކުރުމުގެ ނިޔަތުގައި ޔޯގާ ކުރުން ހުއްދައެވެ.\nޕާކިސްތާނުގެ ސަރުކާރުގެ ރަސްމީ އެކައުންޓުން ދުނިޔޭގެ ޔޯގާ ދުވަސް ފާހަގަ ކުރުމުގެ ގޮތުން ކޮށްފައިވާ ޕޯސްޓެއްގައި ބުނެފައިވަނީ، ޔޯގާއަކީ ކުރުމުއްދަތުގައްޔާއި ދިގު މުއްދަތުގައި ވެސް ފައިދާ ކުރާނެ ކަމެއް ކަމަށެވެ. އަދި ނަފްސާނީ ގޮތުންނާއި ޖިސްމާނީ ގޮތުން ޔޯގާއިން ފައިދާ ލިބޭ ކަމަށް ބުނެފައިވެއެވެެ.\nޕާކިސްތާނުގެ ސަރުކާރުގެ އެކައުންޓުން މިފަދަ ޕޯސްޓެއް ކުރުމާއި ގުޅިގެން ޕާކިސްތާނު އޮތީ އިންޑިއާ ދަށުވެފައި ކަމަށް ބައެއް ފަރާތަތްތަކުން ވަނީ ބުނެފައެވެ. ނަމަވެސް ޕާކިސްތާނުގެ ކުރީގެ ސަރުކާރުގެ ދުވަސްވަރުގައިވެސް ޔޯގާ ދުވަހާއި ގުޅިގެން ކުރި ޓްވީޓްތައް މީސްމީޑިއާގައި މިހާރު ވަނީ ވައިރަލް ވެފައެވެ.\n2019 during imran khan government pic.twitter.com/7OofJ2Taji\n— Arthur (@let_them_talkz) June 21, 2022\nޔޯގާ ދުވަސް ފާހަގަ ކުރުމުގެ ގޮތުން ޕާކިސްތާނުގައިވެސް ބައެއް ހަރަކާތްތައް ވަނީ ހިންގާފައެވެ. ނަމަވެސް ސަރުކާރުން އިސްނަގައިގެން ބޮޑު ހަރަކާތެއް ހިންގާފައެއް ނުވެއެވެ.\nމުސްލިމް ބައެއް ޤައުމުތަކުގައި ޔޯގާ ދުވަސް މިއަހަރު ވަނީ ކުލަގަދަކޮށް ފާހަގަކޮށްފައެވެ. މީގެ ތެރޭގައި ގަލްފްގެ ބައެއް ޤައުމުތައް ހިމެނެއެވެ.\nއައިޝަތު އަރީނާ އިންޑިއާ އެންބަސީއިން ކިހާވަރެއް ލިބޭ މީހެއް ކަލޭތީ. ކަލޭގެ މުނާފިގުކަން ހަމަ ބޮޑީ. ޝެއިހުން ދީނުގަ އެކަން އޮތްގޮތް ކިޔާދޭވަރަކަށް ތިދަނީ ރައްޔިތުން މަގުފުރައްދަމުން. ތީ ޒިންމާދާރު ނޫސްވެރިކަމަކީ. އެދުވަހުން ކަލޭވާނެ ތިކުރާ ނޫސްވެރިކަން ދިފާއު ކުރަން.\nމިދަނޑިވަޅުގަވެސް ޔޯގާ ރަނގަޅު ކަމަށް ދައްކަން ދޯ ތިއުޅެނީ…މިވެސް ވަރުގަދަ ދެްެް…ދެން އެއް\nކަސްރަތު އޮންނަނީ ދެގޮތަކަށް\nއެއްގޮތަކީ އެރޯބިކް ކަސްރަތު، އަނެއްގޮތަކީ ޖިމް ގައި ކުރެވޭ ކަސްރަތު ޔޯގާ އަކީ ހުރިތާ ހުރެގެން ހަށިގަޑަށް މާބޮޑު އަރަކާތެއް ނުލިބޭ ގޮތަށް ހިންގާ ހަރަކާތެއް، އެޔަކުން ހަށިގަޑަށް މާބޮޑު އެކްސަސައިޒެއްވެސް ނުލިބޭނެ !


Geygai thibe online koh ticket negen jeheyne\nކާށިދޫ ދާއިރާގެ މެންބަރު ޖާބިރު - ފޮޓޯ ރައްޔިތުންގެ މަޖިލިސް\nގޭގައި ތިބެ އޮންލައިންކޮށް ޓިކެޓް ނެގެން ޖެހޭނެ\n12 އޮކްޓޯބަރ 2021 - 14:47:57\nގޭގައި ތިބެ އިންޓަނެޓުން ޓިކެޓް ނެގެން ޖެހޭނެ ކަމަށް ވިދާޅުވެ، ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރު، ފުޓްބޯޅަ އެސޯސިއޭޝަނާއި ކުޅިވަރު މިނިސްޓްރީއަށް ފާޑު ވިދާޅުވެއްޖެއެވެ.\nސާފް ޗެމްޕިއަންޝިޕުގައި ރާއްޖެ ކުޅޭ މެޗުތަކުގެ ޓިކެޓްގެ ޑިމާންޑް ބޮޑުވެ ރާއްޖެ ކުޅޭ މެޗުތަކުގެ ޓިކެޓް ހޯދުމަށް ރައްޔިތުން އަންނަނީ ގިނަ ވަގުތުތަކެއް ހޭދަކުރަމުންނެވެ. ރާއްޖެއާ އިންޑިޔާ މާދަމާ ރޭ ކުޅޭ މެޗުގެ ޓިކެޓް ހޯދުމަށް ރޭ ދަންވަރުން ފެށިގެން މީހުން ކިޔު ހަދާފައިވާއިރު މެންދުރެއްހާއިރު ޓިކެޓް ހުސްވި ކަމުގެ ރިޕޯޓްތައްވެސް ލިބުނެވެ. އެއާއެކު ޓިކެޓް ވިއްކާ ސަރަހައްދުގައި ގިނަ ބަޔަކު އަންނަނީ ނުރުހުން ފާޅުކުރަމުންނެވެ.\nސޯޝަލް މީޑިއާގައި އާއްމުވެފައިވާ، ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރުގެ ވީޑިއޯއެއްގައި ޖާބިރުވަނީ ގޭގައި ތިބެ ޓިކެޓް ނެގެން ޖެހޭނެ ކަމަށް ވިދާޅުވެފައެވެ.\nފަތިސް ނަމާދުކޮށްގެން ލިބޭ ގޮތަށް ހަދަންވީނު. އިންޓަނެޓުން ގަނެވެން ޖެހޭނެ. މާ ފަހަތުގައި މި މީހުން މި އުޅެނީ. އެކާވީސްވަނަ ގަރުނަށް ބަދަލުވާށޭ ބުނޭ. އަޅުވެތިކަން ދޫކޮށްލަމާ ހިނގާށޭ. ޓިކެޓް އެއްޗެހި ގޭގައި ތިބެ ނެގެން ޖެހޭނެ. ސްޕޯޓްސް މިނިސްޓަރު ޒިންމާ ކުރުވާނަން.\nރާއްޖެއާ އިންޑިޔާ މެޗުގެ ޓިކެޓް ޑިމާންޑް ބޮޑުވެ، މެންދުރެއްހާއިރުވެސް ދަންވަރުން ފެށިގެން ހަދާފައި އޮތް ކިއު ކުޑަ ނުވެއެވެ. ޓިކެޓް ވިއްކަމުން އައީ އެންމެ ތަނަކުންނެވެ. އެއީ ޒުވާނުންގެ މަރުކަޒެވެ. ދިހައެއް ޖެހިއިރު ޒުވާނުންގެ މަރުކަޒުގައި ޓިކެޓް ވިއްކަން ފެށިއިރު ކިއު އޮތީ ދަރުމަވަންތަ ހޮސްޕިޓަލާ ހިސާބުގައެވެ. މައުލޫމާތު ލިބިފައިވާ ގޮތުގައި އެންމެ ފުރަތަމަ ޓިކެޓް ގަތް މީހާވަނީ އަށާރަ ގަޑިއިރު ކިއުގައި ހޭދަކޮށްފައެވެ.\nސާފް ޗެމްޕިއަންޝިޕްއަބްދުﷲ ޖާބިރު\nކޮންމެ މީހަކަށް އެއްލައްކަ ޑޮލަރުގެ ކްރެޑިޓް ދޭނަން: ޖާބިރު


''Dhuniye Fanaavun'' Sheikh Fareedh Ge Khaassa Dharuheh Villimale Gai “ދުނިޔެ ފަނާވުން” ޝެއިޚް ފަރީދުގެ ޚާއްސަ ދަރުސެއް ވިލިމާލޭގައި – Huvadhoo News ''Dhuniye Fanaavun'' Sheikh Fareedh Ge Khaassa Dharuheh Villimale Gai Huvadhoo News\n“ދުނިޔެ ފަނާވުން” ޝެއިޚް ފަރީދުގެ ޚާއްސަ ދަރުސެއް ވިލިމާލޭގައި\n“ދުނިޔެ ފަނާވުން” ގެ ނަމުގައި އައްޝެއިޚް އިބްރާހިމް ފަރީދު އަޙްމަދު ގެ ޚާއްސަ ދަރުހެއް ވިލިމާލޭގައި ބާއްވަން ނިންމައިފިއެވެ.\nވިލިމާލޭގައި އުޅޭ ޒުވާނުންގެ އިސްނެގުމަކަށް ބާއްވާ މި ދަރުހަކީ ވިލިމާލޭގައި ދީނީ ދަރުހެއް ނުބާއްވާތާ ގިނަދުވަސް ތަކެއް ވުމުންނާއި ދީނަށް އޮންނަ ލޯބި އިތުރުކުރުމުގެ ނިޔަތުގައި ބާއްވާ ޚާއްސަ ދަރުހެކެވެ.\nއެގޮތުން، މި ދަރުސް ބޭއްވުމުގެ ހަރަކާތުގައި އިސްކޮށް އުޅުއްވާ ބޭފުޅަކު ހުވަދޫ ނިއުސް އަށް މަޢުލޫމާތު ދެއްވަމުން ވިދާޅުވީ، ގިނަ ދުވަސް ތަކަކަށް ފަހު ބާއްވާ ދަރުސް އޮންނާނީ، 10 ޑިސެމްބަރ ވާ ހުކުރު ދުވަހުގެ ރޭގަނޑު 8:45 ގައި ވިލިމާލޭ ބަނދަރު ސަރަހައްދުގައި ކަމަށެވެ.\nމިދަރުހަކީ، ގިނަބައެއްގެ އެހީތެރިކަމާއި، އެއްބާރުލުމާއި އެކު ބާއްވާ ދަރުހެކެވެ. އަދި މި ދަރުސް އަށް ވީހާވެސް ގިނަ ބަޔަކު ވަޑައިގަތުމަށް މި ދަރުސް އިންތިޒާމް ކުރާ ވިލިމާލޭ ޒުވާނުން އެދެއެވެ.\nއައްޝެއިޚް އިބްރާހިމް ފަރީދު އަޙްމަދަކީ ރާއްޖޭގެ އެކި ކަންކޮޅުތަކުގައި ދީނީ ދަރުސް ދެއްވާފައިވާ ގިނަބައެއްގެ ލޯބި ލިބިފައިވާ ބޭފުޅެކެވެ. އަދި އައްޝެއިޚް އިބްރާހިމް ފަރީދުގެ ދަރުހެއް އެންމެފަހުން ވިލިމާލޭގައި ބޭއްވިފައިވަނީ 2010 ވަނަ އަހަރުގެ ޖެނުވަރީ މަހުގެ 22 ގައެވެ.\nއައްޝެއިޚް އިބްރާހިމް ފަރީދު އަޙްމަދު ދީން


FAM Youth Championship: Sahthain sahtha record akaa eku Eagles final ah | Mihaaru\nދަ ގްރާންޑޭ ކޮޅަށް ލަނޑު ޖެހުމަށް ފަހު އީގަލްސްގެ ކުޅުންތެރިން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\n17 ފެބުރުއަރީ 2019 - 00:155comments\nކެޕްޓަން ހަސަން ރާއިފް (ހަންނަ)ގެ ދެ ލަނޑާ އެކު ދަ ގްރާންޑޭ ސްޕޯޓްސް ކްލަބް 3-1 އިން ބަލިކޮށް ކުޅުނު ހުރިހާ މެޗަކުން މޮޅުވެ، ސައްތައިން ސައްތަ ރެކޯޑަކާ އެކު އީގަލްސް އިން އެފްއޭއެމް ޔޫތު ޗެމްޕިއަންޝިޕް ފުޓްބޯޅަ މުބާރާތުގެ ފައިނަލުން މިރޭ ޖާގަ ހޯދައިފި އެވެ.\nއެފްއޭއެމުން 21 އަހަރުން ދަށަށް ހާއްސަކޮށްގެން ބާއްވާ މި މުބާރާތުގެ އެންމެ ކާމިޔާބު ޓީމު އީގަލްސް އިން މި ފަހަރުގެ ފައިނަލުން ފުރުސަތު ހޯދީ ކުޅުނު ފަސް މެޗުން ވެސް މޮޅުވެގެންނެވެ. އަންނަ އަންގާރަ ދުވަހުގެރޭ ކުޅޭ ފައިނަލުގައި އީގަލްސް ކުޅޭނީ މިއަދު އެންމެ ފަހުގެ ޗެމްޕިއަން ގްރީން ސްޓްރީޓްސް ކަޓުވާލުމަށް ފަހު ފައިނަލުން ފުރުސަތު ހޯދި ޓީސީ ސްޕޯޓްސް ކްލަބާ އެވެ.\nމިރޭގެ މެޗުގެ ފުރަތަމަ މިނިޓްގައި އީގަލްސްގެ ކީޕަރު ހުސެއިން އަލީފް އޭރިއާ ބޭރުން ބޯޅައިގައި އަތްލުމުން ރެފްރީ އަހުމަދު އަފްސަހު ވަނީ އޭނާ އަށް ރީނދޫ ކާޑު ދައްކައިފަ އެވެ. އެ ފައުލުން ލިބުނު ހިލޭ ޖެހުމުން ދަ ގްރާންޑޭގެ އައިމަން ތައުފީގު ފޮނުވާލި ބޯޅަ ދިޔައީ ހުރަސްދަނޑިމަތިންނެވެ.\nމެޗުގެ ފުރަތަމަ ހާފަށް ބަލާއިރު އީގަލްސް އިން ކުރީ މެޗުތަކުގައި ދެއްކި ކުޅުން ދައްކަން އުނދަގޫވި އެވެ. ދަ ގްރާންޑޭ އިން އީގަލްސްގެ ކުޅުން ހުއްޓުވުމުގައި ދިޔައީ ކުރި ހޯދަމުންނެވެ. ހާއްސަކޮށް އީގަލްސްގެ ކެޕްޓަން ހަސަން ރާއިފް (ހަންނަ) އަށް ލިބޭ ބޯޅަތަކުގައި ދަ ގްރާންޑޭ ކުޅުންތެރިން ދިޔައީ ސަމާލުވަމުންނެވެ.\nއީގަލްސް އަށް ލަނޑު ޖަހާނެ އެންމެ ރަނގަޅު ފުރުސަތެއް އެންމެ ފުރަތަމަ ލިބުނީ މެޗުގެ 39 ވަނަ މިނިޓްގައި އެ ޓީމުގެ ފޯވާޑް މުހައްމަދު އަޒުމޫނަށެވެ. އޭރިއާ ތެރެއިން ހަންނަ ހުސްކޮށްލާފައި އަޒުމޫނަށް ތަނަވަސްކޮށްދިން ފުރުސަތުން އޭނާ ފޮނުވާލި ބޯޅައިގައި ބާރެއް ނެތުމުން ދަ ގްރާންޑޭގެ ކީޕަރު ޒައިދާން އަހުމަދު ވަނީ އެ ބޯޅަ ފަސޭހަކަމާ އެކު އަތަށް ނަގައިފަ އެވެ.\nއީގަލްސް އިން ފުރަތަމަ ހާފުގެ ފަހު ވަގުތު ލީޑުނެގީ އަޒުމޫން ވައްދާލި ގޯލުންނެވެ. މި މުބާރާތުގައި މޮޅު ކުޅުމެއް ދައްކަމުން އަންނަ އަޒުމޫނު މި ލަނޑު ޖެހީ ކޯނަރަކުން އޭރިއާ ތެރެއަށް ހުރަސްވި ބޯޅަ ބޮލުންނެވެ.\nދެ ވަނަ ހާފުގެ ކުޅުން ފެށިގެން މިނިޓެއްގެ ތެރޭ އީގަލްސް އިން ވަނީ ލީޑުފުޅާކޮށްފަ އެވެ. ލިބުނު ޕެނަލްޓީ އަކުން މި ލަނޑު ޖެހީ ހަންނަ އެވެ. މި ޕެނަލްޓީ އަކީ އީގަލްސްގެ ހައިޝަމް ހަސަން އަށް އޭރިއާ ތެރެެއިން ދަ ގްރާންޑޭ ކުޅުންތެރިއަކު ކުރި ފައުލަކަށް ރެފްރީ ދިން ޕެނަލްޓީއެކެވެ.\nމި މެޗުގައި އެންމެ ބޮޑު މައްސަލައެއް ޖެހުނީ މެޗުގެ 70 ވަނަ މިނިޓްގައި އީގަލްސްގެ ކީޕަރު އަލީފަށް ދެ ވަނަ ރީނދޫ ކާޑާ އެކު ރަތްކާޑެއް ދެއްކުމުންނެވެ. އޭނާ އަށް ކާޑު ދެއްކީ ބޯޅަ ހޯދަން އުޅުމުގެތެރޭގައި ދަ ގްރާންޑޭ ކުޅުންތެރިއަކަށް ފައުލުކުރި ކަމަށް ބުނެ އެވެ. އެކަމަކު އެ ބޯޅައިގައި އެންމެ ފުރަތަމަ ބޮލުން ޖެއްސީ ކީޕަރު އަލީފް އެވެ. ދަ ގްރާންޑޭ ކުޅުންތެރިއާ އައިސް ފަހުން އަލީފް ގައިގައި ޖެހިގަތުމުން ރެފްރީ އަފްސަހަށް އޮޅުނީ އެވެ. އެ ނިންމުމާ މެދު އީގަލްސްގެ ބެންޗުން ވަރަށް ބޮޑަށް ހިތްހަމަނުޖެހުން ފާޅުކުރި އެވެ.\nއީގަލްސްގެ އެއް ކުޅުންތެރިއަކު މަދުވުމުން ދަ ގްރާންޑޭ އިން ކުރިއަށް ޖެހިގެން ކުޅެން ފެށި އެވެ. ދަ ގްރާންޑޭ އިން ކުރިއަށް ޖެހިގެން ކުޅެމުން ދަނިކޮށް މެޗުގެ އިތުރުވަގުތުގެ ގޮތުގައި ދެއްކި 12 މިނިޓްގެ ތެރެއިން ތިން ވަނަ މިނިޓްގައި އީގަލްސް އިން ވަނީ ތިން ވަނަ ލަނޑެއް ޖަހައިފަ އެވެ. އޭރިއާ ތެރެއިން ހަންނަ އަށް ލިބުނު ބޯޅަ އޭނާ ވަނީ ގޯލުގެ މަތީ ދާގަނޑަށް އަމާޒުކޮށްލައިފަ އެވެ.\nއީގަލްސްގެ އިއްސެ (ވ) ދަ ގްރާންޑޭގެ ސައުދު ކައިރިން ބޯޅަ ހިފައިގެންދާން މަސައްކަތްކުރަނީ. -- ފޮޓޯ: ނިޝާން އަލީ/ މިހާރު\nދަ ގްރާންޑޭ އިން މި މެޗުގައި ޖެހި ހަމައެކަނި ގޯލު އިތުރު ވަގުތުގެ ފަސް ވަނަ މިނިޓްގައި ކާމިޔާބުކުރީ އަހުމަދު ޒިދާން އެވެ. ކޯނަރަކުން އޭރިއާތެރެއަށް ހުރަސްވި ބޯޅަ ޒިދާން ވަނީ ބޮލުން ގޯލުގެ ތެރެއަށް ފޮނުވާލައިފަ އެވެ. އޭގެ ފަހުން މެޗުގެ މޮޅު ކުޅުންތެރިއަކަށް ހޮވުނު ހަންނަ، އޭނާގެ ހެޓްރިކް ފުރިހަމަ ކުރަން ލިބުނު ފުރުސަތުން ޖެހި ބޯޅަ ދިޔައީ ހުރަސްދަނޑިމަތިންނެވެ.\nދަ ގްރާންޑޭގެ ކޯޗު އަހުމަދު ނާޝިދު (ނާދު) ބުނީ ފުރަތަމަ ހާފުގައި ޕްލޭނާ އެއްގޮތަށް އެ ޓީމުން ރަނގަޅަށް ކުޅެމުން ދަނިކޮށް ކަންތައްތައް ބަދަލުވީ ފަހު ވަގުތު ވަން ގޯލަކުން ކަމަށާއި އަނެއްކާ ދެ ވަނަ ހާފް ފެށިތަނުން ޕެނަލްޓީ އަކުން އީގަލްސް އިން އިތުރު ލަނޑެއް ޖެހުމުން އުނދަގޫ ހާލަތެއް ކުރިމަތިވި ކަމަށެވެ.\n"އީގަލްސްގައި ތިބީ މި ފަދަ މުބާރާތްތަކުގެ ތަޖުރިބާ ލިބިފައިތިބި ހުނަރުވެރި މޮޅު ކުޅުންތެރިން. އެ ކުޅުންތެރިންގެ ތަފާތު ދައްކައިފި. ލިބުނު ފުރުސަތުތަކުގެ ބޭނުން ވެސް ހިފައިފި. މިއީ މި ޓީމު (ދަ ގްރާންޑޭ) އަށް އަލަށް މުބާރާތެއްގައި ކުޅެގެން ލިބުނު ރަނގަޅު ކާމިޔާބެއް. ތަޖުރިބާއެއް،" ކުރިން ފުރަތަމަ ޑިވިޝަނުގައި ގިނަ ޓީމުތަކަށް ކޯޗުކޮށްދިން ނާދު ބުންޏެވެ.\nއީގަލްސްގެ އެސިސްޓަންޓް ކޯޗު އިބްރާހިމް ސައީދު (ކަކާ) ބުނީ އެ ޓީމުން މަސައްކަތްކުރަނީ ހަމައެކަނި މި މުބާރާތުގެ ތަށި އުފުލާލުމަށް ނޫންކަމަށާއި އީގަލްސްގެ ސީނިއާ ޓީމަށާއި ގައުމީ ޓީމުތަކަށް ފެންވަރު ރަނގަޅު ކުޅުންތެރިން ފޯރުކޮށްދިނުމަށް ކަމަށެވެ. އަދި މި މެޗުތަކުގައި ކުޅުންތެރިންނަށް ގޯސްތަކެއް ހެދޭނެ ކަމަށާއި އެކަންތައް ތަކުރާރުނުވެ ކުރިއަށްދިއުމުން އޭގެ ނަތީޖާ ރަނގަޅަށް ފެންނަ ކަމަށް ބުންޏެވެ.\nއީގަލްސް އަކީ މުބާރާތުގެ ފޭވަރިޓް ކަމަށް ގިނަ ބަޔަކު ދެކެނީ އީގަލްސް ކުރިން މުބާރާތްތަކުގައި ހޯދާފައިވާ ކާމިޔާބީތަކަށް ވުރެ މި ފަހަރު ވެސް ޓީމުގެ ކުޅުންތެރިންނާއި ކޯޗިން ސްޓާފުން އެކުވެގެން ކުރި މަސައްކަތުން ކަމަށެވެ.\nއިތުރު ލިޔުންތައް ކްލަބް އީގަލްސް އަންޑަ 21 ޔޫތު ޗެމްޕިއަންޝިޕް އެފްއޭއެމް ޔޫތު ޗެމްޕިއަންޝިޕް


އެޓެންޑެންޓް މަޤާމަށް މުވައްޒަފުން ހޯދުން.\nJ-311222, J-311223, J-311224, J-311225, J-311226, J-311227, J-311228, J-311229, J-311230, J-311231, J-311391, J-311392, J-311393, J-311394, J-311395\nނަރސިންގ ސްޕެޝިއަލިޓީ ސެކްޝަން\nހޮސްޕިޓަލަށް ގެންނަ އިމަޖަންސީ ކޭސްތަކަށް ޕޭޝަންޓް ޓުރޯލީ ތައްޔާރުކޮށް ބެހެއްޓުމާއި އެކު ބަލިމީހަކު ގެނައުމާއި އެކު އަވަހަށް އިމަޖަންސީރޫމަށް ވެއްދޭގޮތަށް އިންތިޒާމްކުރުން، އަދި އެފަދަ ހާލަތްތަކަށް ތައްޔާރުވެތިބުން.\nވޯޑުތަކުގައި އެޑުމިޓު ކޮށްފައިތިބޭ ބަލިމީހުންގެ ޔޫރިންބޭގުތައް ނަރުހުންގެ ލަފައާއިއެކު ހުސްކޮށް، ވޯޑުތަކުގައި ބޭނުންކުރާ ބެޑުޕޭން ޔޫރިނަރ، ކިޑުނީ ޓުރޭފަދަ ތަކެތި ކޮންމެދުވަހަކުވެސް ކަޑައެޅިފައިވާގޮތށް ދޮވެސާފުކޮށް ޑިސްއިންފެކުޓުކޮށް ބެލެހެއްޓުން.\nވޯޑުތަކާއި ލޭބަރރޫމް އަދި އައިސީޔޫ ފަދަ ތަންތާގައި ބޭނުންކުރާ ނުރައްކާތެރި ކުނި، ކުނިނައްތާލުމަށް ކަޑައެޅިފައިވާ ގަވާއިދާއި އެއްގޮތަށް ނައްތާލުން.\nހޮސްޕޓަލުގައި އެޑުމިޓުކޮށްފައިތިބޭ ބަލިމީހުންނަށް ބޭނުންވާ ބާލީސް އެދުފޮތި ބެޑުޝީޓު، ރަބަރުފޮތި،ގޮނޑި ،ބެޑުސައިޑުލޮކަރ ފަދަ އެންމެހައި ތަކެތި ފޯރުކޮށްދިނުން.\nވޯޑުތަކުގައި އެޑުމިޓުކޮށްފައިތިބޭ ބަލިމީހުން ޑިސްޗާޖުކުރުމުން ލަސްނުކޮށް އެނދުފޮތި،ބާލީސްއުރަފަދަ ތަކެތި، ބަދަލްކޮށް ބެޑުސައިޑު ލޮކަރާއި ތަންސާފުކޮށް ޑިސްއިންފެކުޓްކުރުން.\nވޯޑުތަކުގައި ބަލިމީހުންތިބޭ އެނދުތަކުގައި ބެޑެޝީޓް، ބާލީސްއުރަ ކޮންމެދުވަހަކު ދެފަހަރު ބަދަލްކުރުން، މީގެ އިތުރުން ބަލިމީހާގެ ހާލަތުހުރިގޮތުން އިތުރަށް ބަދަލްކޮށްދޭން ޖެހިއްޖެނަމަ ލަސްނުކޮށް ބަދަލްކޮށްދިނުން، ބެޑުޝީޓުބަދަލް ކުރާއިރު ބަލިމީހާއަށް އުދަގޫނުވާގޮތަށް ބަދަލްކުރުން، ހާލުދެރަބަލިމީހުންގެ އެދުފޮތިބަދަލް ކުރާއިރު ނަރުހުންގެ ލަފާގެމަތިން ކަންތައްތައް ކުރުން.\nކޮންސަލްޓިން ރޫމްތަކުގައާއި ސްކޭންރޫމާއި އީސީޖީ ރޫމްފަދަ އެނެމެހައި ތަންތާގައި ބަލިމީހުން ފަރުވާދޭންބޭނުންކުރާ އެނދުތަކުގެ ބެޑުޝީޓް،ބާލީސްއުރަފަދަ އެތަންތާގެ އިންޗާޖުންގެ އިރުޝާދުގެ ދަށުން ބަދަލް ކުރުން.\nހޮސްޕިޓަލުގައި ބޭނުންކުރާ އިންސްޓުރުމަންޓުސްފަދަ ހުރިހާތަކެތި އޮޓޯކުލޭވްކުރުމަށް ކަޑައެޅިފައިވާ އުސޫލަކުން އޮޓޯކުލޭވުލުރުން.\nއެކްސްރޭ ، ޑެންޓަލް ، ފިޒިޔޯތެރަޕީން ހަޑިވެގެން ލޯންޑްރީއަށް ހަވާލުކުރަން ޖެހޭ ފޮތިތަށް ލޯންޑްރީއަށް ގެންދިއުމާއި އަދި، ދޮވެ ސާފުކުރުމަށްފަހު އަނބުރާ އެޑިޕާރޓްމަންޓްތަކަށް ގެނެސް ހަވާލުކުރުން.\nބަލިމީހެއްގެ ހާލަތުހުރިގޮތުން ހޮސްޕިޓަލުގެ އެއްވެސްތަނެއް ހަޑިވެއްޖެނަމަ އެއްވެސް އިންކާރުކުރުމެއް ނެތި ވީއެންމެ އަވަހަކަށް އެތަނެއް ސާފުކޮށް ޑިސްއިންފެކުޓްކުރުން،އަދި މިފަދަކަމެއް ދިމާވެދާނެކަމަށް އަބަދުވެސް ފަސޭހައިން ފެންނަހިސާބުގައި ތިބުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލްސާރވިސް ކޮމިޝަންގެ ވެބްސައިޓުންނާއި އައްޑޫ އެކުއެޓޯރިއަލް ހޮސްޕިޓަލުގެ އޮފީސް ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 25 ޖޫން 2020 ވަނަ ދުވަހުގެ 13:00 ގެ ކުރިން، އައްޑޫ އެކުއެޓޯރިއަލް ހޮސްޕިޓަލް އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، ޖުލައި މަހު އައްޑޫ އެކުއެޓޯރިއަލް ހޮސްޕިޓަލުގައެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ޝަރުޠު ހަމަވާ ފަރާތްތައް ޝޯޓްލިސްޓް ކުރެވޭނެ، އަދި އެފަރާތްތަކުގެ އެންމެ މަދުވެގެން 33% (ތިރީސް ތިން އިންސައްތަ) ޝޯޓްލިސްޓް ކުރެވޭނެއެވެ.\nޕަބްލިޝްކުރި ގަޑި: 1844\nސުންގަޑި: 25 ޖޫން 2020 1330


Dheewaana2(42 vana bai) – adduLIVE\nLast Updated: July 3, 06:26\nދީވާނާ2( ބަޔާޅީސްވަނަބައި)\n1 Apr 21, 2019, 08:12 ޝައިން\nޝައުންގެ ވާހަކަތަކުން ޝޮކެއްލިބިފައި އަދްޔަން އިނީ ބުނާނެ އެއްވެސް އޭނާ ވިސްނުމަށް ނައީތީއެވެ. ޝައުންއަކީ އޭނާ ހީކުރިފަދަ ފިނޑި ކުއްޖެއްނޫނެވެ. އެޔަށްވުރެ ހަރުދަނާ ވިސްނުމެއްގެ ވެރި، ކުޅަދާނަ ކުއްޖެކެވެ. ފަސޭހައިން މީހެއްގެ މަޅީގައި ޖެހޭނެ ކުއްޖެއް ނޫނެވެ. ޝައުން ބުނިފަދައިން އޭނާ ޚިޔާރުކުރަންވީ ގޮތެއް ނިންމަން އޭނާއަށް މަޖުބޫރު ވެއްޖެއެވެ. ވެއިޓަރ ކާތަކެތި ހިފައިގެން އައިއިރުވެސް އަދްޔަން އިނީ ވިސްނުމަކަށް ގެއްލިފައެވެ.\n" ކޮބާ ކާންވީނު؟…ބަނޑުހައިކަންމަތީ ހުރެގެން ރަނގަޅަކަށް ނުވިސްނޭނެ…" އަދްޔަންގެ މޫނަށް ބަލާލަމުން ޝައުން ހީލިއެވެ. އަދްޔަންގެ މޫނުގައިވާ ކުލަވަރުން އޭނާދެއްކި ވާހަކައިގެ އަސަރު ވަރަށް ރަނގަޅަށް އަދްޔަންއަށް ކޮށްފިކަން އޭނާއަށް ދޭހަވިއެވެ. ހިތުގެ ތެރޭގައި ބިރުވެރިކަމާއި ނުތަނަވަސްކަން ވީނަމަވެސް، އޭނާ އަދްޔަންއާ ކުރިމަތިލީ ނުހަނު ކެރިގެން ސާބިތުކަމާއެކުގައެވެ. އެހެންކަމުން އޭނާއަކީ ޖެހިލުންކުޑަ ކުއްޖެއްކަން މިހާރު އަދްޔަންއަށް ގަބޫލުކުރެވޭނެއެވެ. ނަމަވެސް އަދްޔަން ޚިޔާރުކުގޮތެއް އަދި ނޭނގެއެވެ. ކޮންމެ ގޮތެއް ޚިޔާރުކުރިނަމަވެސް އެކަމުން އޭނާއަށް ލިބޭނެ މޮޅެއްނެތެވެ.\nކާންއިންއިރު އަދްޔަން ވިސްނަމުން ދިޔައީ ޝައުން ދެއްކި ވާހަކަތަކާ މެދުގައެވެ. އޭނާ ޝައުންގެ ކައިވެންޏަށް އެދުނީ ކޮންމެހެން ޝައުންއާއެކު މުޅި އުމުރު އުޅުމުގެ ބޭނުމުގައެއް ނޫނެވެ. ނަމަވެސް ޝައުންގެ ފަރާތުން ބަދަލެއް ހިފޭނެ އެންމެމޮޅު ގޮތެއްކަމުގައި އޭނާއަށް އެގޮތް ފެނުނީމައެވެ. ކުރިން އޭނާ ޝައުންދެކެ ލޯބިވީނަމަވެސް، ޝައުން އޭނާއާމެދު ކަންތައްކުރި ރަހުމްކުޑަ ގޮތުގެ ސަބަބުން އޭނާގެ ހިތުގައި ޝައުންއަށްޓަކައި އުފެދުނު ލޯބީގެ ޖަޒްބާތުތައް ނަފްރަތަށް ބަދަލުވިއެވެ. ޝައުންގެ ސަބަބުން އެހިތުގައި ލީޒަޚަމްތައް ދާއިމީ ރިހުމަކަށް ބަދަލުވީއެވެ. އެހެންކަމުން އެރިހުމާއި ކެކުޅުން ފިލުވާލެވޭނެ ހަމައެކަނި ގޮތަކީ ޝައުންއަށްވެސް އޭނާގެ ފަރާތުން އެފަދަ ރިހުމެއްދީގެން ކަމުގައި އޭނާއަށް ވިސްނުނެވެ. އެގޮތުން އޭނާ ފުރަތަމަ ކުރި މަސައްކަތް ނާކާމިޔާބުވުމުން މިފަހަރު އޭނާ އެކަމާ ކުރިމަތިލީ ނުހަނު ވިސްނުންތެރިކަމާއި ރޭވުންތެރިކަމާއެކުގައެވެ. މިހާރު އެވަނީ އޭނާ ބޭނުން ކަންތައް އޭނާގެ އަތްފޯރާފަށަށް އައިސްފައެވެ. ޝިކާރައެވަނީ ޚުދު އޭނާގެ މަޅީގެތެރެއަށް އަމިއްލައަށް ޖެހިފައެވެ.\nޝައުން އޭނާއާއެކު މުޅި ދިރިއުޅުން ހޭދަކުރަން ތައްޔާރަށް ހުރިނަމަވެސް އޭނާއަށް އެކަން އެގޮތަށް ކުރެވޭކަށް ނެތެވެ. އޭނާވަނީ އެފުރުސަތު އެހެން އަންހެން ކުއްޖަކަށް ދީފައެވެ. ޝައުންއަކީ މިހާރު އޭނާގެ ޙަޔާތަށް މުހިއްމު މީހެއް ނޫނެވެ. އަދި އަމުދުން އޭނާގެ އަނބިމީހާގެ ދަރަޖަ ދޭފަދަ އަންހެން ކުއްޖެއްވެސް ނޫނެވެ. އެހެނެއްކަމަކު ޝައުންއަކީ ހިތަށް ފިނިކަމާއި ލޮލަށް އަރާމުކަން ލިބިދޭފަދަ ރީތިކަމާއި ފަރިކަމެއް ލިބިފައިވާ ކުއްޖެކެވެ. ވީއިރު މިލިބުނު ރަނުގެ ފުރުސަތު އޭނާ ދޫކޮށްލާނީ ކިހިނެއް ހެއްޔެވެ؟ ހަމަ އެންމެ ފަހަރަކު ނަމަވެސް އެމަލުން ފޮނިބޯލަން އޭނާ ބޭނުމެވެ. ޝައުންއާ ކައިވެނިކުރުމަކީ އެކަމަށް އޮތް ހަމައެކަނި ފުރުސަތެވެ. ކައިވެނިކޮށްގެން ކުޑަދުވަސްކޮޅަކު ހިތްއުފާކޮށްލުމަށްފަހު ދޫކޮށްލެވިދާނެ ނޫންހެއްޔެވެ؟ އެކަމުން އޭނާއަށް ވާނެ ގެއްލުމެއްވެސް ނެތެވެ.\n" ކޮބާ…ޖަވާބެއް ދެވޭވަރު ވެއްޖެތަ؟…" ވިސްނުމަކަށް ގެއްލިފައިއިން އަދްޔަން ސިހުނީ ޝައުންގެ އަޑުންނެވެ.\n" އާނ….ކޮންކަމެއްތަ އޮންނާނީ އަހަރެން ވިސްނަން….އަހަރެން މިހުރީ ހަމަ ތައްޔާރަށް…އެކަމު ޝައުން އެހާފަސޭހައިން އެއްބަސްވީމަ ހަމަ ވިސްނާލެވުނީ…" ހަމަޖެހިލަމުން އަދްޔަން ބުންޏެވެ.\n" އެހެންވީމަ ތީގެމާނައަކީ އަހަރެންނާ ކައިވެނިކުރާނީ ސީރިއަސްކޮށް ދިރިއުޅުމެއް އުޅޭށޭދޯ؟…" ޔަޤީންކޮށްލުމުގެ ގޮތުން ޝައުން އަހާލިއެވެ.\n" އާނ…ދެން އެހެން ކޮންބޭނުމެއްތަ އޮންނާނީ ކައިވެނިކުރުމުގަ؟…އެނޫން ބޭނުމެއް އޮތްނަމަ އެހެން ކޮންމެވެސް ގޮތެއްދޯ ޚިޔާރުކުރީހީ؟…" ޝައުންއަށް ބަލާލަމުން އަދްޔަން އަހާލިއެވެ.\n" ދެން ރައުހާއަށް ކިހިނެއް ހަދަނީ؟….އޭނާ ކިހާދެރަވާނެ އަދްޔަން އަހަރެންނާ އިނީމަ.." ކުއްލިއަކަށް ޝައުން ބުނި އެއްޗަކުން އަދްޔަން ސިހުނެވެ.\n" ކީއްވެ އޭނަ ދެރަވާންވީ؟…" ނޭނގޭކަމަކަށް ހެދެމުން އަދްޔަން އަހާލިއެވެ.\n" އޭނާ އަދްޔަން ދެކެ ލޯބިވެޔެއްނު….އަދި އަހަރެންނަށް ހީވާގޮތް ގޯސްނޫންނަމަ މިހާރު ތިދެމީހުން އުޅެނީ ލޯބީގެގޮތުން ގުޅިގެންނެއްނު…އެހެންވީމަ އޭނާއާމެދުވެސް ގޮތެއް ނިންމަން ޖެހޭނެއްނު…" އަދްޔަންގެ މޫނަށް ފަރުވާތެރިކަމާއެކު ބަލާލަމުން ޝައުން ބުންޏެވެ.\n" ޝައުން ދައްކާ ވާހަކަ….އޭނަ އެއީ ހަމައެކަނި ރައްޓެއްސެއް….އެނޫން އެއްވެސް ކަމެއްނެތް….ފަހަރެއްގަ އޭނަ އަހަރެންނަށް ހިތްކިޔާފާނެ…އޭގަ އަހަރެން ކުރާނީކީއް؟.." އަދްޔަން ވާހަކަދައްކަމުން ދިޔައިރު، އޭނަގެ މޫނުން ކަންބޮޑުވުމުގެ އަސަރު ފާޅުވަމުން ދިޔައެވެ. ޝައުންއަށް އެހާ ފަސޭހައިން އޭނާގެ ސިއްރު ފަޅާއެރީތީ ހަޤީޤަތުގައިވެސް އޭނާ ކަންބޮޑުވިއެވެ.\n" ތިދެމެދުގަ އެއްވެސް ގުޅުމެއްނެތްނަމަ އަހަރެންގެ މައްސަލައެއްނެތް….ރައުހާއަކީ ވަރަށް ރަނގަޅު ކުއްޖެއް….އޭނައަށް ދެރަގޮތެއްވާކަށް އަހަރެން ނޭދެން….އެހެންވެ މިހެން މިބުނީ…" ސީރިއަސް ރާގެއްގައި ޝައުން ބުނެލިއެވެ. ޝައުންގެ ވާހަކައާއި ގުޅިގެން އަދްޔަން އިތުރު އެއްޗެއް ނުބުނެ ހިމޭނުން އިނެވެ. އޭނާއަށް މިވަގުތު ބުނަންވީ އެއްޗެއް ނުވިސްނުނީއެވެ.\n" އަދްޔަން….އަހަރެމެން ދެމީހުންގެ މެދުގަ މިދެކެވުނު ވާހަކަ އަދި ސިއްރެއްގެ ގޮތުގަ ބާއްވަދީ….ކައިވެންޏަށް ތައްޔާރުވެނުނީމަ އެހެންމީހުންނަށް އަންގާނީ….މާކުރިން އެނގުމަކީ މިކަމަށް ހުރަސްއެޅޭކަމަކަށްވެސް ވެދާނެ….އެނގެއެއްނު މިބުނި އެއްޗެއް؟…" އަދްޔަންއަށް ވިސްނައިދޭފަދަ ރާގަކަށް ޝައުން ބުންޏެވެ.\n" މައްސަލައެއްނެތް….ޝައުން ބޭނުންގޮތެއް….އެކަމު ދެން އެހާ ދުރު ދުރުން އުޅެން އަހަރެންނަށް ވަރަށް އުނދަގޫވާނެ….ބައްދަލުވެ ވާހަކަ ދެކެވެން ވާނެ…" އަދްޔަން އެދުނެވެ.\n" އެންމެ ރަނގަޅު….އަހަރެން ވާހަކަ ދައްކާނަން…އަދި ބައްދަލުވެސް ކުރާނަން…އެކަމު އަހަރެން އެދޭގޮތަކަށް އެދޭތަނަކުން އެކަނި…އެނޫންގޮތަކަށް އެކަން ކުރަން ވަރަށް އުނދަގޫވާނެ…." ޝައުން އެދުނެވެ. އަދްޔަންވެސް ދެބަސްވުމެއްނެތި އެގޮތާއި ގަބޫލުވިއެވެ.\nއެރެއަށްފަހު އަދްޔަންއާއި ޝައުންގެ މެދުގައި އާދައިގެ ރަހުމަތްތެރި ގުޅުމެއް އުފެދުނެވެ. ޝައުން ބޭނުންވީ ކައިވެނީގެކުރިން އަދްޔަން ދަސްކުރުމަށެވެ. ސުކޫލު ދައުރުއްސުރެ އޭނާއަށް އަދްޔަން ފެނިދެނިވެ އުޅުނު ނަމަވެސް، ހަޤީޤަތުގައި އަދްޔަންގެ މިޒާޖާއި އުޅުމާއި ގުޅުން އެނގިފައެއް ނުވެއެވެ. އަދި މިހާރު އަދްޔަން ބޭރުފުށުން ދައްކައިގެން އުޅޭގޮތުގެ ހަޤީޤަތަކީވެސް ކޮބައިކަމެއްވެސް އޭނާއަކަށް ނޭނގެއެވެ. އެނގޭހައިވެސް އެއްޗަކީ އަދްޔަންއަކީ އޭނާގެދެކެ ލޯބިން އޭނާ ހާސިލްކުރަން އުޅޭމީހެއް ނޫންކަމެވެ. އަދްޔަންގެ ފަރާތުން ލޯބި ލިބިދާނެކަމަކަށްވެސް އޭނާ އުއްމީދެއް ނުކުރެއެވެ. އޭނާގެ ހަމައެކަނީ ބޭނުމަކީ އާއިންގެ އިއްޒަތާއި އަބުރު ސަލާމަތްކުރުމެވެ. އޭނާ ކޮންމެފަދަ ޤުރުބާނީއެއް ވެގެންވެސް އެކަން އޭނާކުރާނެއެވެ. އަދްޔަން ހީކުރިފަދައިން އޭނާ ބަލިކައްޓެއް ނުވާނެއެވެ. އަދްޔަންއާއި ކައިވެނިކުރިނަމަވެސް އަދްޔަންގެ އަޅަކަށް އޭނާ ނުވާނެއެވެ. އެހެނެއްކަމަކު އަދްޔަންވެސް އޭނާއާމެދު ރަނގަޅަށް ކައްތައްކޮށްފިނަމަ އޭނާވެސް އެފަދައިން ކުރާނެއެވެ. ނޫންނަމަ އޭނާވެސް އޭނާގެހުރި ނުލަފާކަން އަދްޔަންއަށް ދައްކާލާނެއެވެ. އޭނާއާއި ކައިވެނިކުރެވުނީތީ އަދްޔަން ހިތާމަކުރަން ޖެހޭވަރު އޭނާކުރާނެއެވެ.\nއެރޭ ނިދަން އޮތްއިރު އެކިގޮތްގޮތަށް އޭނާ ވިސްނަމުން ދިޔައެވެ. އަދްޔަންގެ ޚިޔާލުތައް ކުރަމުންގޮސް އެރިކް މަތިންވެސް އޭނާ ހަނދާންވިއެވެ. އެރިކްގެ ރަނގަޅުކަމާއި އޯގާތެރިކަން ހަނދާންވެ ދެރަވިއެވެ. އޭނާގެ ޙަޔާތަށް އެރިކް އައިނަމަ މިހެން ނުވީހެވެ. އެރިކްއާ ކައިވެނިކުރެވޭގޮތްވިނަމަ އޭނާ މިހާރު އުޅުނީހީ ނުހަނު އުފަލުގައެވެ. އާއިންގެ މަތިން ހަނދުމަކޮށް ކަރުނައަޅާކަށް އޭނާއަކަށް ވަގުތެއް ނުވީހެވެ. ނަމަވެސް ތަދުބީރުކުރާހައި ކަމެއް ދަޤުދީރުގައި ނުވެއެވެ. ނަމަވެސް އޭނާގެ ދިރިއުޅުން މިފަދަގޮތަކަށް ބަދަލުވެދާނެކަމަކަށް ފަހަރެއްގައިވެސް އޭނާ ހިޔެއްނުކުރެއެވެ. އޭނާގެ ދިރިއުޅުމެކޭ މިސްރާބު ގެއްލިފައިވާ ނަވެކޭ އެއްވެސް ތަފާތެއްނެތެވެ. ދެވޭ ނުދެވޭ މަންޒިލެއް ޚުދު އޭނާއަށްވެސް ނުއެނގެއެވެ.\nދުވަހެއް ދުވަހަކަށް އަދްޔަންއާއި ޝައުންގެ ގާތްކަން އިތުރުވަމުންދިއުމުން، އެހެންމީހުންގެ ލޮލުގައިވެސް އެމަންޒަރު އަޅައިގެންފިއެވެ. އެންމެ ފުރަތަމަ އެކަމުގެ އަސަރެއްކުރީ އާއިންއަށެވެ. އޭނާގެ ހިތުގައި ސުވާލުތައް އުތުރިއަރަކުން ދިޔައީ ޝައުން ހިނިތުންވެހުރެ އަދްޔަންއާއި ވާހަކަދެއްކި މަންޒަރެއް ފެނުމުންނެވެ. އެއީ އޭނައަށް ފެނުނު ހަޤީޤަތެއްކަމަށް ގަބޫލުކުރަން ބޭނުންނުވި ނަމަވެސް އެކަން ތަކުރާރުކޮށް ފެންނަން ފެށުމުން އެދެމެދުގައި ގާތްކަމެއް އޮތްކަމަށް ގަބޫލުކުރަން މަޖުބޫރުވިއެވެ. ނަމަވެސް ޝައުން ހިތުންރުހުމުން އަދްޔަންއާ އެކުވެރިކަމެއް ނުބާއްވާނެކަން އާއިންއަށް ރަނގަޅަށް އެނގެއެވެ. އެހެންކަމުން އެކަމުގެ ހަޤީޤަތެއްބަލަން އޭނާހުރީ ކެތްމަދުވެފައެވެ. އެގޮތުން ސީދާ ޝައުންއާ ސުވާލުކުރުމަށްޓަކައި އޭނާ ޝައުންގެ ބަޔަށްދިޔައެވެ.\n" އާން…ކިހިނެއްވީ؟….ކަމަކުތަ؟…" އާއިން ފެނުމުން ވަރަށް އާދައިގެ ގޮތަކަށް ޝައުން އަހާލިއެވެ.\n" ރައުހާ އިހަށް ބޭރަށް ގޮސްފާނަންތަ؟….އަހަރެން ޝައުންގާތު ވާހަކައެއް ދައްކާލަން ބޭނުން…" ޝައުންގެ މޭޒުގެ އަނެއްފަރާތުގައި މަސައްކަތެއްގައި އަވަދިނެތި އިން ރައުހާއަށް ގޮވާލަމުން އާއިން އެދުނެވެ. ރައުހާ ހިތާހިތާ ކުދި ކިޔަމުން އެތަނުން ނުކުމެގެން ދިޔައެވެ. މިހާރަކަށް އައިސް ޝައުންއާއި އަދްޔަން އުޅޭލެއް ގާތްކަމުން އޭނާ އެހުންނަނީ ރުޅިގަދަވެފައެވެ. އެދެމީހުންގެ މެދުގައި ގުޅުމެއްނެތްކަމުގައި އަދްޔަން ޔަޤީންކަން ދިންނަމަވެސް އެކަން ގަބޫލުކުރަން ރައުހާއަށް އުނދަގޫވަނީއެވެ.\n" އެކަކުން ނުފުދިގެން ދެމީހުންވެސް އަތުއަޅުވާލަން އުޅޭ އަންހެނެއް….ރީތިވީމަ އިންތިހާއަށް ފޮނިވެފަ ހުންނަ އިންސާނެއް….ހާދަފޫހިވެޔޭ…" ލިފްޓަށްއެރިއިރުވެސް ރައުހާ ހިތާހިތާ ޝައުންއަށް އެއްޗެހިގޮވަމުން ދިޔައެވެ.\n" ޝައުން….އަހަރެންނަށް މިފެންނަނީ ކޮންކަހަކަ މަންޒަރުތަކެއްތަ؟….މިހާރަކަށް އައިސް އެއަދްޔަން ޝައުންއާ ދެމެދުގަ ކޮންހާ ވާހަކައެއްތަ ދެކެވެނީ؟….އޭނާއާ ދުރުން އުޅޭށޭ އަހަރެންބުނީމަވެސް ޝައުންއަކަށް ނުވިސްނުނުތަ؟….ކީއްކުރަންތަ އޭނާޔާ ހީހީފަ ތިވާހަކަ ދައްކަނީ؟…ބުނެބަލަ! ކުއްލިއަކަށް އޭނަމާ ކަމުގޮސްގެން ތިއުޅެނީ ކީއްވެ؟…." އާއިން ސީދާ މައުލޫއިން ޝައުންއާ ސުވާލުކުރިއެވެ.\n" އާން…ހަމަޖެހިބަލަ!…އަހަރެން ހަމަ އެހެން މުއައްޒަފުންނެކޭވެސް އެއްގޮތަށް އޭނަޔާ ވާހަކަދެއްކީ….އެއްއޮފީހުގަ އުޅޭއިރު އަބަދު ކިހިނެއްތަ ރުޅިން އުޅޭނީ…..އެހެންނޫނަސް އޭނަޔާ ވާހަކަދެއްކުން އެއީ އެހާވަރުކަމެއްތަ؟…ހަމައެކަނި ވާހަކައެއްނު ދެއްކީ….އިތުރުކަމެއް ނުކުރަމެއްނު…." އާއިން ނުރުހިފައި ވާހަކަ ދެއްކުމުންވެސް ޝައުން ޖަވާބުދިނީ ނުހަނު އާދައިގެ ގޮތަކަށެވެ. އެހެންކަމުން އާއިންގެ ގާތަށް ރުޅިއަންނަ ގޮތްވިއެވެ.\n" ޝައުން މިހާ އަވަހަށް އޭނަގެ ނުބައިކަން ހަނދާން ނައްތާލީތަ؟….މިހާ އަވަހަށް އޭނާއާ ރަހުމަތްތެރިކަން އުފެއްދީތަ؟ ޝައުން ކިހިނެއް އޭނައަށް އެހާ ފަސޭހައިން މާފުކުރީ؟…އަހަރެން ހަމަ ހައިރާންވެއްޖެ….އޭނާ ޝައުންގެ އިތްފަތްތެރިކަމަށް އަރައިގަތްކަންވެސް މިހާ އަވަހަށް ހަނދާންނެތުނީތަ؟…" އާއިން ނުރުހުނުވަރުން ޝައުންގެ ދެކޮނޑުގައި ހިފައި ތަޅުވައިގަތެވެ.\n" އާން….އިންސާނުންނަށްދޯ ކުށްކުރެވޭނީ؟….އަހަރެމެންވެސް އޭނާއާމެދު ކަންތައްކުރީ ރަނގަޅަކަށްނޫން….އޭނާ އަހަރެމެންނަށް އެހާ ފަސޭހައިން މާފްކުރީމަ އަހަރެމެން ކީއްވެ ނުކުރަންވީ؟….އެހެންނޫނަސް އަހަރެން ބޭނުންވަނީ މާޒީ ހަނދާން ނައްތާލާފަ އާފެށުމަކުން ފަށަން….އާންވެސް އެކަން ހަނދާން ނައްތާލާ….އެއީ އެންމެ ރަނގަޅުގޮތް…" އާއިންއަށް ވިސްނައިދެވޭތޯ ޝައުން އުޅުނެވެ.\n" ނުވާނެ ތިކަމެއް….އޭނާކުރި ކަންތައް އަހަރެން ދުވަހަކުވެސް ހަނދާން ނައްތައެއް ނުލާނަން…..އަދި ދުވަހަކުވެސް އޭނާއަށް މާފެއްވެސް ނުކުރާނަން…" އާއިން ރުޅިއައިސްފައި ބުނެލިއިރު، އޭނަގެ ދެލޮލުންވެސް ރުޅިވެރިކަން ފެންނަން ހުއްޓެވެ.\n" އާން….އެހާ ކަންބޮޑު ނުވެބަލަ! އޭނާ އެފަދަކަމެއް ކުރަން އުޅެފިނަމަ އަހަރެން ބުނާނަމޭ….އޯކޭއެއްނު…" ޝައުން ބެލީ އާއިން ހަމައަކަށް އެޅުވޭތޯއެވެ.\n" ބުނަންވާނެ….އެއްވެސް ކަމެއް ސިއްރުކޮށްގެން ނުވާނެ.." އަމުރުވެރިގޮތަކަށް އާއިން ބުނެލިއެވެ.\n" އާނ…ބުނާނަމޭ….މިތާ އިށީނދެބަލަ! އަހަރެން އަންނާނަން ކޮފީތައްޓެއް ހިފައިގެން…" އާއިންގެ އަތުގައި ހިފައިގެން ގެނެސް ގޮނޑީގައި ބައިންދަމުން ޝައުން ބުނެލިއެވެ. އާއިން ގޮނޑީގައި އިށީނދެ ހަމަޖެހިލަމުން ފުންނޭވާއެއް ދޫކޮށްލިއެވެ. އިރުކޮޅެއްފަހުން ޝައުން ދެކޮފީތަށި ހިފައިގެން އައިސް، އެއްތަށި އާއިންއަށް ދިއްކޮށްލުމުން އޭގައި އާއިން ހިފިއެވެ. އަދި އަނެއްތަށި ހިފައިގެން ގޮސް ޝައުންގެ ގޮނޑީގައި އިށީނެވެ. ދެމީހުން ކޮފީބޯން ތިބިއިރު، އެދެމެދުގައި މާގިނަ ވާހަކައެއް ނުދެކެވުނު ނަމަވެސް ދެމީހުންވެސް ތިބީ ވިސްނުމަކަށް ގެއްލިފައެވެ.\nދުވަހެއް ދުވަހަކަށް ޝައުންއާއި އަދްޔަންގެ ގުޅުން ދިޔައީ ބަދަހިވަމުންނެވެ. ދެމީހުންވެސް އެމީހުންގެ ހިތުގައި ސިއްރުވެރި ރޭވުންތައް ރާވަމުން ދުނިޔޭގެ ލޯމައްޗަށް ވަރަށްއެކުވެރިބައެއްގެ ގޮތުގައި ގުޅުން ބަދަހިކުރަމުން ދިޔައެވެ. މިކަމުގެ ސަބަބުން އެންމެބޮޑު އަސަރެއްކުރީ އާއިން އާއި ރައުހާ އަށެވެ. ރައުހާއާއި އެކުގައި ސިއްރުވެރި ލޯބީގެ ގުޅުމެއް ބާއްވަމުން، ފާޅުގައި ޝައުންއާއި ގުޅުން ބަދަހިކުރުންވީ ރައުހާއަށް ނުހަނު ތަކުލީފު ލިބޭ ކަމަކަށެވެ. އެންމެފަހުން އޭނާއަށް ކެތްނުކުރެވިގެން އަދްޔަންގެ ކުރިމަތީގައި އޭނާގެ ހިތުގެ އުދާސްތައް ބޭރުކޮށްލިއެވެ.\n" އަހަރެންނަށް ވަރަށް އުނދަގޫ މިގޮތަށް ސިއްރުން އުޅެން….އެހެންނޫނަސް މިހާރު އަހަރެން ބިރުގަންނަންވެސް ފަށައިފި….އެޝައުންއާއެކީ މާގާތްވެގެން އުޅޭގޮތުން އަހަރެންނަށް ހީވަނީ އަދްޔަން އަހަރެން ދޫކޮށްލާފަ ޝައުންއާ ގުޅެން އުޅޭހެން….އަދްޔަން އަހަރެންނަށް ސާފުކޮށް ބުނެދޭންވީނު ކުރަން ތިއުޅޭކަމެއް….އެހެންނޫނީ ވިސްނާ ވިސްނާ އަހަރެން މޮޔަވެދާނެ…." ރައުހާ ނުރުހުންވެފައި ޝަކުވާކުރިއެވެ.\n" ލޯބީ…މިއީވެސް ހަމަ އަހަރެމެންގެ ރޭވުމުގެ ބައެކޭ….އޭނާ އަހަރެންގެ މަޅީގަ ޖައްސާފަ އަހަރެންގެ ބާރުގެ ދަށަށް ގެނެސްފަ، ފިޔަތައް ކޮށާލާފަ ދޫކޮށްލާނީ…" ދަތްކުނޑި ވިކާލަމުން އަދުޔަން ބުނެލިއެވެ.\n" ކީކޭ ތިބުނީ؟…އަހަރެންނަކަށް ނުވިސްނުނު…" އަދްޔަން ބުނި އެއްޗެއް ދޭހަނުވެގެން ރައުހާ ބުނެލިއެވެ.\n" މިބުނީ…އަހަރެން މިއުޅެނީ އޭނަޔާ އިންނާށޭ….އޭރުންނެއްނު އަހަރެން ބޭނުންގޮތަކަށް އޭނަޔަށް ހަދާލެވޭނީ…" ރައުހާއާ ދިމާއަށް ބަލާލަމުން އަދްޔަން ބުނެލިއެވެ.\n" އިންނާށޭ…އެކަމު ކުރިން ނުބުނަމެއްނު އޭނަޔާ އިންނަ ވާހަކައެއް….ކުރިން ބުނީ އޭނަ ބަދުނާމު ކުރާ ވާހަކަ…އޭނަ ބޭޒާރުކުރާ ވާހަކަ…..މިހާރު ކީއްވެ އިންނަން ތިއުޅެނީ؟…" ކަންބޮޑުވެފައި ރައުހާ ސުވާލުކޮށްލިއެވެ.\n" ބަލަ މޮޔަކުއްޖާގަނޑާ….އަހަރެން އޭނަޔާ ކައިވެނިކުރީމަދޯ އޭނަ އަހަރެންނަށް އިތުބާރުކުރާނީ….އޭނަގެމައްޗަށް އަހަރެންގެ ފުރިހަމަ ބާރު ހިނގާނީ…އޭރުން އަހަރެން ބޭނުންގޮތެއް އޭނަޔަށް ހަދާލެވޭނެ….އަހަރެން ބޭނުންގޮތަކަށް ބަދަލުހިފޭނެ…" އަދްޔަން އޮޅުން ފިލުވައިދިނެވެ.\n" އެއީވެސް މީހުން ބަދަލު ހިފާގޮތްތަ؟…ކައިވެނިކޮށްގެން ކޮންބަދަލެއްތަ ހިފޭނީ؟…އަހަރެންނަށް މިހާރު ޝައްކު އަދްޔަން ތިއުޅޭގޮތުން…..ރަނގަޅަށް ބުނެބަލަ! އޭނާގެ ކިބައިން ބަދަލުހިފަންތަ ތިއުޅެނީ ނޫނީ އޭނަ ބޭނުންވެގެންތަ؟…" ރައުހާ ބޭނުންވީ އޮޅުން ފިލުވާށެވެ.\n" އައްޗި! ތިކަހަލަ ލޯބިކުއްޖަކު ހުއްޓާ އަހަރެން އޭނާ ކަހަލަ ރަންޑިއެއް ބޭނުންވާނެތަ؟…މިއީހަމަ ޕްލޭންގެ ބައެކޭ ބުނެފީމެއްނު…ހާސްނުވެބަލަ! އަހަރެން ރައުނޫން މީހަކު ބޭނުމެއްނޫނޭ…" ރައުހާ ގެނެސް ގަޔާލާ ބޮނޑިކޮށްލަމުން އަދްޔަން ބުނެލިއެވެ. އެވަގުތު ރައުހާގެ ހިތުގައިވީހައި ޝަކުވާއެއް ފިލައިގެން ދިޔަ ފަދައެވެ.\nއަނެއްކޮޅުން އާއިން ވިސްނަމުން ދިޔައީ އަދްޔަންގެ ރޭވުމަކީ ކޮބައިކަން ނޭނގިގެންނެވެ. ޝައުން އެހާފަސޭހައިން އަދްޔަންގެ މަޅިއެއްގައި ބެދުމަކީ އާއިންއަށް ގަބޫލުކުރެވޭނެ ކަމެއް ނޫނެވެ. އަދި އަދްޔަންފަދަ މީހަކަށް މާފުކޮށް ނުވިތާކަށް އޭނާއާއި ގުޅުމެއް އުފެއްދުމަކީވެސް ބުއްދިގަބޫލު ކުރެވޭފަދަ ކަމެއް ނޫނެވެ. ނަމަވެސް މިހާރު ފެންނަ މަންޒަރުތަކުން އޭނާގެ ބޮލަށް އުނދަގޫވަމުން ދިޔައެވެ. ޝައުންއާއި އަދްޔަން އެކީގައި އޮފީހުން ނުކުތުމާއި ސައިކަލުގައި ބުރުޖެހުން ފަދަ މަންޒަރުތައްވެސް ފެންނަލެއް އިތުރުވަމުން ދިޔައެވެ. ދެމީހުން އެކުގައި އޮފީސްތެރެއިންނާއި ބޭރުތެރެއިން ފެނުންވެސް އާދައަކަށް ވެއްޖެއެވެ. މިކަމުގެ ސަބަބުން ޝައުންގެ މިޒާޖާއި އުޅުމަށްވެސް ބަދަލުތަކެއް އަތުވެއްޖެއެވެ. އެކަމާއި ގުޅިގެން ޝައުންއާއި ސުވާލެއް ކުރިނަމަވެސް ނުވަތަ ނަސޭހަތެއްދިން ނަމަވެސް އެދެވޭ ޖަވާބެއް ނުލިބެއެވެ. އެހެންކަމުން އޭނާ ބޭނުންވީ މިކަމާމެދު މާޒްއާ މަޝްވަރާކުރުމަށެވެ.\nއާއިން އާއްމުކޮށް ކޮފީބޯން ގޮސްއުޅޭ ރެސްޓޯރެންޓް ލައިޓްކޯނަރގައި އޭނާއިނީ މާޒްގެ އިންތިޒާރުގައެވެ. ގިނައިރުތަކެއްނުވެ މާޒްވެސް އަތުވެއްޖެއެވެ.\n" ބުރޯ..ކިހިނެކޭވީ؟…." ގޮނޑިއެއް ދަމާލާފައި މޭޒުކައިރީގައި އިށީއްނަމުން މާޒް އަހާލިއެވެ.\n" ކަމެއްނުވަންޏާ ކޮފީއެއްވެސް ނުބޮވޭނެތަ؟…" މާޒް އަހާލިގޮތުން ހިނިއައިސްފައި އާއިން ސުވާލުކޮށްލިއެވެ.\n" އަސްލު މަކަންނޭނގެ ތިހެން ބުނަންވީ….ކަމެއްނެތިއްޔާ ތިއިންސާނާ ފެނިވެސް ލަނީކީނޫން….އަހަރެން ހީކުރީ ޝައުންއައީމަ އަހަރެންގެ މަތިން ހަނދާންނެތުނީކަމަށް….ފުރަތަމަ ޝައުން އައި ވާހަކަވެސް މަށަށް އެނގުނީ އައިރާގެ ފަރާތުން…..ހަމަ އެންމެ ފޯނުކޯލެއްވެސް ކޮށްލެވޭވަރު އާންއަކަށް ނުވޭ….އެހެންވީމަ ބުނާނެދޯ މިހެން…" މާޒް ޝަކުވާގެ ފަތިވަރެއް އަމުނާލިއެވެ.\n" އޯކޭ…އޯކޭ ސޮރީ….ގަބޫލުކޮށްފިން….އެކަމު އަސްލުވެސް ކަމެއް ދިމާވެގެންނޭ މިއުޅެނީ…" އާއިން މާފަށް އެދެމުން އޭނާގެ އަސްލު މައުލޫއައިގެން ކުރިޔަށް ދިޔައެވެ. އަދްޔަންގެ ވާހަކަ މާޒްއަށް ކިޔައިދީ، އެކަމުގެ މާޒްގެ ޚިޔާލަކަށް އެހިއެވެ.\n" އަދްޔަންއޭ…އެއްކަލަ އަދްޔަން….އޭނަ ކޮންއިރަކު މާލެއައީ…ކީއްވެ ކުއްލިއަކަށް ކުންފުންޏާ ގުޅުނީ…." މާޒް ސުވާލުކުރަން ފެށިއެވެ.\n" މާޒްގެ ކައިވެނީގެ ހަފްލާއިން މަށަށްވެސް އޭނަ ފެނުނީ…އެރޭ އޭނަފެނިފަ މަށަށްވެސް އޭނަ ނޭނގުނު….އޭނަހުރީ ވަރަށްބޮޑަށް ބަދަލުވެފަ…" އާއިން އޮޅުން ފިލުވައިދިނެވެ. އަދި އެރޭގެ ހާދިސާވެސް ކިޔައިދިނެވެ.\n" ތިވަރު ބޮޑުކަމެއް ވެގެން ދިޔައިރުވެސް އާން އަހަރެންނަށް އަންގާވެސް ނުލާ….ކޮންކަހަލަ މީހެއްތީ؟…މިހާ ހިސާބަށް ކަންތައް ދިޔައީމަ މަށަށް ކަމެއް ރޭކާމިލީ…." މާޒް ނުރުހިފައި ބުނެލިއެވެ.\n" އަދިވެސް މާބޮޑު ގޯހެއްނުވޭ….އެކަމު އަހަރެންނަށް ހީވަނީ އެދެމީހުންގެ މެދުގާ ކަމެއް ހިނގާހެން….ޝައުން މިހާރުހުރީ މުޅިން ބަދަލުވެފަ….އަހަރެން ދައްކާ އެއްވެސް ވާހަކައެއް އޭނާ އަޑެއްނާހާ….އެންމެންގެ ކުރިމަތީގަވެސް އަދްޔަންއާއެކު ހީހީފަ އުޅޭއިރު ހީވަނީ ޒަމާނުއްސުރެ އެކީއުޅޭ ބައެއްހެން…މާޒް…ޝައުންއަށް ނަސޭހަތްދީބަލަ! އެކަން ހުއްޓުވާބަލަ!.." އާއިން އާދޭހުގެ ރާގެއްގައި ބުންޏެވެ.\n" އާން…އަހަރެން ހިޔެއްނުކުރަން އާން ތިހާ ފިނޑިވާނެކަމަކަށް…..އެންމެ ފުރަތަމަ ދުވަހު ކީއްވެތަ އޭނާގެ ވާހަކަ ބައްޕަ ގާތުގަ ނުބުނީ….އެހެންނަމަ މިހާރު އޭނަ އެސަކަރާތްޖަހަން އެތާކު ނުހުރީހެއްނު….އަދިވެސް ބައްޕަ ގާތު ބުނަނިކޮށް އޭނަ އެތަނުން ބޭރުކޮށްލެވޭނެ…ކީއްވެތަ ނުބުނެ ތިހުންނަނީ؟…އާންއަށް ނުކެރެންޏާ އަހަރެން ބުނެފާނަން…" އިވުނު ވާހަކަތަކުގެ ސަބަބުން މާޒްހުރީ ވަރަށް ހިތްހަމަ ނުޖެހިފައެވެ.\n" މާޒް…އޭނާ ބޭރުކޮށްލުން މިހާރު އެއީ އެހާ ފަސޭހަކަމެއްނޫން….މާކުރިންވެފަ އޮތްކަމެއްގެ ސަބަބުން މިހާރު ގޮތެއް ނުނިންމޭނެ…އަދި އަމުދުން ޝައުން އޭނާއާ އެކުގަ އުޅެނިކޮށް ކިހިނެއް އެވާހަކަ ދައްކާނީވެސް….ޝައުން އެކަމާ އިންކާރުކޮށްފިނަމަ އަހަރެންދޯ ބަދުނާމުވާނީ…..އެހެންވީމަ ތިއީ މޮޔަ ޚިޔާލެއް….ދެން އޮތީ އަހަރެމެން އަމިއްލައަށް އޭނައަށް އިންޒާރެއް ދިނުން….ނޫނީ ޝައުން ހުއްޓުވުން…" އާއިން ލަފާދިނެވެ.\n" އާން….އޭނަޔަށް އިންޒާރުވެސް ދިނީމެއްނު…އެކަމު ވީކަމެއްނެތެއްނު….ޝައުންވެސް ހުއްޓުވޭތޯ އުޅުނީމެއްނު…އެކަމު އެކަމެއްވެސް ނުވިޔެއްނު….ދެން އަހަރެން ތިކަމާ އުޅޭނަން….އާން ބަލަންހުރޭ….އަހަރެން ޝައުންވެސް ހުއްޓުވާނަން…." މާޒް ޔަޤީންކަމާއެކު ބުނެލިއެވެ.


ފޮޓޯ ފީޗަރ: ރިޒްމީންގެ ފޯކަސް- ދިވެހިވަންތަ، ސަގާފީ ފޮޓޯތަކަށް |\nފޮޓޯ ނެގުމަކީ އެންމެ ކުޑަ އިރުއްސުރެވެސް، ހަސަން ރިޒްމީން ކުރާހިތްވާ މަސައްކަތެކެވެ. އެހެން ނަމަވެސް ރަނގަޅު ކެމެރާއެއް ނެތުމުން އެކަށީގެންވާ ގޮތެއްގައި އެ މަސައްކަތް އޭނާއަށް ކުރެވޭ ގޮތެއް އޮތީ ނުވެފައެވެ. އެހެންވެ ކެމެރާއެއް ލިބުމުން، ވަރަށް އާދައިގެ ގޮތަކަށް މީގެ ދެތިން އަހަރު ކުރިން މަސައްކަތް ފަށައި، ހިތްވަރާއެކު ކުރި ބުރަ މަސައްކަތުން ރިޒްމީނުގެ ހުވަފެނުގައި މިއަދު ވަނީ ހަގީގީ ކުލަޖެހެން ފަށައިފައެވެ. މިއަދު ރިޒްމީން ހަރަކާތްތެރިވަނީ ފޮޓޯ އާއި ވީޑިއޯގެ ހިދުމަތް ދޭ އެންމެ ޒަމާނީ އާލާތްތަކާއެކުއެވެ. އޭނާގެ ބްރޭންޑަކީ "ރިޒްމީން ފޮޓޯގްރަފީ"އެވެ.\n"މިއަދު އިރާދަކުރެއްވީތީ ފޮޓޯގްރަފީއަށް ބޭނުންވާ ހުރިހާ ސާމާނެއް އެބަހުރި. އެއީ މީހެއްގެ އަތުން ހޯދި އެއްޗިއްސެއްވެސް ނޫން އަދި ލޯނެއް ނަގައިގެން ހޯދި އެއްޗިއްސެއްވެސް ނޫން. ހަމަ އަމިއްލަ މަސައްކަތުން އެއްކުރި ސާމާނު،" ރ. އަލިފުއްޓަށް އުފަން ރިޒްމީން، 35، ބުންޏެވެ.\nކައިވެންޏާއި އުފަންދުވަހުގެ ހަފުލާތަކާއި އެކިއެކި މުނާސަބަތުތަކުގެ ފޮޓޯ ނެގުމަށް "ރިޒްމީން ފޮޓޯގްރަފީ"އަކީ މާލޭގައި މިހާރު އެންމެ ހިނގާ އެއް ނަމެވެ. ފޮޓޯ ނަގަން ރިޒްމީންގެ އެހީ ހޯދާ މީހުންގެ އަދަދު އަންނަނީ ދުވަހެއް ދުވަހަކަށް ގިނަވަމުންނެވެ.\nފޮޓޯ ނެގުމުގައި ރިޒްމީންގެ ފޯކަސް އެންމެ ބޮޑަށް އަމާޒުވެފައި ވަނީ ސަގާފީ ގޮތްގަނޑު ހުންނަ، ދިވެހިވަންތަ ފޮޓޯތަކަށެވެ. އޭނާގެ މޮޅު ކެމެރާތަކުން އެންމެ ނަގާ ހިތްވަނީވެސް އެ ކަހަލަ ފޮޓޯއެވެ. ރިޒްމީން ނަގައިފައިވާ ފޮޓޯތައް ބަލައިލުމުން އެކަން ކިތަންމެ ރަނގަޅަކަށް ވެސް އެނގޭނެއެވެ.\nރިޒްމީން އެންމެ ފަހުން ނަގައިފައިވާ މި ފޮޓޯތަކަކީވެސް ވަރަށް ތަފާތު ފޮޓޯތަކެކެވެ. އެއީ ހެދުން ފަރުމާކުރާ "ޔޫޝާ އައިރިސް ޓެއިލާރސް"ގެ އެދުމަކަށް އޭނާ ނަގައިދީފައިވާ ފޮޓޯތަކެކެވެ. އެ ފޮޓޯތަކުން ދައްކުވައިދެނީ ރަސްކަމުގެ ކޮއެލުތެރޭގައި، ރަސްގެފާނު އަރިހަށް ރަނިކަމަނާ ގުޑުގުޑާކޮޅު ގެނެސްދެއްވުމުން، ރަސްގެފާނު އެ ހިއްޕަވާތަނެވެ. އަދި ރަސްގެފާނަށް އަޑަފިކޮޅު އަރުވާތަނެވެ.\nމި ފޮޓޯތައް ނަގައިފައި ވަނީ ސޯސަންމަގުގައި ހުންނަ "ރެހެންދި މައިޒާން" ތެރޭގައެވެ.\nރިޒްމީން ބުނާގޮތުގައި އެ ފަދަ ފޮޓޯތައް ސްޓޫޑިއޯތެރޭގައި ސެޓް ހަދައިގެން ނެގުމަށްވުރެ، ބޭރުތެރޭގައި ހުރި އެކަހަލަ ތަނެއްގައި ނެގުމުން މަންޒަރު ރީތިވެފައި، އަސްލާ އެއްގޮތްކަން ބޮޑެވެ. މާލޭގެ އެކި ސަރަހައްދުތަކުގައި ހުރި ޕާކުތަކާއި މައިޒާންތަކުން، ކުރީ ޒަމާނުގެ ދިވެހިވަންތަ ދިރިއުޅުން ދައްކުވައިދޭ ވަރަށް ގިނަ ތަކެތި- އުނދޯލި، ޖޯލިފަތި، ހޮޅުއަށި- ހުރުން އެއީ ރިޒްމީނަށް ވެސް ލިބޭ ވަރަށް ބޮޑު އުފަލެކެވެ.\n"ނަމަވެސް ބޭރުގަ ފޮޓޯ ނަގާއިރު މީހުންތައް އައިސް ވަށައިލުމުން، މޮޑެލްކުރާ ކުދިންނަށް އުނދަގޫތައް ކުރިމަތިވޭ. އެކުދިން ޖެހިލުންވޭ،" ރިޒްމީން ބުންޏެވެ.\nދިވެހިވަންތަ ހެދުމުގެ ފޮޓޯ ނަގާހިތްވާލެއް ބޮޑުކަމުން، އަމިއްލަ ހަރަދުގައި ހެދުން ހޯދައިދީގެން ވެސް ވަރަށް ގިނަ ކުދިން ލައްވާ ރިޒްމީން މޮޑެލްކުރުވައެވެ. އެކަމަށް އެކަށީގެންވާ ތަރުހީބެއް ލިބޭކަން ވެސް ރިޒްމީން ފާހަގަކުރެއެވެ.\n"ދިވެހިވަންތަ ހެދުމުގައި ތިބޭ ގިނަ ފޮޓޯތައް އެއީ ހަމަ އަޅުގަނޑު އަމިއްލައަށް ރިކުއެސްޓްކޮށްގެން އެ ކުދިން ލައްވާ މޮޑެލް ކުރުވައިގެން ނަގައިފައި ހުންނަ ފޮޓޯ. ދަސްކުރުމުގެ ބޭނުމުގަޔާ އެއްކޮށް އެގޮތަށް ނަގަނީ. އެ ފޮޓޯތަކާ އެމީހުން ހިތްހަމަޖެހުނީމާ އަޅުގަނޑަށް ކުރިއެރުން ލިބޭނެ ނޫންތޯ؟"\nއަދި އެކިއެކި މުނާސަބަތުތަކާ ގުޅުވައިގެން، ދިވެހިވަންތަ ހެދުމުގައި ފޮޓޯ ނަގަން ބޭނުންވާ މީހުންނަށް ވެސް ރިޒްމީން ކުޑަ އަގެއްގައި އެކަން ކޮށްދެއެވެ.\nރިޒްމީން ބުނީ އޭނާ ނަގައިދޭ ފޮޓޯތަކާއި ވީޑިއޯތައް ކުލަތައް ހެޔޮވަރުކޮށް އެޑިޓްކުރުމަށްފަހު، ސީ.ޑީ ނުވަތަ ޕެން އަކަށް އަޅައިފައި އެ ބަޔަކަށް ދޭ ކަމަށެވެ. އޭރުން ބޭނުންވާ ބަޔަކު، އެ ބަޔަކު ބޭނުންވާ ފޯމެޓަކަށް ޕްރިންޓްކުރުމުގެ ފުރުސަތު އޮންނާނެ ކަމަށެވެ.\nރިޒްމީން ނަގައިފައިވާ ވަރަށް ގިނަ ފޮޓޯތަކާއި ވީޑިއޯތައް "ރިޒްމީން ފޮޓޯގްރަފީ" ފޭސްބުކް ޕޭޖުގައިވެސް އެބަހުއްޓެވެ. ނަމަވެސް ރިޒްމީން ބުނީ އެއީ ހުރިހާ ފޮޓޯތައް ނޫން ކަމަށެވެ.\n"ބައެއް ކަސްޓަމަރުން ބޭނުމެއްނުވޭ ސޯޝަލް މީޑިއާއަށް އެ ފޮޓޯތައް ލާކަށް. އެހެންވެ ހުރިހާ ފޮޓޯތައް ނެތީ،" ރިޒްމީން ކިޔައިދިނެވެ.\nފޮޓޯ ނެގުމުގެ މަސައްކަތް ރިޒްމީން ކުރަނީ އެމް.ޑަބްލިއު.އެސް.ސީގައި ރަސްމީ ވަޒީފާ އަދާކުރަމުން، ލިބޭ ހުސް ވަގުތުތަކުގައެވެ. ރިޒްމީން ބުނީ ރާވައިލައިގެން ކުރުމުން، އޮފީހުގައި އުޅެމުން ވެސް އެ މަސައްކަތް ކުރުމަކަށް ދައްޗެއް ނެތް ކަމަށެވެ.\nރިޒްމީން އޭނާގެ އަންހެނުންނާއި ދެ ކުދިންނާއެކު..\n"އޮފީސް ނިންމައިފައި އިސް އެ މަސައްކަތުގައި އަބަދުވެސް އުޅެނީ،" ރިޒްމީން ބުންޏެވެ.\nފޮޓޯގްރަފީގެ މަސައްކަތުގައި ރިޒްމީނަށް އަބަދުވެސް އެންމެ އެހީތެރިވަނީ އޭނާގެ އަންހެނުންނެވެ. އެކަމަށްޓަކައި އޭނާ އަބަދުވެސް ހުންނަނީ ޝުކުރުން ފުރިފައެވެ.\nރިޒްމީންގެ އުންމީދަކީ މި ދާއިރާގައި ވީހާ ބޮޑަކަށް ކުރިއަށްދިއުމެވެ. އޭނާގެ ކުޑައިރުގެ ހުވަފެންތަކުގައި ހަގީގީ ކުލަޖައްސައިގެން ދިރިއުޅުމައިގެން ކުރިއަށް ދިއުމެވެ. އެންމެން ހިނިތުން ކުރުވަމުންނެވެ.\nރިޒްމީން އޭނާގެ އަންހެނުންނާއެކު..\nރިޒްމީން ފޮޓޯގްރަފީ ފޭސްބުކް\nރާއްޖެ ކުޅޭ މެޗުތައް ސްޓެލްކޯގެ މާޓީވީގައި އަޅުވަނީ\n1އޮކްޓޯބަރ 6, 2021


Asters In Vikkaa Hand Sanitizer Aai Mask Ge Kairi Fihaara Thakah - Vaguthu\nއެސްޓާސް އިން ވިއްކާ ހޭންޑް ސެނެޓައިޒާ އާއި މާސްކް ގެ ކައިރި ފިހާރަތަކަށް\nއެސްޓާސް އިން ރާއްޖޭގެ ފިހާރަތަކަށް ހޭންޑް ސެނެޓައިޒާ އާއި ފޭސް މާސްކް އަދި ތާމޯމީޓަރު ހޯލް ސޭލްކޮށް ގަންނަން ލިބޭނެ އެވެ. ކޮވިޑް-19 އާއި ގުޅިގެން ރާއްޖޭގެ ހާލަތު ގޯސްވެފައި ވަނިކޮށް، އެސްޓާސް އިން ހޭންޑް ސެނެޓައިޒާ އާއި ޑިސްޕޯސަބަލް މާސްކް ރާއްޖެއަށް ގެނެސްފައި ވަނީ، އެމިރޭޓް ކާގޯ ފްލައިޓެއް ޗާޓަރ ކޮށްގެންނެވެ.\nއެ ފިހާރައިން ވިއްކާ ހޭންޑް ސެނެޓައިޒާ އާއި ޑިސްޕޯސަބަލް މާސްކް ހޯލް ސޭލްކޮށް ފިހާރަތަކުން ނަގައިފިނަމަ އެ ތަކެތި އާއްމުންގެ ގެތައް ކައިރި ފިހާރަކުން ހުސް ނުވެ ލިބެން ހުންނާނެ އެވެ. އެހެންކަމުން މިއީ އާއްމުން މި ދުވަސްވަރު ވަރަށް މުހިންމު އެއްޗެއްކަމުން ފަސޭހަކަމާއެކު އެސްޓާސް އިން މި ތަކެތި ފިހާރަތައް ހޯލް ސޭލްކޮށް ވިއްކަމުން ދާނެއެވެ.\nއަދި ފިހާރަތަކުން އެސްޓާސްއަށް އައުމުން ވަގުތުން ސްޓޮކް ލިބޭނެއެވެ. އަދި ފިހާރަތަކުގެ އިތުރުން، އެހެން ޑެލިވަރީ ކުރާ ތަންތަނަށް ވަނީ ވަރަށް ރަނގަޅު ޕެޖޭކްތައް ހެދިފައެވެ.\nއެސްޓަސް އިން ބޭނުން ވަނީ، މި ބަލި އިތުރަށް ފެތުރުނަ ނުދީ ހުއްޓޭނެ ގޮތް ވުމެވެ.\nއެސްޓާސްގެ އެޕްލިކޭޝަން އަދި ވެބްސައިޓް މެދުވެރިކޮށް މިހާރުވެސް ސެނެޓައިޒާ އާއި ޑިސްޕޯސަބަލް ފޭސް މާސްކަށް އޯޑަރު ދިނުމުގެ ފުރުސަތު މިހާރު ވަނީ ހުޅުވާލާފައެވެ. އަދި 500 ރުފިޔާއިން މަތީގެ ވިޔަފާރިއެއް ނަމަ ޑެލިވަރީ ހިދުމަތް ދެމުން ދާނެއެވެ.\nއެސްޓާސް އިން ދަނީ ހޭންޑް ސެނެޓައިޒާގެ ދެ ވައްތަރެއް ވިއްކަމުންނެވެ. އެގޮތުން ފޮއިބަސްބަޔޯ ބްރޭންޑުގެ 100 އެމްއެލްގެ ކުދި ފުޅިއާއި، 500 އެމްއެލްގެ ފުޅިއާއި، އެއް ލީޓަރުގެ ފުޅި ވެސް އެ ފިހާރައިން ލިބެން ހުންނާނެއެވެ. އަދި ޑެލި ބްރޭންޑްގެ ހޭންޑް ސެނެޓައިޒާގެ 60 އެމްއެލް ޖެލް އާއި، 53 އެމްއެލް، 50 އެމްއެލް ލިކުއިޑް ސްޕްރޭގެ އިތުރުން، 240 އެމްއެލް އާއި 480 އެމްއެލްގެ އިތުރުން، 100 އެމްއެލް ސެނެޓައިޒާ ފުޅި އެސްޓާސް އިން ދަނީ ވިއްކަމުންނެވެ.\nމީގެ އިތުރުން، ޑިސްޕޯސަބަލް މާސްކްގެ ތިން ވައްތަރުގެ ފޮށި އެސްޓާސް އިން ދަނީ ވިއްކަމުންނެވެ.\nއެސްޓާސް އިން މި ތަކެތި ހޯލް ސޭލް ކުރަން ފެށުމުން، ކަސްޓަމަރުންނަށް ވިޔަފާރި ކޮށްލުމަށް ލިބޭ މަދު ވަގުތުކޮޅުގައި ކައިރި ފިހާރައަކުން މި ތަކެތި ލިބޭން ހުންނާނެއެވެ.\nއެސްޓާސް އިން ބުނީ، އެ ފިހާރައިގެ ކަނޑު މަގުން އަންނަ މި ތަކެތީގެ ޝިޕްމެންޓް ލިބުމާއެކު އަގުހެޔޮ ވާނެ ކަމަށެވެ.\nކޮވިޑް-19 އާ ގުޅިގެން އާއްމުން ބޭރަށް ނިކުމެ އުޅޭއިރު، ފޭސް މާސްކް އެޅުމަށް ސިއްހަތާއި ބެހޭ މާހިރުން ދަނީ ލަފާ ދެމުންނެވެ. އަދި ހޭންޑް ސެނެޓައިޒާ ބޭނުންކޮށްގެން އަތްތިލަ ސާފްކޮށް ބެހެއްޓުމަށް ވެސް އިރުޝާދު ދެއެވެ. މިކަންކަމަކީ ކޮވިޑް-19 އިން ރައްކާތެރިވުމަށް ކުރުން މުޙިންމު ކަންކަމެވެ.\nއެސްޓާސް އިން ޑެލިވަރީ ހިދުމަތް ފަށައިފި\nއޭޕްރީލް 23, 2020 15:08\nއެސްޓަރްސް އަށް ވަދެވޭނެ ދުވަހެއްގެ އިންތިޒާރު. ހާދަވަރަކަށް ދެވުނު ތަނެކޭތީ.\nއެސްޓަރސް އިޒް ދަ ބެސްޓް.... ޑެލިވަރީ އަވަސް ކުރައްވަންވީ....\nއޭޕްރީލް 24, 2020 06:06\nއެސްޓަރސް ވަރަށް ފެންވަރުގައި އެހާމެ އަޕްޑޭކޮށް ހިންގާ އޮންލައި ވެބްސައިޓެއް މި ދިވެހިފަސްގަނޑަކު އަދި ނެތް. ދެގޮތެއްނުވެ، ބަރާބަރަށް އަޕްޑޭޓްވާ. އަގުތައް ހަބޭސް.. ރާއްޖޭގެ 1 ވަނަ. އެސްޓަރ އޯޔޭ..


Astra in en'buri in'gireyseenge zamaanah! - vNews.mv\nއަސްޓްރާއިން އެނބުރި އިނގިރޭސީންގެ ޒަމާނަށް!\nޝުރުފާ މުޙައްމަދު 25 September 2019, 18:43\nއައްޑުއަތޮޅު ގަމަކީ ރާއްޖޭގައި އިނގިރޭސީން އުޅުނުއިރު އެމީހުން ވަޒަންވެރިވި ރަށެވެ. ގަމުން އަދިވެސް އިނގިރޭސީންގެ ހަނދާންތައް ފިލައިގެން ނުދެއެވެ. ބަލާލި ކޮންމެ ދިމަލާކުންވެސް އެޒަމާނުގެ ހަނދާންތައް އާވާ ކޮންމެވެސް މަންޒަރެއް ފެނެއެވެ.\nގަމުން ފެނުނު އިނގިރޭސީންގެ ހަނދާންތައް އާވާ ހުރިހާ މަންޒަރަކުންވެސް އެންމެ އަޅައިގަތް އެއްތަނަކީ ގަމު އެއާޕޯޓާއި މާދުރުނޫން ސަރަހައްދެއްގައި ހަދާފައި ހުރީ ރީތި އިމާރާތެކެވެ. އިނގިރޭސީން އައްޑޫގައި ތިބިއިރު، ފިލްމު ބަލަން އެޅި މަޝްހޫރު އަސްޓްރާ ސިނަމާއެވެ. މި ސިނަމާ ހަދާފައިވަނީ ގަމުގައި އިނގިރޭސީން އުޅުނު ޒަމާނުގައި 1957 ވަނަ އަހަރުގައެވެ. އެ ޒަމާނުގައި ފިލްމު އަޅުވައި ސްޓޭޖް ޝޯތައް ބާއްވާ ހެދި އަސްޓްރާގައި ގަމުން އިނގިރޭސީން ފޭބި ފަހުންވެސް ޝޯތައް ބާއްވާފައިވެއެވެ.\nއަދި އޭގެ ފަހުންވެސް 2004 ވަނަ އަހަރާ ހަމައަށް ލަންކާ ކުންފުންޏަކުން ގާމެންޓް ފެކްޓްރީއެއް ހިންގުމަށް އެތަން ބޭނުންކޮށްފައިވެއެވެ. އެ ކުންފުނިން އެތަން ދޫކޮށްލުުމުން ބަލަހައްޓާނެ ފަރާތެއް ނެތިފައި ވަނިކޮށް މިހާރު އެތަން ބެލެހެއްޓުމުގެ ޒިންމާ އަދާކުރަނީ ގަމުގައި އެއާޕޯޓު ހިންގާ، އައްޑޫ އިންޓަނޭޝަނަލް އެއާޕޯޓް ކުންފުނިންނެވެ.\nއިނގިރޭސީންގެ ހަނދާން އާކޮށްދޭ މި ސިނަމާ ދުރުން ބަލާލަންވެސް ވަރަށް ހިތްގައިމެވެ. ހަމަ މިޒަމާނުގެ މޮޅު އިމާރާތެއްހާ ރީއްޗެވެ. އެތެރެޔަށް ވަދެވުމުން ކުރެވެނީ މުޅިން ތަފާތު އިހުސާސެކެވެ. އަސްޓްރާ ސިނަމާ ތެރެއަށް އެޅޭ ފުރަތަމަ ފިޔަވަޅާއެކު އިނގިރޭސީން އައްޑޫގައި އުޅުނު ޒަމާނުގެ ހަނދާންތައް ކުލަ ފިލްމަކުން ފެންނަ ފަދައެވެ. އިނގިރޭސީން ތިއޭޓަރެއްގެ ގޮތުގައި ބޭނުންކުރި ތަން މިހާރު ފެންނަން ހުރީ އިނގިރޭސީންގެ ހަނދާންތަކުން ފުރިފައިވާ އާސާރެއްގެ ގޮތުގައެވެ.


ޙަލާލް އެއްވެސް މަސައްކަތަކީ ދަށް ފެންވަރެއްގެ މަސައްކަތެއް ނޫނެވެ. | Atoll News\nޝާއިޢުކުރީ: ޢާއިޝް މެއި 6, 2021, 00:05\nއިސްލާމްދީނަކީ އެންމެ ފުރިހަމަ ދީންކަމުގައި ކީރިތިﷲ ލައްވާފައިވަނީ ވަރަށް ގިނަގުނަ ސަބަބުތަކަކަށްޓަކައެވެ. އިސްލާމްދީންވަނީ މީސްތަކުން ގެ ހަސަބާއި، ނަސަބާ، ކުލަޔާއި، ޖިންސާއި ކުރާމަސައްކަތަށް ބަލައިގެން ތަފާކުރި ކުރުންތަށް ނައްތާލައި އެންމެހާ މީސްތަކުންނީ ހަމަހަމަބައެއްކަމުގައި ހަދާފައެވެ. މިކަން ބަޔާންކުރައްވައި ސޫރަތުއް ޙުޖުރާތުގެ 13 ވަނަ އާޔަތުގައި ވަޙީކުރައްވާފައިވެއެވެ. ” يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَى وَجَعَلْنَاكُمْ شُعُوبًا وَقَبَائِلَ لِتَعَارَفُوا إِنَّ أَكْرَمَكُمْ عِندَ اللَّهِ أَتْقَاكُمْ إِنَّ اللَّهَ عَلِيمٌ خَبِير” މާނައީ “އޭ މީސްތަކުންނޭވެ! ހަމަކަށަވަރުން ތިމަންރަސްކަލާނގެ ތިޔަބައިމީހުން ހެއްދެވީ ފިރިހެނަކާއި އަންހެނެއްގެ ކިބައިންނެވެ. (އެބަހީ އާދަމުގެފާނާއި ޙައްވާގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު ޤައުމުތަކަށާއި ޤަބީލާތަކަށް ލެއްވީ ތިޔަބައިމީހުން އެއްބަޔަކު އަނެއްބަޔަކަށް ތަޢާރަފުވުމަށް ޓަކައެވެ. ހަމަކަށަވަރުން ﷲ ގެ ޙަޟުރަތުގައި ތިޔަބައިމީހުންކުރެ މާތްކަން ބޮޑީ، ތިޔަބައިމީހުން ކުރެ އެންމެ ތަޤުވާވެރި މީހުންނެވެ. ހަމަކަށަވަރުން ﷲ އީ މޮޅަށް ދެނެވޮޑިގެންވާ ޚަބީރުވަންތަ ރަސްކަލާނގެއެވެ.”\nވުމާއެކު ތިމާކުރާމަސައްކަތަށް ބަލައިގެން ތަފާތުކުރުމަކީ ވަރަށްވެސް ހިތާމަހުރިކަމެކެވެ. މީސްތަކުންގެ ހަމަހަމަކަމަށް ގޮވާލެވޭ އަޑު ގުގުމާލައިފައިވާ މިފަދަ ދުވަސްވަރެއްގައިވެސް އެމީހަކު ކުރާ މަސައްކަތަށް ބަލައިގެން މީސްތަކުންގެ މެދުގައި ތަފާތުކުރާތަން ފެންނަނީ އިންތިހާއަށެވެ. މިކަން އަޅުގަނޑުމެންގެ މި މުޖުތަމަޢުގައިވެސް ފެތުރިފައިވަނީ ކަނބޮޑުވާންޖެހޭ މިންވަރަކަށެވެ.\nތަންކޮޅެއްއާދައިގެ މަސައްކަތެއް، ގިނައިން ލާރިނުލިބޭ މަސައްކަތެއް ކުރާ ކޮންމެމީހެއް އެއީ “ބަންގާޅީ” އެކެވެ. އެތައް ދިވެހިންނެއް ކުރާނެ މަސައްކަތެއްނެތޭ ބުނެ ވަޒީފާއެއް ނުލިބުނޭ ކިޔައިގެން މިއަދު އަތްއުރާލައިގެންތިބޭއިރު ހަތަރު ލައްކަ މީހުން ހަމަނުވާ މިކުޑަ ޤައުމުގައި ލައްކައެއްހައި ބިދޭސީން ވަޒީފާތަކުގައި ތިބުމަކީ ހައިރާންވާންޖެހޭކަމެކެވެ.\nއެފަދަ ގިނަ ވަޒީފާ ތަކަކީ ބައެއް ދެވެހިންނަށް ކުރަންހުތުރު މަސައްކަތް ތަކެކެވެ. ނަތީޖާއަކީ އެފަދަ ވަޒީފާ އަދާކުރާ ފަރާތްތަކަކީ ވަރައް ދެރަނިކަމެތި ބައެއްކަމުގައި ބައެއް ދިވެހިން މިއަދު ދެކޭކަމެވެ. އެހެންވެ އެފަދަދަ މަސައްކަތްތެރިންނަށް އެއްވެސް އިޙްތިރާމެއް ނުކުރާތާންގައި ފުރައްސާރަކުރުންވެސްވަނީ އިންތިހާއަށް ގޮސްފައެވެ.\nގޭގައި ކަށްކަންގެންގުޅޭ ބިދޭސީ މަސައްކަތުމީހާއާ، ކުނިއުކާލަދޭ މީހާއާ، ފާޚާނައާއި، ޖަނގުސަން ސާފުކޮށްދޭ މީހާވެސް އެއީ ހަމަ އަޅުގަނޑުމެންފަދަ އިންސާނުންނެވެ. އަދި ކިއެއްތަ އެމީހުންނަކީ އެމީހުންގެ ބޭނުންތައްފުއްދުމަށް އެހެންމީހުންގެ ގާތަށްގޮސް ސަލާންނުޖަހައި، ތިމާމެންގެ އަމިއްލަ މަސައްކަތުން ކައިގެން ބޮއިގެން އުޅޭ މީހުންނެވެ. އިޙުތިރާމް ކުރުން ޙައްޤީ އެފަދަ މަސައްކަތެރިމީހާއަށްތޯ ނުވަތަ ތިމާގެ ބޭނުންތައް މަންމަ، ބައްޕަ، ބޭބެ،ދައްތަ ނޫނީ ރައްޓެހިން ގާތު ބުނެކިޔައި އާދޭސްކޮށްގެން ފުއްދާ، ވަކިކަހަލަ މަސައްކަތެއްވީމާ ކުރަން ނުކެރޭ މީހާއަށް ތޯ އެވެ؟\nތިމާގެ އަމިއްލަ މަސައްކަތުން ތިމާޤެ ރިޒުގުހޯދައި، ބޭނުންތައް ފުއްދުމަށް އިސްލާމްދީންވަނީ ބާރުއަޅުއްވާފައެވެ. މިކަން ބަޔާންކުރައްވައި ސޫލުﷲ ޞައްލަﷲ އަލައިހި ވަސައްލަމް ޙަދީޘް ކުރައްވާފައިވެއެވެ. ((لأن يحتطب أحدكم حُزمة على ظهره، خير له من أن يسأل أحداً، فليعطيه أو يمنعهُ”)) متفق عليه. މާނައީ ” ތިޔަބައިމީހުންގެ ތެރެއިން މީހަކު ދަރުކޮށައިގެން އެދަރުބޮޑި އޭނާގެ ބުރަކަށިމަތީ އުފުލައިގެން އެއިން މަންފާހޯދުން މީހެއްގެ ކައިރިޔަށް ގޮސް ސަލާންޖުމަށްވުރެ ހެޔޮކަންބޮޑުވެގެން ވެއެވެ. އެމީހާ އޭނައަށް ދިނަސް ނުވަތަ ނުދިންކަމުގައި ވިޔަސްމެވެ.”\nވީއިރު މީހުންގެ ގާތަށް ގޮސް ސަލާންނުޖަހައި ޙަލާލު މަސައްކަތްކޮށްގެން އުޅޭ ކޮންމެ މީހަކަށްމެ އިޙްތިރާމް ކުރުމަކީ އަޅުގަނޑުމެން ކޮންމެ މުސްލިމަކު ކުރަންޖެހޭކަމެކެވެ. އިސްލާމްދީނަކީ މަސައްކަތްތެރިކަމުގެ ދީނެވެ. މަސައްކަތްތެރި މުއުމިނުން ދެކެ ކީރިތި ﷲ ލޯބިވެ ވޮޑިގެންވެއެވެ.\nސައުދީ އަރަބިއްޔާގައި މަސައްކަތްކުރަމުން އަންނަ ބަންގްލަދޭސްގެ 65 އަހަރުގެ ކުނި ކަހާ މީހަކު ގަހަނާ ފިހާރައެއް ކައިރީ ގަހަނާތަކަށް ބަލަން ހުރި ފޮޓޯއެއް އޭނާއަށް މަލާމަތް ކުރުމަށްޓަކައި ސޯޝަލް މީޑިއާއަށް ލީ ޕޯސްޓެއްގެ ސަބަބުން އެތައްބައެއްގެ ލޯބި މިއަދު ވަނީ އޭނާއަށް ލިބިފައެވެ. އެ ފޮޓޯ ފުރަތަމަ ޕޯސްޓްކުރި މީހާ އެ ފޮޓޯގެ ތަޢާރަފުގައި ލިޔެފައިވަނީ “މި މީހާއަށް ހަމައެކަނި ހައްގު ވަނީ ކުންޏަށް ބެލުން،” މިހެންނެވެ.\nނަމަވެސް އެތައްބަޔަކު އޭނާއަށްވަނީ އެތައް ގަހަނާއަކާއި، ފައިސާއެއް ހަދިޔާކޮށްފައެވެ. ކުނިކަހާ މީހަކަސް، ކައްކާ މީހަކަސް، ހޮޓަލެއްގެ ވެއިޓަރކަށް އެއިންކޮންމެ މީހަކީވެސް ޓައީއަޅައި، ބޫޓަށްއަރާ ދަށަށްޖަހައި، އެގްޒެކްޓިވް މޭޒެއްގެ ކައިރީ ބޮޑުގޮނޑިއެއް ބަހައްޓައިގެން ކޮންޕިއުޓަރުން މަސައްކަތްކުރާ މުވައްޒަފުންފަދަ އިންސާނުންނެވެ. އެމީހުން އެކުރަނީ ކިތައްމެ އާދައިގެ މަސައްކަތެއްކަމުގައި އަޅުގަނޑުމެން ދުއްޓަސް އެމަސައްކަތަކީ މުޖުތަމަޢަށް ނުހަނު ބޭނުންތެރި މަސައްކަތްތަކެވެ.\nކުނިއުކާމީހާ ކުނިނޫކާނަމަ، ކައްކާމީހާ ނުކައްކާނަމް، ފޮޅާސާފުކުރާމީހާ އެކަންނުކުރާނަމަ، ފާޚާނަ ސާފުކުރާމީހާ އެމަސައްކަތްނުކުރާނަމަ ދެންކަންވާނެގޮތް ހިތްޕުޅަށް ގެންނަވާށެވެ. ކާއްނުލިބި، ގެދޮރުނުތާހިރުވެ މުޖުތަމަޢުގައި ބަލިމަޑުކަމެއް ފެތުރުން އޮންނާނީ ވަރަށްގާތުގައެވެ.\nވުމާއެކު ކޮންމެ ފަދަ މަސައްކަތެއްކުރާ ކޮންމެ ޤައުމެއްގެ ކޮންމެ ގިންތިއެއްގެ މީހަކަސް، އެމީހަކު އެކުރަނީ ޙަލާލު އިސްލާމްދީން ހުއްދަކުރާ މަސައްކަތެއްނަމަ އެމީހަކަށް އިޙްތިރާމް ކުރުމަކީ އަޅުގަނޑުމެން ކުރަންޖެހޭކަމެކެވެ. ވަކިކަހަލަ މަސައްކަތްތަކީ ދައްފެންވަރުގެ މަސައްކަތްތަށް ކަމަށްބަލައި، އެފަދަ މަސައްކަތްކުރާމީހުނަށް ބަންގާޅީ ގޮވުން ހުއްޓާލަމާތޯއެވެ. ކުނިއުކާލަދޭ މީހާއާއި، ގޭތެރެ ފޮޅާސާފުކުރާމީހާއާ، ހޮޓަލުގެ ވެއިޓަރުންނާވެސް އިޙްތިރާމާއި އޯގާތެރިކަމާއެކު މުޢާމަލާތްކުރާ ބަޔަކަށް ވަމާތޯއެވެ. އެންމެހާ މަސައްކަތްތެރިންނަށް އެމީހުންގެ ޙައްޤު މަޤާމް ދޭބަޔަކަށް އަޅުގަނޑުމެން ވަމާތޯއެވެ.


Mashvaraa kurumakee dhe gaumah ves enme faidhaa bodu goy: Iran\n"މަޝްވަރާކުރުމަކީ ދެގައުމަށް ވެސް އެންމެ ފައިދާ ބޮޑު ގޮތް"\nއީރާން ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ: ސައޫދީއާ މަޝްވަރާ ކުރައްވާކަމަށް ވިދާޅުވި\nސައޫދީއާ މަޝްވަރާ ކުރަނީ އެއީ ދެ ގައުމަށާއި ސަރަހައްދަށް ވެސް އޮތް އެންމެ ފައިދާ ބޮޑު ގޮތް ކަމަށް ދެކޭތީ ކަމަށް އީރާނުން ބުނެފި އެވެ. އީރާނުން މިހެން ބުނިއިރު، ސައޫދީއާ އީރާންގެ އޮފިޝަލުން އީރާގުގައި ބައްދަލު ކުރައްވައި ސުލްހަވާން މަޝްވަރާތައް ކުރެއްވި ކަމަށް ފައިނޭންޝަލް ޓައިމްސްއިން ވަނީ ބުނެފަ އެވެ.\nއެކަމަކު ފައިނޭންޝަލް ޓައިމްއިން ކުރި ރިޕޯޓާ ގުޅިގެން ދެ ގައުމުން ވެސް މަސައްކަތް ކުރީ އެއީ ނުހިނގާ ކަމެއް ކަމަށް ސާބިތު ކުރާށެވެ.\nއީރާން ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ ވިދާޅުވީ ތެހެރާނާއި ރިޔާޒުން މަޝްވަރާކުރާ ކަމަށް ބުނާ މީޑިއާ ރިޕޯޓްތަކެއް ވިދާޅުވި ކަމަށާއި އެ ރިޕޯޓްތަކުގައި ފުށުއެރުން ބޮޑު ކަމަށެވެ. ތަރުޖަމާން މިހެން ވިދާޅުވީ ނޫސްވެރިންނަށް މައުލޫމާތު ދެއްވުމަށް ހަފުތާއަކު އެއްފަހަރު ބާއްވަވާ ބައްދަލުވުމެއްގަ އެވެ.\n"ސައޫދީއާ އެކު މަޝްވަރާ ކުރަން އަބަދު ވެސް އެދެން. އީރާނުން އެކަމަށް މަރުހަބާ ކިޔަން،" ސައީދު ޚަތީބުޒާދާ ވިދާޅުވި އެވެ. ރާގު ބަދަލު ކުރައްވާ އޭނާ ވިދާޅުވީ އީރާންގެ ވިސްނުމަކީ މަޝްވަރާ ކުރުމެވެ. އެއީ ދެގައުމަށް އަދި ސަރަހައްދީ މަސްލަހަތަށް ވެސް އެންމެ ފައިދާ ބޮޑު ގޮތް ކަމަށް ދެކެވަޑައިގަންނަވާތީ އެވެ.\nއީރާގުގައި ސައޫދީއާ އީރާންގެ އޮފިޝަލުން ސިއްރިއްޔާތުގައި ބައްދަލު ކުރެއްވި ހަބަރު މީީޑީއާއަށް ވަނީ ފާޅުވެފަ އެވެ. ރިޕޯޓްތައް ބުނާ ގޮތުން މިކަމަށް ދޮރެއް ހުޅުވައި ދެއްވީ އީރާގުގެ ބޮޑުވަޒީރު މުސްތަފާ އަލްކަޒީމީ އެވެ.\nސައޫދީއާ އީރާން ޑިޕްލޮމެޓިކް ގުޅުން ކަނޑާލީ ޖެނުރައީ 2016 އިގަ އެވެ. ތެހެރާންގައި ހުރި ސައޫދީ އެމްބަސީއަށް ހަމަލާ ދިނުމާ ގުޅިގެންނެވެ. އެކަން މިގޮތަށް ހިނގައިދިޔައީ ސައޫދީ އިދާރާތަކުން އީރާންގެ ޝީއީ އިލްމުވެރިޔާ ނިމްރު އަލްނިމުރު ޓެރަރިޒަމްގެ ކުށުގައި ގަތުލު ކުރުމާ ގުޅިގެން ހިނގާދިއަ ހަމަނުޖެހުންތަކުގަ އެވެ.\nސައޫދީގައި 2015 ވަނަ އަހަރު ހައްޖު މޫސުމުގައި އީރާންގެ ހައްޖުވެރިން ހިންގި ހަމަނުޖެހުންތައް އީރާނުން އެޅުވީ ވެސް ސައޫދީ ބޮލުގަ އެވެ. މައްކާގައި ޖަމްރާއަށް ހިލައުކުމު ތެރޭގައި އީރާންގެ ގާތްގަނޑަކަށް 400 ހައްޖުވެރިން ވަނީ މަރުވެފަ އެވެ. އެއަށް ފަހު ގުޅުން ރަނގަޅު ކުރަން ދެ ގައުމުން ކުރެ ގައުމަކުން ދެމެހެއްޓެނިވި މަސައްކަތެއް ނުކުރެ އެވެ.\nއީރާގުގެ ބޮޑުވަޒީރު އީރާންގައި


ގދ.އަތޮޅުގެ ޢިމާރާތުގައި ހުރި ބައެއް މަރާމާތުގެ މަސައްކަތް ކޮށްދެއްވާނެ ފަރާތެއް ހޯދަން\nގދ.ތިނަދޫ ޕޮލިސް ސްޓޭޝަންގެ ގޮތުގައި ކުރިން ބޭނުންކުރަމުން އައި ގދ.ތިނަދޫ އަތޮޅުގެ ޢިމާރާތުގައި ހުރި ބައެއް މަރާމާތުގެ މަސައްކަތް ކޮށްދެއްވާނެ ފަރާތެއް ބޭނުންވެގެން ކުރި މިސަރވިސްގެ ނަންބަރު H3(PU)/IUL/2014/203-ފ171 އިޢުލާނާ ގުޅިގެން އެކަށީގެންވާ ތަރުހީބެއް ލިބިފައި ނުވާތީ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2014 ސެޕްޓެންބަރު 08 އިން 2014 ސެޕްޓެންބަރު 10 ވާ ބުދަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ 09:00 އިން 12:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) އާއި ގދ.ތިނަދޫ ޕޮލިސް ސްޓޭޝަންގައެވެ. ބީލަން ފޮތެއްގެ އަގަކީ -/50 ރ (ފަންސާސް ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން އަދި ގދ.ތިނަދޫ ޕޮލިސް ސްޓޭޝަނުން ލިބިވަޑައިގަންނަވާނެއެވެ. މި ޕްރޮޖެކްޓްގެ ބީލަންފޮތް ކުރިން ބައްލަވައިގެންފައިވާ ފަރާތްތަކުން އަލުން ބީލަން ފޮތް ބައްލަވައިގަންނަވާކަށް ޖެހިވަޑައެއް ނުގަންނަވާނެއެވެ. ނަމަވެސް ދެންނެވިފައިވާ މުއްދަތުގެ ކުރިން ބީލަމަށް ނަންނޯޓް ކުރައްވަންވާނެއެވެ.\nނަން ނޯޓް ކުރެއްވުމަށް ހުޅުވާލާ ފުރުޞަތުގައި ބީލަމަށް ނަންނޯޓް ނުކުރައްވާ ފަރާތްތަކަށް ޕްރީބިޑް މީޓިންގގައި ބައިވެރިކުރެވެން ނޯންނާނެ ވާހަކަ ދަންނަވަމެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2014 ސެޕްޓެންބަރު 11 ވާ ބުރާސްފަތި ދުވަހުގެ 13:00 ގައި، އިސްކަންދަރު ބިލްޑިންގއާއި ގދ.ތިނަދޫ ޕޮލިސް ސްޓޭޝަނުގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2014 ސެޕްޓެންބަރު 10 ވާ ބުދަ ދުވަހުގެ 10:00 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2014 ސެޕްޓެންބަރު 16 ވާ އަންގާރަ ދުވަހުގެ 13:00 ގައި މިސަރވިސްގެ ފައިނޭންސް ޑިޕާޓްމަންޓާއި ގދ.ތިނަދޫ ޕޮލިސް ސްޓޭޝަނުގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.


Ambulance Nulibijenama Eheetherivaan Maafannu Medhu Ge Pickup Drivarun Thibee Thahyaarah - Vaguthu\n9 ގަޑިއިރު ކުރިން ( ޖޫން 6, 2021 )\nކޮވިޑް ބަލި މީހެއްގެ ހާލު ސީރިއަސްވެ، އެފަދަ ވަގުތެއްގައި އެމްބިއުލަންސް ނުލިބިއްޖެނަމަ ޕިކަޕްގައި ވެސް ބަލި މީހުން ހޮސްޕިޓަލާއި ހަމައަށް ގެންގޮސް ދިނުމަށް ތައްޔާރަށް ތިބިކަން މާފަންނު މެދަށް ނިސްބަތްވާ ޕިކަޕް ޑްރައިވަރުން ހާމަކޮށްފިއެވެ.\nކޮވިޑް ޖެހުނު ދިހަ އަހަރުގެ އަންހެން ކުއްޖަކަށް އެމްބިއުލަންސް ނުލިބި އެންމެފަހުން އެކުއްޖާ ނިޔާވި ހާދިސާއެއް ވަނީ މިދިޔަ ހަފްތާގައި މާލޭގައި ހިނގާފައެވެ. އެހާދިސާ ހިނގާފައި ވަނިކޮށް މާފަންނު މެދަށް ނިސްބަތްވާ ޕިކްޕް ޑްރައިވަރުން ބުނެފައި ވަނީ އެމްބިއުލަންސް ނުލިބިގެން ބަލި މީހާ ހޮސްޕިޓަލަށް ގެންދިއުން ލަސްވެ ހިތާމަވެރި ހާދިސާއެއް ހިނގިޔަ ނުދިނުމަށްޓަކައި ޑްރައިވަރުންގެ އެހީތެރިކަން ލިބެމުން ދާނެ ކަމަށެވެ.\nބަލި މީހަކަށް އެމްބިއުލަންސް ނުލިބިއްޖެނަމަ ގުޅާނެ ހަ ނަމްބަރެއް މާފަންނު މެެދުގެ ޑްރައިވަރުން ވަނީ އިއުލާން ކޮށްފައެވެ.\nޕިކްޕް ޑްރައިވަރުންގެ ނަމްބަރުތައް\nސަފީގް - 7777844\nގޭސް ދޮންބެ - 9993499\nސޮބާހް - 7755219\nއަޒްމީ - 7765219\nއިއްސޭ - 9102434\nއަލީ މުހައްމަދު - 7678281\nމިހާލަތުގައި މާފަންނު މެދު ދާއިރާގެ ޕިކަޕް ޑްރައިވަރުން ބަލި މީހުން ހޮސްޕިޓަލަށް ގެންދިއުމުގައި އިސްނަގައި އެހީތެރިކަން ފޯރުކޮށްދޭނެކަން އިއުލާން ކުރުމުން އެދާއިރާގެ ކައުންސިލަރު އަހްމަދު ނަރީޝް ވަނީ ޑްރައިވަރުންނަށް ޝުކުރު އަދާކުރައްވާފައެވެ.\nނަރީޝް ވިދާޅުވީ އިންސާނިޔަތައްޓަކައި ޑްރައިވަރުން ދެއްކެވި ނަމޫނާ އަށް ޝުކުރު އަދާކުރައްވާ ކަމަށެވެ. "އިންސާނިއްޔަތަށްޓަކައި އަދި ޙާއްސަކޮށް މިފަދަ ބަލިމަޑުކަމެއްގައި ދާއިރާގެ ރައްޔިތުންނަށް އެހީތެރިވެ އެމަރޖެންސީ ހާލަތުގައި އެމްބިއުލާންސް ނުލިބިއްޖެ ހާލަތުަގައި ބަލި މީހުން ހޮސްޕިޓަލް އަށް އުފުލައިދިނުމަށް އިސްނަންގަވާ ތިޔަ ދެއްކެވި ނަމޫނާއަށް ފަށްފަށުން އަޅުގަޑުގެ އަމިއްލަ ނަމުގައި އާއި ދާއިރާގެ ލޮބުވެތި ރައްޔިތުންގެ ނަމުގައި ޝުކުރު ދަންނަވަން." ނަރީޝް ވިދާޅުވިއެވެ.\nމާފަންނު މެދުގެ ޕިކްޕް ޑްރައިވަރުންގެ ނިންމުމާއި ގުޅިގެން ވަރަށް ގިނަ އާއްމުން ވެސް އަންނަނީ މީސް މީޑިއާގައި އެކަން ފާހަގަކޮށް ޑްރައިވަރުންނަށް ޝުކުރު އަދާކުރަމުންނެވެ.\nޖޫން 7, 2021 04:19\nއިންސާނިއްޔަތަށްޓަކާ މިގައުމުގެ ސޯލިބޭ ކޮށްދިނީ ކޮންކަމެއް ވެރިކަމުގަހުރެގެން އިންސާނިއްޔަތަށްޓަކާ ރޯންދަސްވެފަހުރީ އިސްތިއުފާީދީފަ އިންޑިއާގެ ކޯސްޓުގާޑުގެ ކެޕުޓަންކަންކުރަން އިންޑިއާއަށް ދިޔައިއްޔާ މާރަނގަޅުވާނެ.\nޖޫން 7, 2021 06:07\nއަދި ރަނގަޅު މީހުން ހުސްނުވޭ.\nޖަޒާކަﷲ ޚައިރަން. ނަމޫނާއެއް. އިސްލާމީ ރިވެތި ސިފަތަކުން އެންމެންނަށް އުފާވެރިކަން. ބަދަހި ގުޅުން. ހަމަޖެހުން.\nޖޫން 7, 2021 06:09\nމިފެންނަނީ ނަރީޝް މެންގެ މަސައްކަތް. ޝުކުރު ޙައްޤު. ޑްރައިވަރުންގެ މަސައްކަތުގައި ﷲ ބަރަކާތް ލައްވާ އިތުރު ކުރައްވާށި އާމީން


ފްރާންސްގެ އަންހެން ފަތުރުވެރިންގެ މެދުގައި ރާއްޖެ އިޝްތިހާރުކުރުމުގެ ޚާއްސަ މަސައްކަތެއް ފްރާންސްގެ އަންހެން ފަތުރުވެރިންގެ މެދުގައި ރާއްޖެ އިޝްތިހާރުކުރުމުގެ ޚާއްސަ މަސައްކަތެއް\nބޯޑަރު ހުޅުވާލުމާއިއެކު ރާއްޖެ އައި ފަތުރުވެރިންގެ ބަޔަކު ފޮޓޯ: އަލީ ނަސީރު / ޕީއެސްއެމްނިއުސް\nފްރާންސްގައި ދިވެހިރާއްޖެ އިޝްތިހާރުކުރުމުގެ ގޮތުން އެ ޤައުމުގެ މަޝްހޫރު ހައި އެންޑް ލައިފްސްޓައިލް މަޖައްލާ، "މެޑަމް ފިގާރޯ" އާއެކު ވިޒިޓް މޯލްޑިވްސް އިން ޚާއްސަ މީޑިއާ ކެންޕެއިނެއް ފަށައިފިއެވެ. މެޑަމް ފިގާރޯއަކީ އަންހެނުންނަށް ޚާއްސަކޮށް ހިންގާ އެންމެ މަޝްހޫރު އަދި މަތީ ފަންތީގެ ލައިފް ސްޓައިލް މަޖައްލާ އެވެ.\nވިޒިޓް މޯލްޑިވްސްއިން ބުނީ މި ކެންޕެއިންގެ އެންމެ ބޮޑު އެއް މަގުސަދަކީ ފްރާންސްގެ ބޯޑަރު އަލުން ހުޅުވާލާއިރު، އެ ގައުމުގެ ފަތުރުވެރިންނަށް ރައްކާތެރިކަމާއެކު ޗުއްޓީ ހޭދަކުރުމަށް އެންމެ އެކަށީގެންވާ އެއް މަންޒިލްގެ ގޮތުގައި ރާއްޖެ ޕްރޮމޯޓްކުރުންކަމަށެވެ.\nރާއްޖެއަކީ ރައްކާތެރި މަންޒިލެއްގެ ގޮތުގައި އިޝްތިހާރުކުރުމަށް މި ކެންޕެއިންގެ ދަށުން މެޑަމް ފިގާރޯގައި ޚާއްސަ އެޑިޓޯރިއަލް ލިއުމެއް ޝާއިއުކުރެވޭނެ އެވެ. މި ލިޔުމުގައި ގުދުރަތީ ގޮތުން ރާއްޖޭގެ ރަށްތައް އުފެދިފައި އޮންނަނީ ވަކިވަކިން ކަމުން، މިއީ ފަތުރުވެރިންނަށް ބޭނުންވާ ރައްކާތެރިކަން ކަށަވަރުވެފައިވާ މަންޒިލެއްކަމަށާއި، ރާއްޖޭއިން ފަތުރުވެރިންނަށް ތަޖުރިބާ ކުރެވޭނެ ތަފާތު ކަންތައްތައް ފާހަގަކޮށްލެވޭނެއެވެ.\nތޮއްޑޫއަށް ޒިޔާރަތްކުރި ފަތުރުވެރިންތަކެއް. ފައިލް ފޮޓޯ، ތޮއްޑޫ\nމެޑަމް ފިގާރޯގައި ޝާއިއުކުރާ އެޑިޓޯރިއަލް ލިއުމުގެ އިތުރުން، މި ކެންޕެއިންގެ ތެރެއިން، ރާއްޖޭގެ ގުދުރަތީ ގޮތުން މުއްސަދި، ހިތްގައިމު މަންޒަރުތައް ދައްކުވައިދޭ ފޮޓޯތައް އިޝްތިހާރުކުރާނެ ކަމަށް ވިޒިޓް މޯލްޑިވްސްއިން ބުނެއެވެ. މި ކެންޕެއިން މެދުވެރިކޮށް އުފައްދާ ކޮންޓެންޓް، ނިއުސްލެޓަރގެ ގޮތުގައި ތަފާތު އޯޑިއަންސްތަކަށް ފޯރުކޮށްދޭނެ އެވެ. މެޑަމް ފިގާރޯގެ ސޯޝަލް މީޑިއާ އެކައުންޓްތައް މެދުވެރިކޮށްވެސް އެތައް މިލިއަން ފަތުރުވެރިންނަކަށް ދިވެހިރާއްޖެ އިޝްތިހާރުކުރެވިގެން ދާނެއެވެ.\nމެޑަލް ފިގާރޯ މަޖައްލާއަށް މަހަކު 6.1 މިލިއަން ވިއަސް ލިބޭއިރު، މި ބްރޭންޑްގެ ސޯޝަލް މީޑިއާ އެކައުންޓްތަކުގެ ފޮލޯވާސް2މިލިއަނާ ގާތްކުރެއެވެ. މިފަދަ މަޖައްލާއެއްގައި ރާއްޖެ އިޝްތިހާރުކުރުމަކީ ފްރާންސްގެ މާކެޓުގައި ރާއްޖޭގެ މަޤުބޫލުކަން އިތުރުކުރުމަށް ލިބޭ ފުރުސަތެއްކަމަށް ވިޒިޓް މޯލްޑިވްސްއިން ބުނެއެވެ.\nމިމަހުގެ 13 ވަނަ ދުވަހާއި ހަމައަށް ފްރާންސްއިން ރާއްޖެއަށް 17,031 ފަތުރުވެރިން ވަނީ ޒިޔާރަތްކޮށްފައެވެ. އަދި ފްރާންސް އަކީ މި އަހަރު 10 ވަނަ އަށް އެންމެ ގިނައިން ފަތުރުވެރިން ރާއްޖެއަށް ޒިޔާރަތްކުރި މާކެޓްއެވެ.\nމަސްވެރިކަން ތިޔާގިވެ، ދުވަލަކު 800 ޓަނުގެ މަސް


އައްޑޫ އިކުއިޓޯރިއަލް ހޮސްޕިޓަލުން ހިދުމަތް ދޭން ފަށައިފި – Dhen.mv\nއައްޑޫ އިކުއިޓޯރިއަލް ހޮސްޕިޓަލުން ހިދުމަތް ދޭން ފަށައިފި\nއާ ހޮސްޕިޓަލު ހެދުމުން އުވައިލަން ނިންމާފައިވާ ހިތަދޫ ރީޖަނަލް ހޮސްޕިޓަލް (އެޗްއާރްއެޗް) އިން ނެރެފައިވާ އިއުލާނެއްގައި ބުނީ ހިތަދޫގައި އިމާރާތްކޮށްފައިވާ ކުރީގެ ކޮންވެންޝަން ސެންޓަރުގައި ހަދާފައިވާ ހޮސްޕިޓަލުން މިއަދުން ފެށިގެން 11 ހިދުމަތަކަށް ޑޮކްޓަރުން ބައްލަވާނެ ކަމަށެވެ.\nއޭގެ ތެރޭގައި ހިމެނެނީ އާންމު ބަލިތައް، ދަތުގެ ބަލިތައް، ސްކޭން، ކުޑަކުދިންގެ ބަލިތައް، އޮޕަރޭޝަންސް، ކަރުންމަތީގެ ބަލިތައް، ކަށީގެ ބަލިތައް، ނަފުސާނީ ބަލިތައް، އަންހެނުންގެ ބަލިތައް، ހަމުގެ ބަލިތައް އަދި ހިތުގެ ބަލިތަކެވެ.\nއާންމު ބަލިތަކަށް ހެނދުނު 8:00 އިން ހަވީރު 4:00 އަށް ފަރުވާދޭނީ އޭއީއެޗްގަ އެވެ.\nއެޗްއާރްއެޗުން ބުނީ ލޮލުގެ ބަލިތަކާއި އެތެރެހަށީގެ ބަލިތަކަށް ކުރިއެކޭ އެއްގޮތަށް އަދިވެސް ހިދުމަތް ދޭނީ ރީޖަނަލް ހޮސްޕިޓަލުން ކަމަށެވެ. އަދި ހަވީރު 4:00 އިން ފެށިގެން ރޭގަނޑު 10:00 އަށް އާންމު ބަލިތަކަށް ވެސް ރީޖަނަލް ހޮސްޕިޓަލުން ފަރުވާ ދޭނެ އެވެ.\nއަވަސް ފަރުވާ ބޭނުންވާ މީހުންނަށް ރީޖަނަލް ހޮސްޕިޓަލްގެ އިމަޖެންސީ ރޫމުން ވެސް 24 ގަޑިއިރު ހިދުމަތް ލިބޭނެ ކަމަށް އެޗްއާރްއެޗުން ބުންޏެވެ.\nއާ ހޮސްޕިޓަލް މިއަދު ބައެއް ހިދުމަތްތަކަށް ހުޅުވައިލި ނަމަވެސް އެތަނުގައި ކުރަން ޖެހޭ މަސައްކަތްތައް އަދިވެސް އެއްކޮށް ނުނިމޭތީ ބައެއް މަސައްކަތްތައް އަންނަނީ ކުރަމުންނެވެ.


Taliban sarukaaru balaigathumakee Raajje ah faseyha kameh noon! | Mihaaru\nތާލިބާން ސަރުކާރު ބަލައިގަތުމަކީ ރާއްޖެ އަށް ފަސޭހަ ކަމެއް ނޫން!\nއަފްޣާނިސްތާނުގައި ހަނގުރާމަވެރިން މަގުތަކުގައި: ތާލިބާނުން އެ ގައުމުގެ ސަރުކާރާ ހަވާލުވުމުން ރާއްޖެއަށް ގިނަ ގޮތްގޮތުން އަސަރު ކުރާނެ --- އޭއެފްޕީ\nއެމެރިކާ ސިފައިން 20 އަހަރު ވަންދެން އަފްގާނިސްތާނުގައި ކުރި ހަނގުރާމަ އަށް ފަހު އެ ގައުމުން ފޭބިތާ މަދު ދުވަސްކޮޅެއްގެ ތެރޭގައި ތާލިބާން ޖަމާއަތުން އެ ގައުމުގެ ސަރުކާރު ވައްޓާލައި، ވެރިކަމާ ހަވާލުވީ އެވެ. އެމެރިކާގެ ވޯލްޑް ޓްރޭޑް ސެންޓަރަށް 2001 ވަނަ އަހަރު ދިން ހަމަލާ އަށް ފަހު އެމެރިކާ އިން އަފްގާނިސްތާނަށް އަރައި، ތާލިބާނުންގެ ވެރިކަން ނިމުމަކަށް ގެނަޔަސް، އެ ޖަމާއަތް އަލުން ވެރިކަމަށް އައީ ކުރިއަށް ވުރެ މާ ބާރުގަދަ ކޮށެވެ.\nއަފްގާނިސްތާނަކީ ރާއްޖެއާ އަވަށްޓެރި ގައުމަކަށް ނުވިޔަސް، އަދި ދެ ގައުމުގެ ދެމެދުގައި އިގްތިސާދީ ގޮތުން މާ ބޮޑު ގުޅުންތަކެއް ނެތަސް އެ ގައުމުގެ ވެރިކަމާ ތާލިބާނުން ހަވާލުވުމަކީ އެތައް ގޮތަކުން ރާއްޖެ އަށް އޭގެ އަސަރުތައް ކުރާނެ ކަމެކެވެ. ތާލިބާނުންގެ ސަރުކާރު ބަލައިގަތުމާ މެދު ރާއްޖެއިން މިހާތަނަށް ވަކި ގޮތެއް ނުނިންމަ އެވެ. އެކަމަކު ރާއްޖެއިން ގުޅުންތައް ބަދަހިކޮށްފައިވާ މިންވަރާއި ކަންކަން ބަދަލުވެފައިވާ ގޮތަށް ބަލާއިރު، މި މައްސަލާގައި ރާއްޖެ އަށް ކުރިމަތިވާނެ ގޮންޖެހުންތައް ބޮޑުވާނެ ކަމަށް ބެލެވެ އެވެ.\nއިސްލާމީ ގައުމުތަކުން އަމަލުކުރާ ގޮތް\nތާލިބާނުން 2001 ވަނަ އަހަރާ ހަމައަށް އަފްގާާނިސްތާނުގައި ވެރިިކަން ކުރިއިރު، އެ ސަރުކާރު ބަލައިގަތީ އިސްލާމީ ގައުމުތަކުގެ ތެރެއިން ޕާކިސްތާނާއި ސައުދީ އަރަބިޔާގެ އިތުރުން ޔުނައިޓެޑް އަރަބް އެމިރޭޓްސް (ޔޫއޭއީ) އަދި ތުރުކެމެނިސްތާނެވެ. އެހެން ނަމަވެސް އެމެރިކާ އިން ތާލިބާނުންނާ ދެކޮޅަށް ފެށި މަސައްކަތުގެ ތެރެއިން އެ ހަތަރު ގައުމުން ވެސް ތާލިބާނުންނާ ގުޅުން ކަނޑާލި އެވެ. އެކަމަކު އެ ޖަމާއަތަށް އަލުން ވެރިކަން ލިބުނުއިރު، ގައުމުތަކުން ދެކޭ ގޮތް ވެސް ވަނީ ވަރަށް ބޮޑަށް ބަދަލުވެފަ އެވެ.\nއިސްލާމީ ގައުމުތަކުގެ ތެރެއިން ގަތަރާއި ޕާކިސްތާނާއި އީރާނުން ތާލިބާނުން ބަލައިގެންފައި ވިޔަސް، އިސްލާމީ އެހެން ގައުމުތަކުން މިހާތަނަށް ތިބީ މަޑުންނެވެ. ސައުދީ އަރަބިއާ އާއި ޔޫއޭއީ އިން ތާލިބާނުންނަށް ކުރިން ތާއީދު ކުރިޔަސް، މިފަހަރު އެ ދެ ގައުމު ވެސް އޮތީ ހިމޭނުންނެވެ. އަދި ތުރުކީގެ ސިފައިން އަފްގާނިސްތާންގައި ތިބޭތީ ތާލިބާނުންގެ ފާޑުކިޔުން އަމާޒު ވިޔަސް، ތާލިބާން ސަރުކާރު ބަލައިނުގަތުމަށް ތުރުކީން ވެސް ނުނިންމަ އެވެ.\nތާލިބާން ސިފައިން ހަތިޔާރާ އެކު: ތާލިބާނުންގެ ބަލައިގަތުމާ މެދު ދުނިޔޭގެ ގައުމުތަކުގައި ހިޔާލު ތަފާތު -- ފޮޓޯ: އޭއެފްޕީ\nތާލިބާނުން ކުރިން ގެންގުޅުނު ބައެއް ހަރުކަށި އުސޫލުތައް ދޫކޮށްލަން ނިންމާފައި ވިޔަސް، އިސްލާމީ ގިނަ ގައުމުތަކަށް މިކަމުގައި ގޮތެއް ނިންމަން ފަސޭހައެއް ނޫނެވެ. އޭގެ އެއް ސަބަބަކީ ބައެއް ގައުމުތަކުން ތާލިބާނުންނަކީ އަދިވެސް ޓެރަރިސްޓް ޖަމާއަތެއްގެ ގޮތުގައި ބަލަމުންދާތީ އެވެ. އަދި ޓެރަރިސްޓް އެހެން ބައެއް ޖަމާއަތްތަކާއި ތާލިބާނުންނާ ދެމެދު އޮންނަ ކަމަށް ތުހުމަތު ކުރާ ސިއްރު ގުޅުންތަކުގެ ސަބަބުން ވެސް މިއީ ކުރިމަތިވާ މައްސަލަ ބޮޑެވެ. ދުނިޔޭގެ ބޮޑެތި ބާރުތަކުން ތާލިބާނުންނަށް ދަތި ކުރުމުގެ ފިޔަވަޅު އަޅަން ފަށައިފި ނަމަ، ތާލިބާން ސަރުކާރު ބަލައިގަންނަ ގައުމުތަކަށް ވެސް އޭގެ އަސަރު ކުރާނެ އެވެ. އެހެންވެ، މިއީ އިސްލާމީ ގައުމެއްގެ ހައިސިއްޔަތުން ބަލާއިރު، ރާއްޖެ އަށް ވެސް ފަސޭހަ ނިންމުމެއް ނޫނެވެ.\nސާކްގެ ގައުމުތަކުގެ މެދުގައި ހިޔާލު ތަފާތުވުން\nބައެއް ގައުމުތަކާ ގުޅުން ކަނޑާލާފައި އޮތަސް، ގައުމުތަކުގެ ސަރުކާރުތައް ބަލައިގަތުން ނުވަތަ ނުގަތުމަކީ ރާއްޖެއިން ކުރާ ކަމެއް ނޫނެވެ. އެއީ ޒަމާނުއްސުރެން ފެށިގެން ހާރިޖީ ގޮތުން ރާއްޖެއިން އަމަލު ކުރަމުން އަންނަ އުސޫލެކެވެ. މެދު އިރުމަތީގެ ބައެއް ގައުމުތަކުގައި އުފެދޭ ދާޚިލީ ހަމަނުޖެހުންތަކުގެ ތެރެއިން އެއް ގައުމެއްގައި އެތައް ސަރުކާރެއް އިއުލާން ކުރިޔަސް، އެކަމުގައި ވަކިކޮޅެއް ރާއްޖެއިން ނުނަގާ ތިބުމަކީ އޭގެ މިސާލެކެވެ. އެކަމަކު އަފްގާނިސްތާންގެ މައްސަލާގައި މިކަން ފަސޭހަ ކަމަކަށް ވާނެ ކަމަށް ނުބެލެވެ އެވެ.\nރައީސް އިބްރަހީމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދު --- ފޮޓޯ/ރައީސް އޮފީސް\nސަބަބަކަށް ވަނީ އަފްޣާނިސްތާނަކީ ރާއްޖެ ހިމެނޭ ސައުތު އެސޯސިއޭޝަން ފޯ ރީޖަނަލް ކޯޕަރޭޝަން (ސާކް) ގެ މެމްބަރު ގައުމަކަށް ވާތީ އެވެ. އަފްގާނިސްތާނަށް ސާކްގެ މެމްބަރު ކަން ލިބުނީ އަދި އެ ގައުމާއި ރާއްޖެއާ ދެމެދު ގުޅުން ގާއިމްކުރީ ވެސް ތާލިބާނުންގެ ވެރިކަން 2001 ގައި ވެއްޓުނު ފަހުންނެވެ. ތާލިބާނުންނަށް އަލުން ވެރިކަން ލިބުމުން ސާކްގެ ގިނަ ގައުމުތަކުން މިހާތަނަށް ވަކި އެއްޗެއް ހާމަ ނުކުރިޔަސް، މިއީ ސާކްގެ މެމްބަރުންގެ މެދުގައި ހިޔާލު ތަފާތުވުން ބޮޑުވާނެ މައްސަލަ އެކެވެ.\nސާކްގެ މެމްބަރުންގެ ތެރޭގައި ހިމެނޭ ޕާކިސްތާނުން ތާލިބާނުންގެ ސަރުކާރަށް ތާއީދު ކުރާކަން ނުސީދާ ގޮތެއްގައި ހާމަ ކޮށްފައިވެ އެވެ. އެކަމަކު ރާއްޖެއިން މިހާރު އެންމެ ބޮޑު ގުޅުމެއް ގާއިމް ކޮށްފައިވާ އިންޑިއާ އޭގެ އިދިކޮޅެވެ. އަފްގާނިސްތާންގެ މައްސަލާގައި އިންޑިއާ އިން ރަސްމީކޮށް ވަކި ގޮތެއް އިއުލާން ނުކުރިޔަސް، އެ ގައުމަކީ ތާލިބާނުންނާ ދެކޮޅު ގައުމެކެވެ. ތާލިބާނުންގެ ވެރިކަން ވެއްޓުމުން އަފްގާނިސްތާނާއި އިންޑިއާ އިން އިގްތިސާދީ ގުޅުން ބަދަހި ކުރުމުން ތާލިބާނުންގެ އިންޒާރުތަކެއް ވެސް އިންޑިއާއަށް ދީފައިވެ އެވެ.\nއަފްގާނިސްތާންގެ މައްސަލާގައި ސާކްގެ ގައުމުތަކުގެ މެދުގައި ވެސް ހިޔާލު ތަފާތުވުންތައް ބޮޑުވެފައި ވާއިރު، ރާއްޖެއަށް ކުރިމަތިވާނެ ފިއްތުންތައް ބޮޑެވެ. އދ. އާއި ބައިނަލްއަގްވާމީ ޖަމާއަތްތަކުގެ ކުރިމަތީގައި ރާއްޖެ ހިމެނުން އޮތަސް، ހަތް މެމްބަރުން ތިބޭ ސާކްގައި އަފްގާނިސްތާން ބައިވެރި ކުރުމާ މެދު ގޮތެއް ނިންމާއިރު ވަކި ކޮޅެއް ނުނަގައި، އޮތުން ރާއްޖެ އަށް ފަސޭހައެއް ނުވާނެ އެވެ. އެހެންކަމުން މި މައްސަލާގައި ސަރަހައްދީ ގޮތުން ވެސް ރާއްޖެއަށް ގޮންޖެހުންތައް ކުރިމަތިވުމުގެ ފުރުސަތު އެބައޮތެވެ.\nޓެރަރިޒަމާއި މަސްތުވާތަކެތީގެ ނުރައްކާ ރާއްޖެއަށް ބޮޑުވެދާނެ\nއެމެރިކާ އިން ތާލިބާނުންނާ އެކު މިދިޔަ އަހަރު ހެދި ސުލްހައިގެ އެއްބަސްވުމުގެ ދަށުގެ އެމެރިކާ ސިފައިން އަފްގާނިސްތާނުން ފައިބަން ނިންމީ އެ ގައުމުގައި ތާލިބާން ނޫން އެހެން ހަނގުރާމަވެރި ޖަމާއަތްތަކަށް ފުރުސަތު ނުދޭން ޝަރުތުކޮށްފަ އެވެ. އެހެން ނަމަވެސް އެމެރިކާ ސިފައިން އެ ގައުމުން ފައިބަން ފެށުމާ އެކު، ތާލިބާނުންނާ ގުޅިފައިވާ އިތުރު ހަނގުރާމަވެރި ޖަމާއަތްތައް މިހާރު އެ ގައުމުގައި ހަރަކާތްތެރިވާން ފަށާފައިވާ ކަމަށް އދ. އާއި ބައިިނަލްއަގްވާމީ ޖަމާއަތްތަކުން ތުހުމަތު ކުރެ އެވެ.\nޓެރަރިޒަމް މަނާ ކުރުމުގެ ގާނޫނުގެ ދަށުން ރާއްޖެއިން ކަނޑައަޅާފައިވާ ޓެރަރިސްޓް ޖަމާއަތްތަކުގެ ލިސްޓުގައި ތާލިބާނުން ނެތަސް، އދ. އާއި ބައިނަލްއަގްވާމީ ގިނަ ޖަމާއަތްތަކުން ބަލަނީ ތާލިބާނުންނަކީ ޓެރަރިސްޓް ޖަމާއަތެއްގެ ގޮތުގަ އެވެ. އަދި ރާއްޖޭގެ ލިސްޓުގައި ތާލިބާނުން ނެތަސް، އެ ޖަމާއަތާ ގުޅިފައިވާ ތެހްރީކް ތާލިބާން ޕާކިސްތާން (ޓީޓީޕީ) އާއި ލަޝްކަރޭ ތައިބާ ފަދަ ޖަމާއަތްތަކަކީ ރާއްޖެއިން ވެސް ޓެރަރިސްޓް ޖަމާއަތްތަކުގެ ގޮތުގައި ކަނޑައަޅާފައިވާ ޖަމާއަތްތަކެވެ.\nއަނެއްކޮޅުން، ތާލިބާނުންނާ ދެކޮޅު ހަނގުރާމަވެރި ޖަމާއަތްތައް ކަމަށްވާ އިސްލާމިކް ސްޓޭޓް (އައިއެސް) ފަދަ ޖަމާއަތްތަކުގެ ހަރަކާތްތައް އަފްގާނިސްތާނުގައި އިތުރުވެދާނެ ކަމުގެ ބިރު ބޮޑުވެފައިވާތީ އެފަދަ ޖަމާއަތްތަކާއިި ތާލިބާނުންނާ ދެމެދު ދާހިލީ ހަނގުރާމައެއް ފެށުމުގެ ފުރުސަތު އެބައޮތެވެ. އެފަދަ ޖަމާއަތްތަކާ ގުޅިގެން ބައެއް ދިވެހިން އެ ގައުމުގައި ހަނގުރާމަތަކުގައި ބައިވެރިވެފައި ވެސް އެބަހުއްޓެވެ. އެހެންވުމުން ހަނގުރާމައަށް ދާ ދިވެހިންގެ މަންޒިލަކަށް އެ ގައުމު ވުމުގެ ބިރު މިހާރު ބޮޑެވެ.\nދެން އޮތީ މަސްތުވާތަކެތީގެ ނުރައްކަލެވެ. މަސްތުވާތަކެތީގެ ބާވަތެއް ކަމަށްވާ އޯޕިއަމްގެ ވިޔަފާރި ދުނިޔޭގައި އެންމެ ފުޅާ ދާއިރާއެއްގައި ކުރާ ގައުމަކީ އަފްގާނިސްތާނެވެ. ތާލިބާނުންގެ ވެރިކަން ކުރި ދުވަސްވަރު ވެސް އެކަން އޮތީ އެގޮތަށެވެ. އެމެރިކާ ސިފައިން އެކަން ހުއްޓުވަން މަސައްކަތް ކުރިޔަސް، ކާމިޔާބެއް ނުވި އެވެ. އެ ވިޔަފާރި އިތުރަށް ފުޅާވެ، އޭގެ ނުރައްކާ މި ސަރަހައްދުގައި ބޮޑުވެއްޖެ ނަމަ، އޭގެ ނުރައްކާ ރާއްޖެ އަށް ވަރަށް ބޮޑުވެގެންދާނެ އެވެ.\nޑރ. އަހްމަދު ޝަހީދު: އޭނާ ވިދާޅުވަނީ ޕްރެޝަރު ކުރިމަތިވާނީ ރާއްޖެ އިން އަމަލުކުރާ ގޮތަކުން ކަމަށް -- ފައިލް ފޮޓޯ\nކުރީގެ ފޮރިން މިނިސްޓަރު ޑރ. އަހުމަދު ޝަހީދު ދެކެވަޑައިގަންނަވާ ގޮތުގައި އަފްގާނިސްތާންގެ މައްސަލާގައި ރާއްޖެ އަށް ފިއްތުންތައް ކުރިމަތިވުމާއި ނުވުން ބިނާވާނީ ރާއްޖެއިން އަމަލުކުރާ ގޮތެއްގެ މައްޗަށެވެ. އެގޮތުން ގައުމުތަކުގެ ސަރުކާރުތައް ސައްހަތޯ ނުވަތަ ނޫންތޯ ނުބެލުމަށް ރާއްޖެއިން ޒަމާނުއްސުރެ ފެށިގެން ގުޅޭ ސިޔާސަތު ދަމަހައްޓައިފި ނަމަ، ރާއްޖެ އަށް ކުރިމަތިވާނެ ގޮންޖެހުމެއް ނެތް ކަމަށް އޭނާ ވިދާޅުވި އެވެ. އެކަމަކު މިކަމުގައި ރާއްޖެ އަށް ފިއްތުންތައް އަންނާނެ ކަމަށް އޭނާ ވެސް އެއްބަސްވެ ވަޑައިގަންނަވަ އެވެ.\n"ނުފޫޒު ގަދަ ގައުމުތަކުން ތަންކޮޅެއް ބޮޑަށް ޕްރެޝަރު ކޮށްފާނެ، ފިއްތުންތައް އައިސްދާނެ. އެހެން ނަމަވެސް އިންޓަނޭޝަނަލް ލޯގެ ދަށުން އަމަލު ކުރަންޏާ އަޅުގަނޑުމެންނަށް އޮންނާނެ ސާފުކޮށް ބުނެވެން ތިމަންމެންގެ އުސޫލަކީ ހަމައަކީ މިއޮތީއޭ. އެހެންވީމަ އެކަހަލަ ފިއްތުންތަކުން ރެކެވެން ނުވަތަ ސަލާމަތްވާން ބޭނުންފުޅުވިއްޔާ އެގޮތް ވެސް އެބައޮތޭ އަދި އޭގެ ތެރެއަށް ފުންމާލަން ބޭނުންފުޅުވިއްޔާ ފުންމާލުމުގެ ފުރުސަތު ވެސް އެބައޮތް. ބުނެވިދާނެ ތިމަންނަމެން ތާލިބާންގެ ސަރުކާރާ ދެކޮޅޭ ވެސް." ޝަހީދު ވިދާޅުވި އެވެ.\nއެކަހަލަ ފިއްތުންތަކުން ރެކެވެން ނުވަތަ ސަލާމަތްވާން ބޭނުންފުޅުވިއްޔާ އެގޮތް ވެސް އެބައޮތޭ އަދި އޭގެ ތެރެއަށް ފުންމާލަން ބޭނުންފުޅުވިއްޔާ ފުންމާލުމުގެ ފުރުސަތު ވެސް އެބައޮތް. ބުނެވިދާނެ ތިމަންނަމެން ތާލިބާންގެ ސަރުކާރާ ދެކޮޅޭ ވެސް -- ޑރ. ޝަހީދު\nއޭނާ ވިދާޅުވި ގޮތުގައި ތާލިބާނުންގެ ސަރުކާރަށް ރާއްޖެ ގަބޫލު ކުރިޔަސް އަދިި ނުކުރިޔަސް، އެ ގައުމުގެ ހާލަތަށް އަންނަ ބަދަލާ ގުޅިގެން އަޅަންޖެހޭ ފިޔަވަޅުތައް ރާއްޖެއިން އަޅަން ޖެހޭނެ އެވެ. އެގޮތުން ޓެރަރިޒަމްގެ ނުރައްކާ ކުޑަ ކުރުމަށާއި އިންސާނީ ހައްގުތަކާ ދެކޮޅަށް ތާލިބާނުން ހިންގާ ކަންކަން ރާއްޖެއިން ކުށްވެރިކުރަން ޖެހޭނެ ކަމަށް އޭނާ ދެކެވަޑައިގަންނަވަ އެވެ. އަދި ގިނަ ގައުމުތަކުން ޓެރަރިސްޓް ޖަމާއަތެއް ކަމަށް ގަބޫލުކުރާ ބަޔަކު ވެރިކަމުގައި އޮތުމުން ރާއްޖެއިން ފާރަވެރިވާން ޖެހޭނެ ކަމަށް އޭނާ ވިދާޅުވި އެވެ.\nތާލިބާނުންގެ ސަރުކާރު ބަލައިގަތުމުގެ މައްސަލާގައި އެހެން ގައުމުތަކެކޭ އެއްގޮތަށް، ރާއްޖެއިން ވެސް މިވަގުތު ހިމޭނުން އޮތަސް، އެހެން ގައުމުތަކުން ނިންމާ ނިންމުންތަކުގެ ސަބަބުން ސަރަހައްދީ ގޮތުންނާއި ބައިނަލްއަގްވާމީ ގޮތުން ރާއްޖެ އަށް އަންނާނެ ފިއްތުންތައް ބޮޑުވާނެ ކަމަށް ބެލެވެ އެވެ. އަދި ޓެރަރިޒަމްގެ ހަރަކާތްތައް އަފްގާނިސްތާނުގައި ފުޅާވެއްޖެ ނަމަ އޭގެ ނުރައްކާ ރާއްޖެ އަށް ބޮޑުވެ، ވަރުގަދަ ފިޔަވަޅުތަކެއް ރާއްޖެ އަށް އަޅަން ޖެހޭނެ އެވެ.\nރާއްޖެ މިހާރުވެސް އޮތީ ފިތިފަ އިންޑިއާގެ ދަށުވެފަ އޮތްލެއް ބޮޑުކަމުން. އިންޑިއާ ބުނާ ގޮތް ނޫން އެހެން އެއްވެސް ގޮތަކަށް ރާއްޖެ އެހެން ގައުމަކާމެދު ދެކޭ ގޮތް ފާޅުކުރާކަށް ނުކެރޭނެ. އިތުރަށް ރާއްޖެ ފިތޭކަށް ނެތް.\nތަލިބާނު ސަރުކާރު ބަލައިގަތުމައް ފަހު7ބެރުއަރީގަ ކުރީބާވާތޭ ކިއައިގެން އަނގަނުހުޅުވާތި! ގައުމެއްގެ ސަރުކާރު ގަދަބާރުން ބަދަލު ކުރުމަކީ ބަގާވާތް! އެކަމަކު އީވާވޭސް ބުނެއްޖެ ތާލިބާނައް އެހީވާން ޖެހޭނޭ އެމަކު އެއީ މިގައުގެ ބަގާތައް އެންމެ އަޑުއުފުލިމީހަ! ހަރުކަށިކަން ނައްތާލަން ގޮވާބަޔަކު ބާގީންގުޅޭނެތޯ!


Nepal aai dhekolhah rangalhu vaadha eh koh, Raajje in thin vana...\nނޭޕާލާއި ދެކޮޅަށް ރަނގަޅު ވާދައެއްކޮށް، ރާއްޖެއިން ތިންވަނަ ހޮވާ މެޗަށް!\nމި މެޗުން ނޭޕާލް މޮޅުވީ 68 ޕޮއިންޓް 55 ޕޮއިންޓުން\nމި މެޗުގައި ރާއްޖެ އިން ވަނީ މޮޅަށް ކުޅެފައި\nކ. މާލެ |9ޑިސެންބަރ 2019 | ހޯމަ 19:32 | 1,911\nރާއްޖެއިން ނޭޕާލާއި ދެކޮޅަށް ވާދަކުރި މެޗުގެ ތެރެއިން - މޯލްޑިވްސް އޮލިމްޕިކް ކޮމިޓީ\nނޭޕާލުގައި މިހާރު ކުރިޔަށްދާ ސައުތް އޭޝިއަން ގޭމްސްގައި ރާއްޖޭގެ އަންހެން ބާސްކެޓް ބޯޅަ ޓީމުން ސެމީ ފައިނަލުގައި މުބާރާތް ބާއްވާ ގައުމު ނޭޕާލް އާއި ދެކޮޅަށް ކުޅުނު މެޗުން ބަލިވެއްޖެއެވެ.\nނޭޕާލުގެ ނެޝަނަލް ބާސްކެޓް ބޯޅަ ކޯޓުގައި ކުޅުނު މި މެޗުން ނޭޕާލް މޮޅުވީ 68 ޕޮއިންޓް 55 ޕޮއިންޓުންނެވެ.\nމެޗުގެ ފުރަތަމަ ކުއާޓާގައި ރާއްޖެއިން ޑިފެންސިވް ގޭމްއެއް ކުޅުނުއިރު، ނޭޕާލުން ދިޔައީ ރާއްޖެ ކޮޅަށް ނުރައްކާ ކުރަމުންނެވެ. އެގޮތުން މި ކުއާޓާގައި ނޭޕާލުން ވަނީ ހަ ޕޮއިންޓްގެ ލީޑެއް ނަގައިފައެވެ. މި ކުއާޓާ ނިމުނީ 19 ޕޮއިންޓް 13 ޕޮއިންޓުން ނޭޕާލު ކުރީގައި އޮވެގެންނެވެ.\nމެޗުގެ ދެވަނަ ކުއާޓާގައި ރާއްޖެ ކުޅުންތެރިންވަނީ ކުޅުން އިތުރަށް ރަނގަޅު ކޮށްފައެވެ. މި ކުއާޓާގައި ރާއްޖޭގެ ކުޅުންތެރިން ނޭޕާލުގެ ޑިފެންސް އަށް ބާރުބޮޑު ކޮށް ރަނގަޅު އޭޓޭކްތަކެއް ކޮށްފައިވެއެވެ. މި ކުއާޓާގައި ނޭޕާލު ކުޅުންތެރިން ވަނީ ގިނަ ތްރީ ޕޮއިންޓް އެޓަމްޕްތަކެއް ކޮށް ކާމިޔާބު ކޮށްފައެވެ. މި ކުއާޓާ ނިމިގެންދިޔައީ 35 ޕޮއިންޓް 27 ޕޮއިންޓުން ނޭޕާލް ކުރީގައި އޮވެގެންނެވެ.\nމެޗުގެ ތިންވަނަ ކުއާޓާ ފެށިގެން ރާއްޖެ ޓީމުގެ ފަރާތުން ގިނަ މިސްޓޭކްތަކެއް ފެނިގެން ގޮސްފައިވާއިރު، މި ކުއާޓާގައި ނޭޕާލުން ވަނީ އެ ޓީމުގެ ކުޅުން އިތުރަށް ރަނގަޅުކޮށް، ރާއްޖެ ކޮޅަށް ގިނަ ޕޮއިންޓްތަކެއް ސްކޯކޮށްފައެވެ. އެގޮތުން މި ކުއާޓާ ނިމިގެންދިޔައީ 55 ޕޮއިންޓް 38 ޕޮއިންޓުން ނޭޕާލް ކުރީގައި އޮވެގެންނެވެ.\nމެޗުގެ ފަހު ކުއާޓާގައި ރާއްޖޭގެ ކުޅުންތެރިން ވަނީ ހިތްވަރާއެކު ނޭޕާލްގެ ޑިފެންސްއަށް ބާރު ބޮޑު ކޮށްފައެވެ. އެގޮތުން މި ކުއާޓާގައި ދެވެހި ކުޅުންތެރިން ވަނީ ގިނަ ޕޮއިންޓްތަކެއް ސްކޯކޮށްފައެވެ. ނަމަވެސް ނޭޕާލުން ގެންދިޔައީ އެޓީމުގެ ލީޑު އެއްވަރެއްގައި ބާއްވަމުންނެވެ. މި ކުއާޓާ ނިމިގެންދިޔައީ 68 ޕޮއިންޓް 55 ޕޮއިންޓުންނެވެ.\nމި ނަތީޖާ އާއި އެކު ރާއްޖެއިން މުބާރާތުގެ ތިންވަނަ ހޮވާ މެޗަށް ނިކުންނާނީ ބޫޓާން އާއި ދެކޮޅަށެވެ. އަދި މެޗުން މޮޅުވި ނޭޕާލް ފައިނަލުގައި ވާދަކުރަން ޖެހޭނީ ވަރުގަދަ އިންޑިއާއާއެވެ.


Faskuri dhoani: 26 meehakah biru dhehkumuge dhauvaa\nފަސްކުރި ދޯނި: 26 މީހަކަށް ބިރު ދެއްކުމުގެ ދައުވާ\n"ފަސްކުރި" ދޯނި: 26 މީހަކަށް ވަނީ ބިރު ދެއްކުމުގެ ކުށުގެ ދައުވާކޮށްފައި\nލ. އަތޮޅު ވަޑިނޮޅު ކަނޑު ތެރެއިން މަސްދޯންޏެއް ހައިޖެކް ކުރި މައްސަލާގައި 26 މީހެއްގެ މައްޗަށް ދައުވާކޮށް، ކޯޓަށް ފޮނުވައިފި އެވެ.\nމިދިޔަ އޮކްޓޯބަރު މަހުގެ 26 ވަނަ ދުވަހު، ލ. ވަޑިނޮޅި ކައިރީ އެން ދަމަން އޮއްވާ "ފަސްކުރި" ދޯންޏަށް އެރި މީހުން ކެޕްޓަނަށް ވަޅިން ބިރު ދައްކައި ދޯނި ރަހީނުކޮށް ފަޅުވެރިންނަށް އަނިޔާކުރި ހާދިސާ އެއް ވަނީ ހިނގައިފަ އެވެ.\nޕްރޮސެކިޔުޓާ ޖެނެރަލް (ޕީޖީ)ގެ އޮފީހުގެ މީޑިއާ އޮފިޝަލް އަދި ޕަބްލިކް ޕްރޮސެކިއުޓާ އަހުމަދު ޝަފީއު މިއަދު އަވަސް އަށް ވިދާޅުވީ، ހަތިޔާރާއެކު "ފަސްކުރި" ދޯންޏަށް އަރައި، އެ ދޯނީގެ ފަޅުވެރިން ރަހީނުކުރި މައްސަލާގައި 26 މީހެއްގެ މައްޗަށް ދައުވާކުރުމަށް ލ. ގަން މެޖިސްޓްރޭޓް ކޯޓަށް މި މަހުގެ 17 ވަނަ ދުވަހު ހުށަހަޅާފައިވާ ކަމަށެވެ.\nއެ ހުރިހާ މީހުންގެ މައްޗަށް ވެސް އުފުލާފައިވަނީ، ބިރު ދެއްކުމުގެ ކުށުގެ ދައުވާކަމަށް އޭނާ ވިދާޅުވި އެވެ.\nއެމީހުން އަރާ ދޯނީގެ ކެޕްޓަނަށް ވަޅިން ބިރު ދައްކައި އެމީހުން ބޭނުންވާ ތަނަކަށް ދޯނި ގެންދިޔުމަށް އެދުނެވެ. އަދި ދޯނީގައި ދެން ތިބި ފަޅުވެރިންނަށް ވެސް ބިރު ދައްކައި އެމީހުންގެ އިރުޝާދުތަކަށް ތަބާވާން އެންގި ކަމަށް ވެސް ބުނެ އެވެ.\nނަމަވެސް، ދޯނި ހައިޖެކް ނުކުރާ ކަމަށާއި އަދި އެއްވެސް މީހަކަށް ބިރު ނުދައްކާ ކަމަށް ދޯނީގެ ވެރިފަރާތުން ވަނީ ބުނެފަ އެވެ.\nޕްރޮސެކިއުޓާ ޖެނެރަލްގެ އޮފީސް ލ. ގަން ކުށްކުރުން


OLHUNBOLHUN: "Giyaamaiy dhuvas annaanekan handhaan kuran vaane"! | Mihaaru\nގާނޫނީ ދާއިރާގެ ބައެއް ބޭފުޅުންނާ އުއްތަމަ ފަނޑިޔާރު އަބްދުﷲ ސައީދު ބައްދަލު ކުރެއްވުމަށް ސުޕްރީމް ކޯޓުގައި މިދިޔަ އަހަރުގެ ސެޕްޓެމްބަރު މަހު ބޭއްވި ހަފުލާއެއްގައި، ބައެއް ފަނޑިޔާރުން ބައިވެރިވެވަޑައިގަންނަވަނީ-..ފޮޓޯ/ނިޝާން އަލީ/މިހާރު\n"ގިޔާމަތް ދުވަސް އަންނާނެކަން ހަނދާން ކުރަންވާނެ!"\n15 މެއި 2018 - 08:21 25 comments\nއަޅުގަނޑުގެ އޮތީ ދެ ފިކުރެކެވެ. މި މައުލޫއުގެ މައްޗަށް ލިޔާނެތޯ އެވެ؟ ނުވަތަ ނުލިޔާނެތޯ އެވެ؟ އަޅުގަނޑު ނިންމީ ލިޔާށެވެ. ދުނިޔޭގައި މިހާރު އަންނަމުންދާ ބަދަލުތަކާއި ބައެއް ގައުމުތަކުގެ ފިކުރަށް އަންނަ ބަދަލުތަކަށް ބަލާފަ އެވެ. މިސާލަކަށް ނޯތު ކޮރެއާ ނަގަމާތޯ އެވެ. މުސްލިމުން ދެކެ ކޯފާވާ، އިސްލާމްދީން ދެކެ ބިރުފުޅު ގަންނަ އެމެރިކާގެ ރައީސް ވަރަށް ފަހާ ޖެހެންދެން ނޯތު ކޮރެއާގެ ރައީސަށް ބަދުބަސް ވިދާޅުވެ ގޮން ޖައްސަވަމުން ގެންދެވި އެވެ. އަދި އޭނާގެ ސިފައާ މެދު ވެސް ވާހަކަ ދައްކަވައި ޣީބަ ވިދާޅުވެ ހެއްދެވި އެވެ. ހަމަ އެގޮތަށް ނޯތު ކޮރެއާގެ ރައީސް ވެސް އެމެރިކާގެ ރައީސް ކުރައްވާ ހެއްވާ ކަންތައްތަކާއި އޭނާ ވިސްނުން ގެންގުޅުއްވާ ގޮތަށް މަލާމާތް ކުރައްވައި ވާހަކަ ދައްކަވައި ހެއްދެވި އެވެ. އަދި ނޯތު ކޮރެއާ އަކީ އެމެރިކާ އަށް ހުރި ބިރެއް ކަން އަބަދު ހަނދާންކޮށް ދެއްވަމުން ގެންދެވި އެވެ. މިހާރު އެ ދެ ބޭފުޅުން ވަނީ އަންނަ މަހު، ސިންގަޕޫރުގައި، އެއް މޭޒު ދޮށެއްގައި، ސުލްޙައިގެ ވާހަކަ ދައްކަވަން އެއްބަސްވެ ވަޑައިގަންނަވައިފަ އެވެ. މާޒީގައި ކަންތައްތައް ހިނގި ގޮތް ހަނދާން ނައްތާލައްވާފަ އެވެ.\nމިއީ ހިނގާފާނެ ކަމެއް ކަމަށް، މީގެ ދުވަސްކޮޅެއް ކުރިން މީހުން ކުޑަކޮށް ވެސް ހީކުރި ކަމެއް ނޫނެވެ. ދެ ރައީސުންގެ ވާހަކަފުޅު ކާމިޔާބު ވިޔަސް ނުވަތަ ނުވިޔަސް މި ދެ ބޭފުޅުން އެއް މޭޒު ދޮށަށް ވަޑައިގެން ވާހަކަ ދައްކަވަން އެއްބަސްވެ ވަޑައިގެންނެވުމަކީ ވެސް ކާމިޔާބީއެކެވެ. ނޮބެލް ކޮމިޓީގެ ސަމާލުކަމަށް ގެންނަ ވަރުގެ ކާމިޔާބީއެކެވެ.\nއަޅުގަނޑުމެންގެ ވަރަށް އެކުވެރި މުސްލިމު ގައުމެއްގައި، ދާދި ފަހުން ވަރަށް ކާމިޔާބު އިންތިޚާބެއް ބާއްވައިފި އެވެ. ނަމޫނާ އިންތިޚާބެކެވެ. އާދޭހެވެ. މުޅި ދުނިިޔެ އަށް ނަމޫނާއެކެވެ. ޑެމްކޮރަސީ އަށް ނަމޫނާއެކެވެ. އަޅުގަނޑު ޑެމޮކްރަސީއޭ މި ދަންނަވަނީ ރައްޔިތުންގެ ފަރާތުން ރައްޔިތުންނަށްޓަކައި ރައްޔިތުން ހޮވާ ސަރުކާރަކަށެވެ. ބާވީސް އަހަރު ވާން ދެން ވެރިކަން ކުރެއްވި ބޭފުޅަކު ވެރިކަމާ ދުރުގައި 15 ވަރަކަށް އަހަރު ހުންނެވުމަށް ފަހު، އުމުރުފުޅުން 92 އަހަރުގައި، އަލުން ވެރިކަމަށް ވަޑައިގެންނެވުމެވެ. ކޮން ބަޔަކާ އެކީގައިތޯ އެވެ؟ އޭނާގެ ބައިވެރިންގެ ތެރޭގައި ހިމެނޭ އެންމެ މުހިއްމު ދެ ޕާޓީގެ ލީޑަރުންނަކީ އޭނާގެ ވެރިކަމުގައި ޖަލަށް ލައްވާފައި ތިބި ލީޑަރުންނެވެ. އޭގެ ތެރެއިން އެއް ބޭފުޅަކު އަދިވެސް ޖަލު ޙުކުމެއް ތަންފީޒު ކުރައްވަނީ އެވެ. މާޒީގެ ކަންތައްތައް ހަނދުމަފުޅު ނައްތާލައްވާފައި އެބޭފުޅުން ވަނީ ގައުމުގެ ފައިދާ އަށްޓަކައި މަސައްކަތް ފައްޓަވައިފަ އެވެ.\nރާއްޖެ އަކީ ކުޑަ ގައުމެކެވެ. އެހެން ނަމަވެސް ހަމަނުޖެހުންތައް ބޮޑު، ހަމަނުޖެހުންތައް ގިނަ ގައުމެކެވެ. ދުނިޔޭގެ ބާރު ގަދަ ބޮޑެތި ގައުމުތަކުން ސުލްހަ އަށްޓަކައި ޒާތީ ތައައްސަބުން އެއްކިބާވެ ތިބެ، ދުނިޔެ ހައިރާން ކުރަނިވި ފަދަ ފިޔަވަޅު އަޅާއިރު، ރާއްޖޭގެ އެތެރޭގެ ހަމަޖެހުމަށް ޓަކައި، ސުލްޙައިގެ ނުވަތަ އެއްބައިވަންތަކަމުގެ އަތެއް ދިއްކޮށްލި ކަމަށް ރާއްޖޭގެ ވެރިކަމުގެ ބާރުން ދުރުގައި ތިބޭ މީހުން ދެކޭނެ ފަދަ ފިޔަވަޅެއް އެޅެންވީ އެވެ.\nކުށް ކުރާ މީހުންނަށް އަދަބު ލިބެން ވާނެ އެވެ. އެހެން ނަމަވެސް އެ އަދަބު ލިބެން ވާނީ ކުށް ކުރި ކަން ޝަރީޢަތަށް ސާބިތު ވުމަށް ފަހު އެވެ. ކުށް ކުރި ކަމަށް ބަންދު ކުރެވުނަސް، ކުށް ޝަރީއަތަށް ސާބިތު ނުވާ ހާ ހިނދު އެ މީހަކު އެ ހުރީ ކުށެއްގެ އިލްޒާމްގައި ބަންދު ކުރެވިފަ އެވެ. އެމީހަކާ މެދު ކަންތައް ކުރެވެން ވާނީ ކުށަކަށް ހުކުމް ކުރެވިފައިވާ ފަރާތްތަކާ ތަފާތުކޮށެވެ. އަމުރުކުރާ ހިސާބުގައި މަސައްކަތް ކުރާ ބައެއް މީހުން ކަންކަން ނިންމުމުގައި ދެ ފެންވަރެއް ގެންގުޅެ އެވެ. ތިމާ އެހެން މީހުންނާ މެދު ލިޔެފައި އޮންނަ ޤާނޫނާ ޚިލާފަށް ކަންތައް ކުރާ އިރު ގިޔާމަތް ދުވަސް އަންނާނެ ކަން ތިމާ ހަނދާނެއް ނުހުރެ އެވެ. އެހެން މީހުން ތިމާއާ މެދު ތިމާ ދެކޭ ގޮތުގައި ގާނޫނާ ޚިލާފަށް ކަންތައް ކުރާ ކަމަށް ފެންނަ ފަހަރުގައި ގިޔާމަތް ދުވަސް އަންނާނެ ކަން އެމީހުންނަށް ހަނދާން ކޮށްދެ އެވެ.\nރާއްޖޭގެ ރައީސްކަން 30 އަހަރު ދުވަހު ކުރައްވާފައިވާ ބޭފުޅަކު ޖަލުގައި މަސްތަކެއް ހޭދަކުރައްވަމުން އެބަ ގެންދަވަ އެވެ. ބޮޑު ތުހުމަތެއްގަ އެވެ. އެމަނިކުފާނުގެ އުމުރުފުޅުން 80 ގެ އަހަރުތައް ގުނުއްވަން ފައްޓަވައިފި އެވެ. އެމަނިކުފާނުގެ މަދަނީ ހައްގެއް ވެސް ވަނީ ރައްޔިތުންގެ މަޖިލީހުގެ އެމަނިކުފާނުގެ ޕާޓީގެ މެންބަރުންގެ އަޣްލަބިއްޔަތު ބޭނުން ކޮށްގެން ގެއްލުވައިލައިފަ އެވެ. ގާނޫނުއަސާސީ އަށް އިސްލާޙެއް ގެނެސް ގެންނެވެ. ދުނިޔޭގައި، މިހާރު ވެސް ދައުލަތުގެ އެންމެ އިސް ވެރިންގެ ގޮތުގައި އުމުރުން 90 އަހަރުން މަތީގައި އުޅުއްވާ ދެ ބޭފުޅުން އެބަ ތިއްބެވި އެވެ. އުމުރުން 80 އަހަރުން މަތީގައި އުޅުއްވާ ފަސްވަރަކަށް ބޭފުޅުން އެބަ ތިއްބެވި އެވެ. ރައްޔިތުން ނިންމާ ނިންމުމުގައި އުމުރަކީ މައްސަލައެއްތޯ ނުވަތަ ނޫންތޯ ވެސް ނިންމަން ވާނީ ރައްޔިތުންނެވެ.\nއިލްމުވެރި ބޭފުޅަކު ވިދާޅުވި ފަދައިން ގިޔާމަތް ދުވަސް އަންނާނެކަން ހަނދާން ކުރަން ވާނެ އެވެ.\nމިހާރު ދޫނިދޫ ޖަލުގައި ބަންދުކޮށްފައިވާ، ކުރީގެ ރައީސް މައުމޫން އޭޑީކޭ ހޮސްޕިޓަލުން މިދިޔަ ހުކުރު ދުވަހު ފަރުވާ ހޯއްދެވުމަށް ފަހު އަނބުރާ ޖަލަށް ގެންދަނީ.\nޕީޕީއެމްގެ މެންބަރުން ޕާޓީގެ ރައީސަކަށް ހޮވާފައިވާ ކުރީގެ ރައީސް މައުމޫން ވަނީ ކޯޓުން ރައީސް ކަމުން ދުރުކުރުވައިފަ އެވެ. އަދި ވަރަށް ގާބިލް އެހެން ބޭފުޅަކަށް ރައީސްކަން ވަނީ ހަވާލުކޮށްފަ އެވެ. މިގޮތަށް ނިންމި ނިންމުގައި ވެސް ޕީޕީއެމް އިން އިންތިޚާބެއް ބާއްވައިގެން ރައީސަކު ހޮވުމަށް މުއްދަތެއް ކަނޑައަޅާފައެއް ނުވެ އެވެ. ކަންތައް ހިނގާފައި އޮތް ގޮތަށް ބަލާއިރު ޕީޕީއެމްގެ މިހާރުގެ ރައީސަކީ ކޯޓުން ޢައްޔަންކުރި ރައީސެކެވެ. މެންބަރުން ހޮވި ރައީސެއް ނޫނެވެ. ޕީޕީއެމްގެ ނައިބް ރައީސްކަން އަދާކުރައްވަނީ ވެސް ޕާޓީން ހޮވި ބޭފުޅެއް ނޫނެވެ. ޕާޓީގެ އިންތިޚާބާ ކުރިމަތިލުމުން ނާކާމިޔާބު ވެވަޑައިގެންނުވުމުން ޕާޓީން ވަކިވެވަޑައިގެންނެވުމުގެ ޚިޔާލެއް ގެންގުޅުއްވަނިކޮށް މެންބަރުން އިންތިޚާބު ކުރި ރައީސް ޕާޓީގެ ގަވައިދުން އޭނާ އަށް ލިބިދޭ ބާރުގެ ތެރެއިން، ޢައްޔަން ކުރައްވާފައިވާ ބޭފުޅެކެވެ. ވަރަށް ގާބިލް ބޭފުޅެކެވެ. ޚާއްސަކޮށް އޭނާ އެ ހިސާބަށް ގެންގޮސްދިން ފަރާތަށް ހުތުރު ބަހުރުވައިން މުޚާތަބު ކުރުމުގައި ދެވަނައެއް ނެތް ލާމަސީލު މިސާލެކެވެ.\nވަރަށް އިލްމުވެރި ބޭފުޅަކު ވިދާޅުވި ފަދައިން ގިޔާމަތް ދުވަސް އަންނާނެކަން ހަނދާން ކުރަން ވާނެ އެވެ.\nޕީޕީއެމް ވެރިކަމަށް ގެނައުމަށް އުމުރުން ދުވަސް ވެފައި ހުންނެވި ޕީޕީއެމްގެ އިންތިޚާބީ ރައީސް ވަރަށް ބުރަކޮށް މަސައްކަތް ކުރެއްވި އެވެ. ޕީޕީއެމް އަށް ތާއީދުކުރެއްވި ސިޔާސީ ޕާޓީއެއްގެ ލީޑަރަކު ވިދާޅުވި ގޮތުގައި "ތިރީސް އަހަރު ވާންދެން ރާއްޖޭގެ ރައީސްކަން ކުރައްވާފައިވާ ބޭފުޅަކު އާދޭސްކުރައްވަން ފެށީމާ ތާއީދު ނުކޮށް ކީއްތޯ ކުރާނީ؟" އަޅުގަނޑު ގަބޫލުކުރަމެވެ. ސިޔާސީ މައިދާނުގައި "ނަމަކް ހަރާމް" އަކީ އޮންނަ އެއްޗަކަށް ނުވެދާނެ އެވެ.\nރަމަޟާން މަހުގައި އެންމެ ފުރަތަމަ އިހްޔާ ކުރުމުގެ ޖަލްސާތައް ބާއްވަން ފެއްޓެވީ ރައީސް މައުމޫން ވެރިކަމަށް ވަޑައިގެންނެވުމާ އެކު "މުލީއާގޭ" ގަ އެވެ. އަމިއްލަފުޅަށެވެ. އަހަރަކަށް ފަހު އަހަރަކު ޖަލްސާތައް ބޮޑުވަމުން ދިޔަ އެވެ. އެމަނިކުފާނުގެ މަސައްކަތްޕުޅު ހުއްޓަވައެއް ނުލައްވަ އެވެ. ރައީސް ކަމުން ދުރުވެ ވަޑައިގެންނެވުމަށް ފަހު ވެސް އެ މަސައްކަތްޕުޅު ކުރިޔަށް ގެންދެވި އެވެ. ކުރިއަށް މި އޮތީ ރަމަޟާން މަހެވެ. މައުމޫން އުޅުއްވަނީ އާލާސްކަންފުޅާ އެވެ. އެހެން މީހުންގެ އެހީ އަށް ބޭނުންފުޅުވެ އެވެ. ނުރައްކާތެރި މުޖިރިމުންނާއި މަސްތުވާތަކެތީގެ ވިޔަފާރި ކުރާ މީހުން ވެސް ގޭގައި ބައިތިއްބައިގެން މައްސަލަތައް ކުރިޔަށް ގެންގޮސްފައިވެ އެވެ. ގާނޫނު ތަންފީޒު ކުރާ ފަރާތްތަކުގައި އެންމެ މި ޒަމާނުގެ އަޑުއެހުމުގެ ވަސީލަތްތައް ބައިވަރެވެ. މައުމޫން ގޭގައި ހުންނަވާ ތަނެއް "މެކްސިމަމް ސިކިއުރިޓީ" ޖަލަކަށް ނުހެދެން ވީ ކީއްވެތޯ އެވެ؟\nހަނދުމަފުޅު ބަހައްޓަވާށެވެ! ޖަލުގައި ހުންނަވަނިކޮށް ރައީސް މައުމޫނަށް ދެރަ ގޮތެއް ދިމާވެއްޖެ ނަމަ ވެރިކަމުގައި ތިއްބެވި ބޭފުޅުންގެ އުމުރަށް އެކަމުގެ ހިތްދަތި ކަމާއި އުނދަގޫ އުފުއްލަވަން ޖެހޭނެ އެވެ. ކުރީގައި ރައީސްކަން ކުރައްވާފައި ތިއްބެވި ބޭފުޅުން "ކުށް" ކުރުމުން ބަންދުކޮށްގެން ގެންގުޅޭނެ ގޮތް އަޅުގަނޑުމެންގެ އެކުވެރި ގައުމެއް ކަމުގައިވާ އިންޑޮނޭޝިއާ އިން ދަސްކުރަމާތޯ އެވެ.\nވަރަށް އިލްމުވެރި ބޭފުޅަކު ވިދާޅުވި ފަދަ އިން ގިޔާމަތް ދުވަސް އަންނާނެ ކަން ހަނދާން ކުރަން ވާނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކޮލަމް ޕީޕީއެމް އޮޅުންބޮޅުން